ކޯޓުން ބޭރުން ކައިވެނި ކުރުމަކީ އިސްލާމީ ޝަރީއަތާ ބީރައްޓެހި...\nކޯޓުން ބޭރުން ކައިވެނި ކުރުމަކީ އިސްލާމީ ޝަރީއަތާ ބީރައްޓެހި ކަމެއް: ޚުތުބާ\nސިއްރުން ކައިވެނި ކުރުމަކީ އިސްލާމް ދީނާވެސް ބީރަށްޓެހި ކަމެއް\nކައިވެނި ކުރުމަށް އިސްލާމް ދީނުގައި ވަކި ހަމަތަކާއި އުސޫލުތަކެއް ބަޔާންކޮށްފައިވޭ\nމުސްލިމުންގެ ނަމުގައި ވަކި އުސޫލުތަކެއް އުފައްދައިގެން އުޅޭ މީހުން އުޅޭ\n20 ނޮވެންބަރ 2020 | ހުކުރު 13:22\nހުކުރު ޚުތުބާގައި ވަނީ އިސްލާމް ކަމުގެ ނިއުމަތަށް އަލިއަޅުވާލައްވާފައި\nކޯޓުން ބޭރުން ކައިވެނި ކުރުމަކީ އިސްލާމީ ޝަރީއަތާ ބީރައްޓެހި ކަމެއް ކަމަށާއި، އެކަމަށް ޤާނޫނީ ފިޔަވަޅު އަޅަންޖެހޭކަމަށް މިއަދުގެ ހުކުރު ޚުތުބާގައި ބުނެފިއެވެ.\n"އިސްލާމް ކަމުގެ ނިއުމަތް" މި މައުޟޫގެ މައްޗަށް ބިނާކޮށްފައިވާ ޚުތުބާގައި ބުނީ، ކައިވެނި ކުރުމަށް އިސްލާމް ދީނުގައި ވަކި ހަމަތަކާއި އުސޫލުތަކެއް ބަޔާންކޮށްފައިވާ ކަމަށާއި، އެކަންކަމަށް ޤާނޫނާއި ޤަވާއިދުތައް ހެދިފައިވާ ކަމަށެވެ. އެގޮތުން ކޯޓުން ބޭރުން ކުރެވޭ ކައިވެނީގެ ތެރެއިން ލިބޭ ދަރިންގެ އެތައް ޙައްޤުތަކެއް ގެއްލިގެންދާކަން ފާހަގަކޮށް ޚުތުބާގައި ބުނީ، އެއީ ސައްޙަ ދަރިއެއްކަމަށް ވީނަމަވެސް އެކަން އެނގޭނެ އެއްވެސް ލިއެކިއުމެއްވެސް ނޯންނަ ކަމަށެވެ. އަދި ޙައްޤެއް ގެއްލިއްޖެނަމަ އެ ޙައްޤު ހޯދައިދެވޭނެ މަގުވެސް ހަނިވާކަން ޚުތުބާގައި ފާހަގަކޮށްފައިވެއެވެ.\nއޭގެ އިތުރުން، ޝަރުއީ ހަމަތަކާ އެއްގޮތަށް ކުރާ ކައިވެނި ކުރަންޖެހޭނީ ވީހާވެސް ގިނަ ބަޔަކަށް އެނގޭ ގޮތަށްކަން ފާހަގަކޮށް ޚުތުބާގައި އިތުރަށް ބުނީ، ކައިވެނި ކުރުމަށް ފަހު ވަލީމާ (އެންގޭޖްމަންޓް) ޝަރުއު ކުރައްވާފައި ވަނީ ވެސް އެ ސަބަބަށްޓަކައި ކަމަށެވެ. އެހެން ނަމަވެސް، ހެދިފައިވާ ޤާނޫނުތަކާއި އުސޫލުތަކަށް ނުފެތޭ ގޮތަށް ސިއްރުން ކައިވެނި ކުރުމަކީ އިސްލާމް ދީނާވެސް ބީރަށްޓެހި ކަމެއްކަން ފާހަގަކޮށް ޚުތުބާގައި ބުނީ، އެކަމަށް އަޅަންޖެހޭ ޤާނޫނީ ފިޔަވަޅުވެސް އަޅަންޖެހޭނެ ކަމަށެވެ.\nހެދިފައިވާ ޤާނޫނުތަކާއި އުސޫލުތަކާ ޚިލާފަށް ސިއްރުން ކައިވެނި ކުރުމަކީ ޤާނޫނާ ޚިލާފު އަދި އިސްލާމީ ޝަރީއަތާވެސް ބީރައްޓެހި އަމަލެއް، އެފަދަ ފަރާތްތަކާމެދު ޤާނޫނީ ފިޔަވަޅު އަޅަންޖެހޭ\nއޭގެ އިތުރުން، މުޖުތަމައުގައި އެކަހެރިވެ، މުސްލިމުންގެ ނަމުގައި ވަކި އުސޫލުތަކެއް އުފައްދައިގެން އުޅޭ މީހުންނަށް އަލިއަޅުވާލާ ޚުތުބާގައި ބުނީ، އިލްމު އުނގެނުމާއި، ބަލިތަކަށް ބޭސްފަރުވާ ކުރުމާއި، ބަލިން ރައްކާތެރިވުމަށް ވެކްސިން ޖެހުން ފަދަ ކަންކަމަކީ އިސްލާމް ދީނުގައި ބާރުއަޅާ ކަންކަން ކަމަށެވެ.\nއެހެން ނަމަވެސް އެކަންކަމާ ދެކޮޅު ބަޔަކު އުޅޭކަން ފާހަގަކޮށް ޚުތުބާގައި ބުނީ، އެފަދަ މީހުން ޤަބޫލުކުރާ ގޮތްތަކާ ދެކޮޅުވާ ކޮންމެ ބަޔަކީ ކާފިރުން ކަމުގައި ކަނޑައަޅައި އެމީހުންގެ މަރު ހުއްދަ ކުރާ ކަމަށެވެ. އަދި އެތަނަކީ ކުފުރުގެ ބިމެއް ކަމަށް ނިންމައި، ވަކިން ޖަމާއަތް ހަދައިގެން ނަމާދު ކުރުމާއި، ކޯޓުން ބޭރުން ކައިވެނި ކުރުން ފަދަ ކަންކަން ކުރާ ކަމަށް ޚުތުބާގައި ބުނެފައިވެއެވެ.


Gulhun dhamahattan India ge ebbaarulun Rajje ah abadhuves libeyne- Modi\nގުޅުން ދަމަހައްޓަން އިންޑިޔާގެ އެއްބާރުލުން ރާއްޖެއަށް އަބަދުވެސް ލިބޭނެ – މޯދީ\nރާއްޖެއާއެކު ޒަމާނުއްސުރެއް ޤާއިމްވެފައިވާ ގާތް ގުޅުން ދެމެހެއްޓުމަށް އިންޑިޔާގެ އެއްބާރުލުން ރައީސް ޔާމީނުގެ ސަރުކާރަށް އަބަދުވެސް ލިބޭނެކަމަށް އެޤައުމުގެ ބޮޑުވަޒީރު ނަރެންދްރަ މޯދީ ވިދާޅުވެއްޖެއެވެ.\nމޯދީ މިފަދައިން ވިދާޅުވީ ރައީސުލްޖުމްހޫރިއްޔާގެ ހާއްސަ މަންދޫބެއްގެ ހައިސިއްޔަތުން ރާއްޖޭގެ ފޮރިން މިނިސްޓަރ ޑރ. މުޙައްމަދު ޢާޞިމް އިންޑިއާއަށް މިހާރު ކުރައްވަމުން ގެންދަވާ ރަސްމީ ދަތުރުފުޅުގައި، އިންޑިޔާގެ ބޮޑު ވަޒީރު ނަރެންދުރަ މޯދީއާއެކު ބޭއްވެވި ބައްދަލުކުރެއްވުމެއްގައެވެ.\nމި ބައްދަލުކުރެއްވުމުގައި ފޮރިން މިނިސްޓަރ ޑރ. މުޙައްމަދު ޢާޞިމާއި އިންޑިޔާގެ ބޮޑުވަޒީރު ނަރެންދުރަ މޯދީ ވަނީ، ދެ ޤައުމުގެ ދެމެދުގައި އުފެދިފައިވާ ގާތްގުޅުމާއި، މިގުޅުން އިތުރަށް ބަދަހިކުރުމާއި ގުޅޭގޮތުން ވަރަށް ފުޅާ ދާއިރާއެއްގައި މަޝްވަރާކުރައްވާފައެވެ. މި ބައްދަލުކުރެއްވުމުގައި ފޮރިން މިނިސްޓަރ ޑރ. މުޙައްމަދު ޢާޞިމް ވަނީ ރައީސް ޔާމީން ގެންގުޅުއްވާ "އިންޑިޔާ ފަސްޓް ޕޮލިސީ"ގެ ދަށުން ރާއްޖެއާއި އިންޑިއާއާއި ދެމެދު އުފެދިފައިވާ ތާރީޚީ ގުޅުން އިތުރަށް ބަދަހިކުރުމުގެ މުހިއްމުކަމުގެ މައްޗަށް އަލިއަޅުއްވާލައްވާފައެވެ.\nއަދި ދެޤައުމުގެ ދެމެދުގައި އެކި ދާއިރާތަކުން ގުޅުން ބަދަހިކުރުމަށް ކުރަމުންދާ މަސައްކަތުގައި ރާއްޖެއިން އަބަދުވެސް އެއްބާރުލުން ދެއްވާނެކަމަށް އެމަނިކުފާނު ވިދާޅުވިއެވެ. ހަމައެހެންމެ ރާއްޖޭގެ އިޖްތިމާޢީ އަދި އިޤްތިޞާދީ ތަރައްޤީއަށް އިންޑިއާއިން ދެއްވާ އެހީތެރިކަމާއި އެއްބާރުލުން ފާހަގަކުރައްވާ، ދިވެހި ސަރުކާރާއި ދިވެހި ރާއްޔިތުންގެ ނަމުގައި އިންޑިއާއަށް ހާއްސަ ޝުކުރެއް އެމަނިކުފާނު އަދާކުރެއްވިއެވެ.\nމި ބައްދަލުކުރެއްވުމުގައި އިންޑިއާގެ ބޮޑުވަޒީރު ނަރެންދުރަ މޯދީ ވަނީ ރާއްޖެއަކީ އިންޑިއާއާކު ގާތްގުޅުމެއް އަބަދުވެސް ބާއްވަމުން އަންނަ ޤައުމެއްކަން ފާހަގަކުރައްވާފައެވެ. އަދި މި ގުޅުން މިގޮތުގައި ދެމެހެއްޓުމަށްޓަކާއި ހުރިހާ ދާއިރާއަކުންވެސް އިންޑިއާ ސަރުކާރުގެ ފުރިހަމަ އެއްބާރުލުން ދެއްވާނެކަމުގެ ޔަޤީންކަން ދެއްވިއެވެ.\nފޮރިން މިނިސްޓަރ ޑރ. މުޙައްމަދު ޢާޞިމްގެ މި ދަތުރުފުޅުގައި އިންޑިއާގެ ފޮރިން މިނިސްޓަރ ސުޝްމާ ސުވަރާޖާއިވެސް ބައްދަލުކުރައްވާ، ދެ ޤައުމުގެ ޚާރިޖީގުޅުން އިތުރަށް ބަދަހިކުރުމާއި ގުޅޭގޮތުން މަޝްވަރާކުރައްވާފައިވެއެވެ. މީގެ އިތުރުން މިދަތުރުފުޅުގެ ތެރެއިން، ފޮރިން މިނިސްޓަރ ޑރ. މުޙައްމަދު ޢާޞިމްގެ އަރިހަށް އިންޑިއާގެ ފޮރިން ސެކްރެޓަރީ ޑރ. އެސް. ޖައިޝަންކަރ ވަނީ އިޙްތިރާމްގެ ޒިޔާރަތެއް ކުރައްވާފައެވެ.\nމިއީ ފޮރިން މިނިސްޓަރ ޑރ. މުޙައްމަދު ޢާޞިމް އަވަށްޓެރި އިންޑިއާއަށް ކުރައްވާ ދެވަނަ ރަސްމީ ދަތުރުފުޅެވެ. މިނިސްޓަރ މީގެކުރިން އިންޑިއާއަށް ވަޑައިގެންފައިވަނީ 2016 ވަނަ އަހަރުގެ އޯގަސްޓްމަހުގެ ތެރޭގައެވެ. އެއީ އެމަނިކުފާނު ފޮރިން މިނިސްޓަރުކަމުގެ މަޤާމާއި ހަވާލުވެވަޑައިގެންފަހުން، ރާއްޖެއިން ބޭރަށް ކުރެއްވި ފުރަތަމަ ރަސްމީ ދަތުރުފުޅުކަންވެސް ފާހަގަކޮށްލެވެއެވެ.\nއިންޑިއާއާއި ރާއްޖޭގެ ގުޅުން


ޖަނަވަރީ މަހުގެ އާމްދަނީގެ ގޮތުގައި ޖުމުލަ 1.55 ބިލިއަން ރުފިޔާ ލިބިއްޖެ\n2015 ވަނަ އަހަރުގެ ޖަނަވަރީ މަހުގެ ޖުމުލަ އާމްދަނީގެ ގޮތުގައި މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން 1.55 ބިލިއަން ރުފިޔާ ބަލައިގަނެފައިވެއެވެ. މި އަދަދަކީ 2014 ވަނަ އަހަރު ޖަނަވަރީ މަހުގައި ބަލައިގަނެފައިވާ އަދަދަށްވުރެ %18 އިތުރު އަދަދެކެވެ. މި ޖަނަވަރީ މަހު ބަލައިގަނެފައިވާ އާމްދަނީ އިތުރުވެފައިވާ ސަބަބުތަކުގެ ތެރޭގައި ނޮވެންބަރު 2014 ގައި ޓޫރިޒަމް ޖީ.އެސް.ޓީ ރޭޓު %12 އަށް އިތުރުވުމުން ޓޫރިޒަމް ޖީ.އެސް.ޓީ ބަލައިގަނެފައިވާ އަދަދު %62.7 އިތުރުވުމާއި، ޓޫރިޒަމް ނޫން ދާއިރާގެ ޖީ.އެސް.ޓީ ބަލައިގަނެފައިވާ މިންވަރު %17.3 އިތުރުވުމާއި، ޖަނަވަރީ 2014 އާ އަޅާބަލާއިރު ބަލައިގަނެފައިވާ ބީ.ޕީ.ޓީގެ އަދަދު %13.2 އިތުރުވުމާއި، ޖަނަވަރީ 2014 ގައި ބަލައިގަނެފައި ނުވާ ލީސް ޕީރިއަޑް އެކްސްޓެންޝަން ފީ ޖަނަވަރީ 2015 ގައި ބަލައިގަނެފައިވުން ހިމެނެއެވެ. ފާހަގަކުރެވޭ އެހެނިހެން ބަދަލުތަކުގެ ތެރޭގައި ޖަނަވަރީ 2015 ގައި އެއަރޕޯޓް ސަރވިސް ޗާޖުގެ ގޮތުގައި ލިބިފައިވާ އާމްދަނީ %4.1 ދަށްވެފައިވެއެވެ. އަދި ނޮވެންބަރު 2014 ނިމުމާއެކު ޓޫރިޒަމް ޓެކްސް ނެގުން ހުއްޓާލުމާ ގުޅިގެން، ޖަނަވަރީ 2015 ގައި ޓޫރިޒަމް ޓެކުހުގެ ގޮތުގައި ލިބިފައިވަނީ ވަރަށް ކުޑަ އަދަދެކެވެ.\nޖަނަވަރީ 2015 ގައި ބަލައިގަނެފައިވާ އާމްދަނީގެ ތެރެއިން ޑޮލަރުގެ ގޮތުގައި 48.8 މިލިއަން އެމެރިކާ ޑޮލަރު ލިބިފައިވެއެވެ.\nޖަނަވަރީ 2015 ގައި ލިބިފައިވާ އާމްދަނީއަކީ މި މަހުގައި ލިބޭނެކަމަށް އަންދާޒާ ކުރެވުނު އަދަދަށްވުރެ %3.8 ދަށް އަދެދެކެވެ. މީގެ ސަބަބުތަކުގެ ތެރޭގައި ޑިސެންބަރު 2014 ގައި ދިވެހިރާއްޖެއަށް ޒިޔާރަތްކުރާނެކަމަށް އަންދާޒާކުރެވުނު އަދަދަށް ފަތުރުވެރިން އައިސްފައިނުވުމުގެ ސަބަބުން ޓޫރިޒަމާ ގުޅޭ އާމްދަނީތައް ދަށްވެފައި ވުން ހިމެނެއެވެ. އަދި ބީ.ޕީ.ޓީގެ ދެވަނަ އިންޓެރިމް ޕޭމަންޓުގެ ސުންގަޑިކަމަށްވާ 31 ޖަނަވަރީ، ހަފްތާ ބަންދާ ދިމާވުމުގެ ސަބަބުން 1 ފެބުރުވަރީއަށް ސުންގަޑި ބަދަލުވުމުގެ ސަބަބުން ޖަނަވަރީ މަހުގައި ލިބެންޖެހޭ ބީ.ޕީ.ޓީގެ އާމްދަނީން ބައެއް ފެބުރުވަރީ މަހުގައި ލިބިފައިވުން ވެސް ހިމެނެއެވެ.\nވޭތުވެދިޔަ ޖަނަވަރީ މަހުގައި އެންމެ ގިނައިން އާމްދަނީ ލިބިފައިވަނީ ބީ.ޕީ.ޓީއިންނެވެ. ބީ.ޕީ.ޓީގެ ގޮތުގައި ޖަނަވަރީ މަހުގެ ޖުމްލަ އާމްދަނީގެ %48.2 (744.4 މިލިއަން ރުފިޔާ) ލިބިފައިވެއެވެ. ދެވަނައަށް އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީގެ ގޮތުގައި، ޖުމްލަ އާމްދަނީގެ %38.7 (597.9 މިލިއަން ރުފިޔާ) އެވެ. މީގެ އިތުރުން ލީސް ޕީރިއަޑް އެކްސްޓެންޝަން ފީގެ ގޮތުގައި ލިބިފައިވަނީ ޖަނަވަރީ މަހުގެ ޖުމްލަ އާމްދަނީގެ %5.2 (80.4 މިލިއަން ރުފިޔާ) އެވެ. ޖުމްލަ އާމްދަނީގެ ނިސްބަތުން އެއަރޕޯޓް ސަރވިސް ޗާޖުގެ ގޮތުގައި %2.6 (40.9 މިލިއަން ރުފިޔާ) އަދި ރެޒިޑެންޓް ޕާމިޓުގެ ގޮތުގައި %1.2 (18.2 މިލިއަން ރުފިޔާ) ލިބިފައިވެއެވެ.


India ge hama ekani muslim anhen pilot ge thajuribaa\nއިންޑިއާގެ ހަމައެކަނި މުސްލިމު އަންހެން ޕައިލެޓްގެ ތަޖުރިބާ\nއިންޑިއާގެ އޭވިއޭޝަން ދާއިރާގައި އެތައް ހާސް ފިރިހެނުންނެއް އުޅުމެއް ކަމަކު އަންހެނުންގެ އަދަދަކީ ގާތްގަނޑަކަށް 600 އެވެ. އޭގެ ތެރެއިން ވެސް ސާރާ ހަމީދު އަހްމަދަކީ ހުރި ހަމައެކަނި މުސްލިމު އަންހެނާ ކަމަށް ވަނީ ބެލެވިފަ އެވެ.\n"މީހުން ފުރަތަމަ ހީކުރަނީ އަހަންނަނީ ކްރިސްޓިއަނެއް ކަމަށް. އެކަމަކު އަހަރެންގެ ފުރިހަމަ ނަން ބުނީމަ މީހުން ތިބެނީ ހައިރާން ވެފަ،" ހިންދުސްތާން ޓައިމްސް އަށް ދީފައިވާ އިންޓަވިއުއެއްގައި ސާރާ ބުންޏެވެ.\nސާރާ ބުނެފައި ވަނީ އޭނާ އަކީ މުސްލިމެއްކަން އެނގުމުން މީހުންގެ މޫނުމައްޗަށް ވާ ގޮތް ބަލަން ޝައުގުވެރިކަން ހުންނަ ކަމަށެވެ. މީހާގެ ސައިޒަށް ވުރެ އެތައް ގުނައެއް ބޮޑު މެޝިނެއް އަންހެން ކުއްޖަކަށް އޮޕަރޭޓް ކުރެވޭނީ ކިހިނެއްތޯ ބައެއް މީހުން ސުވާލުކުރާ ކަމަށް ބުނަމުން ސާރާގެ ހިނިގަނޑު އަނެއްކާވެސް ފަޅައިގެން ދިޔަ އެވެ.\n"ދެރަ ކަމަކީ މީހުންނަކަށް ނޭނގެ ބޯޓު ދުއްވަން ބޭނުންކުރަނީ އަހަރެންގެ މި އިނގިލިތައް ކަމެއް،" ސްޕައިސް ޖެޓްގެ ޕައިލެޓެއް ކަމަށްވާ ސާރާ ބުންޏެވެ.\nއުމުރުން 25 އަހަރުގެ ސާރާ ބުނީ އޭނާ އަކީ އަންހެނަކަށް ވުމުންނާއި މުސްލިމަކަށް ވުމުން ވަރަށް ބޮޑެތި ގޮންޖެހުންތައް ކުރިމަތިވި ކަމަށެވެ. އެގޮތުން އެންމެ އުނދަގޫ ކަންކަމާ ކުރިމަތިވީ އެމެރިކާގެ ވޯލްޑް ޓްރޭޑް ސެންޓަރަށް 2001 ވަނަ އަހަރު ދިން ހަމަލާ އަށް ފަހު މުސްލިމުންނާ މެދު ދުނިޔެ ދެކެން ފެށި ގޮތް ކަމަށެވެ. އެކަމަކު ސަމާސާ ރާގުގައި އެ ކަންކަމާ ކުރިމަތިލުމައި އެކި އުކުޅުތައް ބޭނުންކޮށްގެން އެ ގޮންޖެހުންތަކުން އަރައިިގެންފައިވާ ކަމަށް އޭނާ ބުންޏެވެ.\nސާރާ ބުނީ ޕައިލެޓަކަށް ވާން އުޅުމުން އާއިލާގެ ތެރެއިންނާއި ބެންގަލޫރުގައި އޭނާ އުޅޭ ހިސާބުގެ އަވަށްޓެރިންގެ ފަރާތުން ވެސް ނުރުހުމާ ކުރިމަތިވި ކަމަށެވެ. އަންހެނެއްގެ ހަމައެކަނި ވަޒީފާ އަކީ މީހަކާ އިނދެ ދަރިން ހޯދައިގެން އެ ދަރިން ބަލަން ގޭގައި އިނުން ކަމަށް ބުނި ކިތަންމެ ބަޔަކާ ކުރިމަތިވި ކަމަށް ބުންޏެވެ.\n"އަހަރެމެން އެއްވެސް މީހަކު ފުރަތަމަ އޭނާ އަށް ސަޕޯޓެއް ނުދެން. އަހަރެންގެ މުޖުތަމައަކީ އަންހެނަކު އެހީތެރިޔަކު ނެތި، ގެޔަށް ނައިސް ހޮޓާތަކުގައި ގިނަ ދުވަހު އުޅެންޖެހޭ ކަހަލަ ވަޒީފާ އަދާކުރުމަށް ތާއީދުކުރާ މުޖުތަމައެއް ނޫން،" ސާރާގެ ބައްޕަ ހަމީދު ހުސައިން އަހްމަދު ބުންޏެވެ.\nފޮޓޯގްރާފަރެއް ކަމަށްވާ ހަމީދު ބުނީ ސާރާ ޕައިލެޓަށް ވާން ކަނޑައެޅި އަޒުމަަށް ބަދަލެއް ނުގެނައުމުން، އެކުވެރި ޕައިލެޓަކާ ބައްދަލުކޮށް މައުލޫމާތު ހޯދާފައި ވާނެ ކަމަށެވެ.\n"އެ ޕައިލެޓް ބުނީ އަހަރެން މިކަމާ އަލުން ވިސްނަންޖެހޭ ކަމަށް. އޭނާ ބުނީ ސާރާގެ އެ ހުވެފެނަކީ މުސްލިމު އަންހެންކުދިންގެ ތެރެއިން މަދު މީހަކު ނޫނީ ނުދެކޭނެ ހުވަފެނެއް ކަމަށް. އޭނާ އަހަންނަށް އެވަރަށް ވިސްނައިނުދިން ނަމަ ސާރާގެ އެ ހުވަފެން އަހަންނަށް ފުނޑުފުނޑު ކޮށްލެވުނީސް،" ހަމީދު ބުންޏެވެ.\nޕައިލެޓަކަށް ވާން ސާރާ އެމެރިކާގެ ފްލައިން ސްކޫލެއްގައި ބައިވެރިވީ 2007 ވަނަ އަހަރު އުމުރުން އެންމެ 18 އަހަރުގަ އެވެ.\n"އެ ދުވަސްވަރު މުސްލިމު ދަރިވަރުންނަށް އެމެރިކާ އިން ވިސާ ލިބުމަކީ ވެސް ދަތިކަމެއް. އެކަމަކު އެއްވެސް މައްސަލައެއް ނުޖެހި ވަރަށް ފަސޭހަމަކާ އެކު ހުރިހާ ކަމެއް ހަމަޖެހުނީމަ އަހަރެން ގަބޫލުކުރީ އެއީ ކަލާނގެ ރުއްސެވުން ލިބުނީ ކަމަށް،" ދީންވެރިއެއް ކަމަށްވާ ހަމީދު ބުންޏެވެ.\nމީހަކާ އިނދެގެން ރަނގަޅު ދަރިންތަކެއް ބޮޑު ކުރުމަކީ ވެސް ސާރާ ބުނީ އޭނާގެ ވަރަށް ބޮޑު ހުވަފެނެއް ކަމަށެވެ. އޭނާ ބުނީ އެކަމަކު އެންމެ ބޮޑު މައްސަލަ އަކީ ރަނގަޅު ފިރިހެނެއް ހޯދުން ކަމަށެވެ.\n"އަހަންނަކަށް ނޭނގެ ބައެއް މީހުން އަހަރެންގެ ފޮޓޯ ބަލައިފަ އެ މީހުންގެ ފިރިހެން ދަރިން އަހަންނާ ކައިވެނި ކުރުވަން ހުށަހަޅަނީ ކީއްވެކަމެއް. އަހަރެން ކިޔެވީ ކޮން ކަމެއްކަން އަދި ކުރަނީ ކީއްކަން އެ މީހުންނަށް ނޭނގެނީބާވައޭ ސުވާލު އުފެދޭ،" ސާރާ ބުންޏެވެ.


Adeeb ah nufileyne kan gaanoonee nizaamuge there in kashavaru kurin: PG Shameem | Mihaaru\nއަދީބަށް ނުފިލޭނެ ކަން ގާނޫނީ ނިޒާމުގެ ތެރެއިން ކަށަވަރު ކުރިން: ޕީޖީ\nއަދީބު ފުލުހުންގެ ބެލުމުގެ ދަށުގައި: އޭނާ އަށް ނުފިއްލެވޭނެ ކަން ގާނޫނީ ނިޒާމުގެ ތެރެއިން ކަށަވަރު ކުރެއްވި ކަމަށް ޝަމީމް ވިދާޅުވި. --ފޮޓޯ/މިހާރު\nއެމްއެމްޕީއާރުސީގެ ބޮޑު ޚިޔާނާތަށް ތުހުމަތުކުރެވޭ ކުރީގެ ނައިބު ރައީސް އަހުމަދު އަދީބުގެ މައްޗަށް އުފުލި ދައުވާތައް ކްރިމިނަލް ކޯޓުން ބާތިލްކޮށް، މިނިވަންވުމާ އެކު ވެސް އޭނާ އަށް ފިއްލަވައިގެން ރާއްޖެ އިން ބޭރަށް ވަޑައިނުގެންނެވޭނެ ކަން ގާނޫނީ ނިޒާމު މެދުވެރިކޮށް ކަށަވަރު ކުރެއްވި ކަމަށް ޕްރޮސިކިއުޓަ ޖެނެރަލް ހުސެއިން ޝަމީމް މިއަދު ވިދާޅުވެއްޖެ އެވެ.\nއަދީބު މިނިވަންވީ، އޭނާގެ މައްޗަށް އުފުލި ހަތް ދައުވާއެއް ކްރިމިނަލް ކޯޓުން މިދިޔަ ހަފުތާގައި ބާތިލް ކުރުމުންނެވެ. އެ ނިންމެވުމާ މެދު ޕްރޮސިކިއުޓަ ޖެނެރަލް ކަންބޮޑުވުން ފާޅުކުރައްވާފައިވާ އިރު ކްރިމިނަލް ކޯޓުގެ ގާޒީ އިސްމާއިލް ރަޝީދުގެ މައްސަލައެއް ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުށަހަޅައި އެ މައްސަލަ އަންނަނީ ބަލަމުންނެވެ. އެ ގާޒީ މިހާރު ވަނީ ސަސްޕެންޑް ވެސް ކޮށްފަ އެވެ.\nދައުލަތުގެ 1.3 ބިލިއަން ރުފިޔާ އަށް ޚިޔާނާތްތެރިވި މައްސަލައިގައި ތުހުމަތުކުރާ އަދީބަކީ ގޭބަންދުގައި ހުންނަވަނިކޮށް ވެސް ފިއްލަވައިގެން ބޭރަށް ވަޑައިގަތުމަށް ޕްލޭން ރާއްވަވައި، އެގޮތަށް އެކަން ކުރެއްވި ބޭފުޅެކެވެ. ޓަގު ބޯޓެއްގައި ދަތުރުކުރައްވަނިކޮށް އޭނާ އަތުލައިގަނެވުނީ ކަނޑުމަތިންނެވެ.\nބަންދުގައި ހުންނެވި އިރު ވެސް ފިއްލެވި ބޮޑެތި ތުހުމަތުތަކެއް އެޅިފައިވާ އަދީބު މިހާރު ނުފިއްލަވައި ގާނޫނީ ނިޒާމުގެ ތެރެއިން މައްސަލަތައް ހިނގައިގަންނަން ދެން ވެސް ގޭގައި ހުންނަވާނެ ކަމުގެ ކޮން ޔަގީންކަމެއްތޯ ޕީޖީ އަށް އޮތީ "މިހާރު"ން ސުވާލު ކުރުމުން ޝަމީމް ވިދާޅުވީ އެކަމުގައި އޭނާ ކަށަވަރު ކުރައްވަން ޖެހޭ ކަންކަން ކުރެއްވި ކަމަށެވެ.\nޝަމީމް "މިހާރު"އަށް އިންޓަވިއު ދެއްވަނީ: އޭނާ ވިދާޅުވަނީ އަދީބުގެ މައްޗަށް އުފުލި ދައުވާތައް ބާތިލްކުރީ ޖިނާއީ އިޖުރާއަތުގެ ގާނޫނާ ޚިލާފަށް ކަމަށް. --ފޮޓޯ: ނިޝާން އަލީ/މިހާރު\nޝަމީމް ވިދާޅުވި ގޮތުގައި އަދީބު މިނިވަންވުމަކީ ޕްރޮސިކިއުޓަ ޖެނެރަލްގެ އޮފީހުން ބޭނުންވި ގޮތެއް ނޫނެވެ. ދަށު ކޯޓުން ނިންމި ގޮތަކާ މެދު ދެން އަމަލުކުރާނެ ގޮތް، ގާނޫނު އޮންނަ ގޮތުން ޖިނާއީ އިޖުރާއަތުގެ 199 ވަަނަ މާއްދާގައި ކިޔައިދީފައި އޮތުމުން ކުރެވެން އޮތް ކަމަކީ ހައި ކޯޓުގައި މައްސަލަ އިސްތިއުނާފް ކުރުން ކަން ޝަމީމް ފާހަގަކުރެއްވި އެވެ. އެ މައްސަލަ ހައި ކޯޓުގައި ވަނީ އިސްތިއުނާފްކޮށްފަ އެވެ.\n"އަޅުގަނޑުމެންނަށް ފުލުހުން ވަރަށް ޔަގީންކަން ދެއްވާ ފުލުހުން ބައްލަވާނެ ކަމަށް. ޕާސްޕޯޓް ހިފަހައްޓާފައި އޮތުމުން ރާއްޖެ އިން ބޭރަށް ފިއްލަވައިގެން ދިއުމުގެ ފުރުސަތެއް ނެތް،" ޝަމީމް ވިދާޅުވި އެވެ.\nއޭނާ ވިދާޅުވި ގޮތުގައި އެ ނޫން ވެސް އަޅުއްވަން ޖެހޭ ފިޔަވަޅުތައް ގާނޫނީ ނިޒާމުގެ ތެރެއިން އެޅުއްވި އެވެ.\nއަދީބުގެ މައްޗަށް އުފުލި ދައުވާތައް ކްރިމިނަލް ކޯޓުން ބާތިލްކުރި މައްސަލަ ބަލައިގެންފައިވާ ކަން ހައި ކޯޓުން ކަށަވަރުކޮށް ދިނެވެ.\nޕާސްޕޯޓު ހިފަހައްޓާފައި ވަނިކޮށް، ފިލި މައްސަލައިގައި ތިން މަހުގެ ޖަލު ހުކުމެއް ވެސް އިއްވައި ގޭ ބަންދުގައި ހުންނެވި އަދީބަކީ ކުރީގެ ރައީސް އަބްދުﷲ ޔާމީންގެ ސަރުކާރުގައި އެންމެ ނުފޫޒުގަދަ ބޭފުޅާ އެވެ. އެމްއެމްޕީއާރުސީގެ ފައިސާ އިން ސިޔާސީ ބާރުވެރިކަން ހޯއްދަވައި، މުއައްސަސާތައް ކޮންޓްރޯލް ކުރެއްވި ކަމަށް ތުހުމަތުކުރެވޭ އަދީބުގެ މައްޗަށް ކުރިން 33 އަހަރުގެ ޖަލު ހުކުމެއް އިއްވި އެވެ.\nފުލުހުން ޖުޑީޝަރީ ހުސައިން ޝަމީމް (ޕީޖީ) ކުރީގެ ނައިބު ރައީސް އަދީބު ޕީޖީ އޮފީސް ޕްރޮސެކިއުޓާ ޖެނެރަލް އަހުމަދު އަދީބު\nދެން މަނިކުފާނަށް ކުޜާނެ އިތުބާރެއް ނެތް. ޔާމީނެކޭ އަދީބެކޭ އަދީބު ގެންގުޅުނު ލާރި ނެގި މީހެކޭ އެއްވެސް ތަފާތެއް ނެތް\nޤާނޫނާ ޚިލާފަށް ނިންމީމަ އިސްތިއުނާފު ކުރަނީ ޖޭއެސްސީގައިތަ.\nއަދީބުގެ އަތުގައި ހުރީ ނުހައްގު ފައިސާއެއްކަން އެނގޭއިރު އެފައިސާއިން އަގު ލިބިގަނެގެން އަދީބަށް ގާނޫނީ ވަކީލެއްގެ ޚިދުމަތް ދިނުމަކީ ކޮންކަހަލަ ކަމެއްތޯ؟ ގާނޫނީ ވަކީލުކަން ކޮށްދޭން އެފައިސާ ހަލާލުވަނީތޯ؟\nމަގޭ ހިތަށް އަރަނީ މިހުރިހާ އަނގައެއް ތަޅަންވީ ކީއްކުރަންހޭ؟ އަދީބުގެ ވަކީލަކަށް ނޫޅެމޭ ބުނާއިރު ދެއްކި ވާހަކަތައް އެހުރީ ފެންނާށޭ. އަދީބު އަތުން ފައިސާ ހޯދުމެކޭ، އަދީބު ސަލާމަތްކުރުމަށް ފައިސާއަށް މަސައްކަތްކުރުމެކޭ ހުރި ތަފާތަކީ ކޮބާ؟ އެންމެންނަށް އެބައެނގޭ އަދީބުގެ އަތުގައި ހުރީ ނުހައްގު ފައިސާއެއްކަން. ވަކީލަކު އެފައިސާއަށް ކަމެއް ކުރީމާ ޞައްހަވެފައި، އެހެން މީހަކު އެފައިސާގައި ކަމެއްކޮށްދޭން ޖެހުނީމާ ކުށަކަށްވަނީ ކީއްވެހޭ؟\nކުށެއް ނެތް ކަމަށް ކޯޓުން ނިންމަން ޖެހެނީ ޕީޖީގެ ދޯދިޔާ ކަމުން. ދެން ކުށެއް ނެތް ކަމަށް ކަނޑައެޅި މީހަކު ބަންދުގައި ބެހެއްޓޭތޯ؟\nއަދީބަކަށް ގާނޫނެއް ނޯންނާނެ.\nޝަމީމަކަށް އިތިބާރެއް ނެތް. ސޮރީ\nމަނިކުފާނެވެ. މިގައުމުގަ ވައްކަން ނުކުރެވޭނެކަންވެސް ވަނީ ގާނޫނުގެ ތެރެއިން ކަށަވަރު ކޮށްފައެވެ. ކުޑަކުދިންނާއި ބެހުމާއި ރޭޕް ކުރުންވެސް ވަނީ ހަމަ މި ބީދައިން ކަށަވަރުކުރެވިފައެވެ. ބިދޭސީންނަށް ވޯކް ވިސާ އާއި ނުލައި ނޫޅެވޭނެކަންވެސް ވަނީ ކަށަވަރުކުރެވިފައެވެ. ކަށަވަރު ނުކުރެވި އޮތް ހަމަ އެއްމެ ކަމެއްވެސް ނެތެވެ. އެހެނަސް ނުކުރެވޭ ހަމަ އެނެމެ ކަމެއްވެސް ނެތެވެ. މަނިކުފާނަށް ވަރަށް ވެދުން.\nނުފިލުނީމަ ނިމުނީތަ..އޭނަ ގޭގައި ބަހައްޓައިގެން ކޮންސަކަރާތެއްތަ ތިޖަހަނީ..


Anurag Basu ge Kuriah Oih Filmun Bollywood ge Gina Tharin Ekugai\nއަނޫރާގް ބާސޫ، އިޝާން، ތާޕްސީ، ސޮނާކްޝީ، ރާޖްކުމާރު، އަބީޝޭކް އަދި ސައިފް--\n2 ސެޕްޓެމްބަރ 20180ކޮމެންޓް\nއަނުރާގް ބާސޫގެ ކުރިއަށް އޮތް ފިލްމުން ބޮލީވުޑުގެ ގިނަ ތަރިން އެކުގައި\nބޮލީވުޑަގެ ކާމިޔާބު ޑައިރެކްޓަރު އަނުރާގް ބާސޫގެ ކުރިއަށް އޮތް ފިލްމުން ބޮލީވުޑުގެ ގިނަ ތަރިން އެކުގައި ފެނިގެންދާނެ ކަމަށް ރިޕޯޓުތަކުން ބުނެފިއެވެ.\nއިންޑިއާގެ ބައެއް ނޫސްތަކުން ބުނާގޮތުގައި އަނުރާގު މިހާރު އަންނަނީ "އަ ލައިފް އިން މެޓްރޯ" ގެ ދެވަނަ ބައެއް ހެދުމަށް ވިސްނަމުންނެވެ. އެގޮތުން އެފިލްމުގައި ހަރަކާތްތެރިވާނެ ކާސްޓުން އޭނާ ވަނީ މިހާރު ފައިނަލް ކޮށްފައި ކަމަށް ރިޕޯޓުތަކުން ދައްކައެވެ.\nއެގޮތުން އެ ޕްރޮޖެކްޓުގައި މަސައްކަތްކުރާ ފަރާތެއް އިންޑިއާގެ ނޫހަކަށް މައުލޫމާތު ދިން ގޮތުގައި ބުނީ އެފިލްމުގައި ތާފާތު އެކި ތަރިން އެކުގައި ފެނިގެންދާނެ ކަމަށެވެ. އެގޮތުން އެފިލްމުގައި ސައިފް އަލީ ހާނާއި، އަބީޝޭކް ބަޗަން އާއި ރާޖްކުމާރު ރާއޯ އާއި ސޮނާކްޝީ ސިންހާ އާއި ތާޕްސީ ޕަންނޫގެ އިތުރުން ޝާހިދު ކަޕޫރުގެ ކޮއްކޮ އިޝާން ކައްޓާރު ވެސް ލީޑު ރޯލުން ފެނިގެން ދާނެކަމަށް ވަނީ ބުނެފައެވެ.\nއޭގެ އިތުރުން ފިލްމުގެ އުފެއްދުންތެރިން އަންނަނީ އިތުރު އަންހެން ބަތަލާއެއް ހޯދަމުން ކަމަށްވެސް އެމީހާ ވަނީ ބުނެފައެވެ. އެފިލްމާބެހޭ ފޮތުން އަދި ރަސްމީކޮށް އެއްވެސް އިއުލާނެއްކޮށްފައިނުވާއިރު އެފިލްމުގެ ވާހަކަ ބިނާވެފައިވަނީ ކޮން ކަމަކަށް ކަމެއްވެސް އަދި ހާމަކޮށްފައެއް ނުވެއެވެ.\nއަނުރާގް އެންމެ ފަހުން ޑައިރެކްޓުކޮށްފައިވަނީ ރަންބީރާ ކެޓަރީނާ ލީޑު ރޯލުން ފެނިގެން ދިޔަ ފިލްމު "ޖައްގާ ޖާސޫސް" އިންނެވެ. އެފިލްމަށް ބޮކްސް އޮފީހުގެ އެހާބޮޑު ކާމިޔާބެއް ލިބިފައިނުވާއިރު އެފިލްމު ނެރެފައިވަނީ ދިޔަ އަހަރުއެވެ.\nއިޝާން ކައްޓާރު އަނުރާގް ބާސޫ އަބީޝޭކް ބަޗަން ރާޖްކުމާރު ރާއޯ ތާޕްސީ ޕަންނޫ ސޮނާކްޝީ ސިންހާ ސައިފް އަލީ ހާން


BML ge Covid loan thakuge grace period 1 aharah | Mihaaru\nވިޔަފާރި / ބޭންކް ލޯން\nބީއެމްއެލްގެ ކޮވިޑް ލޯނުތަކުގެ ގްރޭސް ޕީޑިއަޑަށް އެއް އަހަރު\n04 މާޗް 2021 - 15:40\nކޮވިޑްގެ ސަބަބުން ކުރިމަތިވި މާލީ ދަތިކަމަށް އެހީވުމަށް ބީއެމްއެލް މެދުވެރިކޮށް ދޫކުރި ލޯނުތައް އަނބުރާ ދެއްކުމުގެ މުއްދަތު ފިނޭންސް މިނިސްޓްރީން އިތުރުކޮށްދީފި އެވެ.\nއެންމެ ފުރަތަމަ ބީއެމްއެލް މެދުވެރިކޮށް ވިޔަފާރިތަކަށް ލޯނު ދޫކުރީ ހަ މަހުގެ ގްރޭސް ޕީރިއަޑާ އެކު އެވެ. އަލަށް ގެނައި ބަދަލާ އެކު އިތުރު ހަ ހަމައަށް ލޯނު ނުދައްކާ މަޑުކުރެވޭނެ އެވެ.\nގްރޭސް ޕީރިއަޑަށް އިތުރުކުރަން ބޭނުންވާ ފަރާތްތަކުން މި މުއްދަތު ހަމަ ވުމުގެ 30 ދުވަސް ކުރިން މުއްދަތު އިތުރުކުރަން ބޭނުންވާކަން ބީއެމްއެލް އަށް އީމެއިލްކުރުމަށް ފިނޭންސް މިނިސްޓްރީން ވަނީ އެދިފަ އެވެ. ލޯނު ސްކީމުގެ ދަށުން ލިބޭ ހަ މަސް ދުވަސް ހަމަވެފައި ނުވަތަ ހަމަވަން 30 ދުވަހަށް ވުރެ ކުރު މުއްދަތެއް އޮތް ނަމަ، އަންނަ މަހުގެ 1 ވަނަ ދުވަހުގެ ކުރިން ބީއެމްއެލްއަށް އެންގުމަށް ވެސް އެދިފައިވެ އެވެ. އީމެއިލް ކުރާނީ recoveryscheme@bml.com.mv އަށެވެ.\nކޮވިޑްގެ ހާލަތާ ގުޅިގެން ވިޔަފާރިތަކަށް ކުރިމަތިވި އުނދަގޫ ހާލަތުން އަރައިގަތުމަށް ވޯކިން ކެޕިޓަލްގެ ގޮތުގައި ލޯނު ދޫކޮށްފައިވެ އެވެ. މިހާތަނަށް ބީއެމްއެލް އިން 602 ފަރާތަކަށް 580 މިލިއަން ރުފިޔާ ލޯނުގެ ގޮތުގައި ދޫކޮށްފައިވެ އެވެ.\nފިނޭންސް މިނިސްޓްރީ ބޭންކް ލޯން\nފްލެޓުގެ ކުލި ނުދެއްކިގެން އިންޓެރެސްޓް އަރަމުންދާ ވާހަކަ HDFC އިން ގުޅާފަ ބުނި! އާދައިގެ ރައްޔިތުމީހާއަށް އެއްވެސް ރައްކާތެރިކަމެއް ނެތް!\nކިހާ ތާހިރު. މިހާރު ލޯނު ކަޑާތާ2މަސް. ދެން ކޮން ބަޔަކަށް ދިން މުއްދަތެއް. ނިދާފަ ހޭލެވުނީ2މަސް ފަހުންތަ ?\nވިޔަފާރި ވެރިންނަށް ވީމަ 1 އަހަރު. އާދައިގެ މީހެއް ވީމަ6މަސް ދުވަސް . ސާބަސް ހަމަ ބެންކު އަށް\nވަރަށް ފައްކާ. ޢެކަމަކު އަހަރެން އެސްޑީއެފްސީ އިން ނެގި 80 ހާސް ރުފިޔާ ދައްކަން ގުޅާވަރު ހަމަ ނިދި ނުނިދޭ. ޢެކަމަކު އަދިވެސް މި އުޅެނީ ކޮވިޑްގެ ސަބަބުން ވިޔަފާރި އިނދެޖެހޭތީ. ތަފާތުކުރާވަރުނިކަން ބަލާ


Dhe faharah Covid negative kamah dhekki zuvaan doctoraku maruvejje\nދެ ފަހަރަށް ކޮވިޑް ނެގެޓިވް ކަމަށް ދެއްކި ޒުވާން ޑޮކްޓަރެއް މަރުވެއްޖެ\nޒުވާން ޑޮކްޓަރަށް އޭނާގެ ކިބައިން ފެންނަމުންދާ ނިޝާންތަކަކީ ކޮވިޑް-19 ކަން ޔަގީނާ ގާތަށް އެނގުނެވެ. ނަމަވެސް ދެ ފަހަރަށް ކުރި ޓެސްޓު ވެސް ދެއްކި ނެގެޓިވް ކޮށެވެ.\n"އަހަރެންނަށް ނޭވާ ލާން ވަރަށް އުނދަގޫ އެބަވޭ. އަހަރެންނަށް އިހްސާސް ކުރެވެމުންދާ ބަލީގެ އަލާމާތްތަކަކީ ކޮރޯނާގެ އަލާމާތްތައް. އެހެންވެ އަހަރެން ކޮވިޑް-19 އަށް ޕޮޒިޓިވް ވާނެކަން 100 ޕަސެންޓް ޔަގީން،" ޑރ. އަބީޝެކް ބަޔާނާ އޭނާގެ ބޭބެ އަމަން ކައިރީގައި ބުނެފައި ވެއެވެ.\nނަމަވެސް ކޮވިޑް-19 އަށް ދެ ފަހަރު ޓެސްޓް ކުރިއިރު ވެސް އޭނާގެ ނަތީޖާ ދެއްކީ ނެގެޓިވް ކަމަށެވެ. އުމުރުން އެންމެ 26 އަހަރުގެ ޒުވާން ޑޮކްޓަރު މިދިޔަ ބުރާސްފަތި ދުވަހު ވަނީ ކޮވިޑް-19 ޖެހި މި ދުނިޔެ ދޫކޮށްފަ އެވެ. އޭނާ މަރުވީ ނޭވާ ލާން އުނދަގޫ ވެގެންނެވެ.\nދިއްލީގެ މައުލާނާ އާޒާދު އިންސްޓިޓިއުޓް ފޯ ޑެންޓަލް ސައިންސަސްގެ އޯރަލް ސާޖަރީ ޑިޕާޓްމަންޓުގައި މަސައްކަތްކުރާ ދަތުގެ އޮޕަރޭޝަންތަކަށް ޚާއްސަ މި ޑޮކްޓަރަކީ ޑޮކްޓަރީ ކަމުގެ އިމްތިހާނުގައި މުޅި އިންޑިޔާއިން ވަރަށް މަތީ ވަނައެއްގައި ފާސްވެފައިވާ ވަރަށް ހުނަރުވެރި ކުޅަދާނަ ޑޮކްޓަރެކެވެ.\nޑރ. އަބީޝެކްގެ އާއިލާއިން އޭނާގެ ޖަނާޒާގެ ކަންތައްތައް ހުކުރު ދުވަހު ފުރިހަމަ ކޮށްފައިވީ ނަމަވެސް ޒުވާން އަދި ޖޯޝުން ފުރިފައިވާ ހުނަރުވެރި ޑޮކްޓަރުގެ ކުއްލި މަރުން މުޅި އާއިލާއަށް ވަނީ ބޮޑު ޝޮކެއް ލިބިފަ އެވެ.\nއޭނާގެ އެކުވެރިންނާއި އެކުގައި މަސައްކަތްކުރާ އެންމެން ވެސް ތިބީ ޝޮކްގަ އެވެ. އިންތިހާއަށް ޕޮޒިޓިވް އެނާޖީ އާއެކު މަސައްކަތްކުރި މި ޑޮކްޓަރަކީ އެފަދަ ދެ ވަނަ އެއް ނެތް މޮޅު އަދި އެހާމެ ހިތްހެޔޮ ރަނގަޅު އިންސާނަކަށް ވީތި އެވެ. އަދި އެފަދަ ދެ ވަނަ ޑޮކްޓަރެއް އެމީހުންނަށް ލިބިދާނެ ކަމަކަށް ވެސް އެމީހުން ގަބޫލެއް ނުކުރެ އެވެ.\nސީނިއާ ޑޮކްޓަރަކު ބުނި ގޮތުގައި ޑރ. އަބީޝެކް އަކީ ވަރަށް މުރާލި އެހާމެ ބުރަކޮށް މަސައްކަތްކުރާ މޮޅު ޑޮކްޓަރެކެވެ. ކޮވިޑް-19 އިގެ އަލާމާތްތައް އޭނާގެ ކިބައިން ފެނުނު ނަމަވެސް ދެ ފަހަރަށް ޓެސްޓް ކުރުމުން ވެސް ނެގެޓިވްވެފައި ވަނިކޮށް ބަލި މާ ބޮޑުވަރުވެ އޭނާ މަރުވީ ހާޓް އެޓޭކެއް ޖެހިފައި ކަމަށް ސީނިއާ ޑޮކްޓަރު ބުންޏެވެ.\nޑރ. އަބީޝެކްގެ ބޭބެ އަމަން ބުނި ގޮތުގައި ބުރާސްފަތި ހެނދުނު އޭނާ ވަރަށް ބޮޑަށް ބޯ އަނބުރާތީ އުޅުނެވެ. އޭގެ ކުރިއަކުން މާބޮޑަކަށް ބައްޔެއް ނޫނެވެ.\nއަމަން ބުނި ގޮތުގައި ކޮވިޑް-19ގެ އަލާމާތްތައް ޑރ. އަބީޝެކްގެ ކިބައިން ފެންނަމުންދާތާ 10 ވަރަކަށް ދުވަސް ވެއްޖެ އެވެ. އެ ދުވަސްވަރު އޭނާ އުޅުނީ ކަރުގައި ރިއްސާތީ އާއި ކެއްސާ ވަރުންނެވެ.\n"އަހަރެމެން ސްޕެޝަލިސްޓަކަށް ދައްކައިގެން މޭގެ އެކްސްރޭ އެއްވެސް ނެގިން. ސްޕެޝަލިސްޓު ބުނީ މޭގައި އިންފެކްޝަން ހުރި ކަމަށް. އަހަރެމެން ވެސް ހީކުރީ އެއީ ހަމަ އާދައިގެ ހުމުގެ ރޯގާއެއް ކަމަށް. ނަމަވެސް ކޮއްކޮ އޭރު ވެސް އެބަ ބުނޭ އޭނާގެ ކިބައިން ފެންނަނީ ކޮވިޑް-19ގެ ނިޝާންތަކޭ. ޔަގީނޭ އެ ބަލިކަން. އަދި ނޭވާ ލާން އުނދަގޫވަނީ ވެސް މޭގެ އިންފެކްޝަނަކުން ނޫނޭ އޭނަ ބުނަމުންދިޔަ،" ޑރ. އަބީޝެކްގެ ބޭބެ އަމަން ބުންޏެވެ.\nޑރ. އަބީޝެކްގެ ހާލު ބޮޑުވީ ބުރާސްފަތި ދުވަހު އެވެ. ވަގުތުން އޭނާ އިމަޖެންސީގައި ހޮސްޕިޓަލަށް ގެންދިޔަ އެވެ. ނަމަވެސް ހޮސްޕިޓަލުގައި ފަރުވާ ދޭން ފެށިތާ މާ ގިނައިރެއް ނުވެ އޭނާ މަރުވީ އެވެ. އަމަން ބުނި ގޮތުގައި ކޮއްކޮ މާ ބޮޑަށް ބަލިވެގެން އެންމެ ދުވަހެއް ވެސް ނުވެ އެވެ. އޭގެ ކުރިން ކެއްސާ ހެދި ނަމަވެސް އޭނާ ހުރީ ހަމަ ފިޓްކޮށެވެ. ވީމާ ކޮއްކޮގެ މަރުން އާއިލާއަށް ލިބުނު ޝޮކް އެހާ ބޮޑުވީ އެވެ.\nދިއްލީގައި ކޮންމެ ހަތަރަކުން އެކަކަށް ކޮވިޑު ޖެހިފައި


COLUMN 7: Miah kiyaanee nikamethin ge ihusaasthakaa kulhun! | Mihaaru\nކޮލަމް 7: މިއަށް ކިޔާނީ ނިކަމެތިންގެ އިހުސާސްތަކާ ކުޅުން!\n07 މެއި 2018 - 07:25 46 comments\nބޯހިޔާވަހި ކަމަށް އެދި އާންމުން ފެންބޮވައިގެންފައި ތިބި މަންޒަރު މަތީގައިވާ ފޮޓޯ އަށް އެކަނި ބަލާލިޔަސް އެބަ އެނގެ އެވެ. އަދި މިއީ ސަރުކާރުތަކުން ދިވެހި ރައްޔިތުން އެ ޒަރޫރީ ބޭނުން ފުއްދަން ސަލާން ޖަހަމުންދާ ނިކަމެތިން ގަނަތަޅުވަމުންދާ ހިތާމަވެރި މަންޒަރެއް ވެސް މެ އެވެ. އިއްޔެ ދަރުބާރުގެއިން ފެނިގެން އެ ދިޔައީ އޭގެ އެއް ސިލްސިލާ އެވެ. މިކަހަލަ ކިތަންްމެ މަންޒަރެއް، ކިތަންމެ ސަރުކާރެއްގައި އަހަރެމެން ދެކެފީމެވެ. ރޯއަވީގައި ކިޔޫ ޖެހިގެން ކިތަންމެ ފަހަރަކު ފްލެޓަށް އެތައް ބަޔަކު އުންމީދުތަކާ އެކު ފޯމު ލައިފި އެވެ. ވީކަމެއް ހަރާމެވެ! އަހަރެން ހިތަށް އަރަނނީ ފޮޓޯގައި އެތިބި މީހުން ފްލެޓަށް ފޯމް އެ ލަނީ ކިތައް ވަނަ ފަހަރު ބާއޭ އެވެ؟\nއަހަރެންގެ ވަރަށް ގާތް ރަހުމަތްތެރިއެއްގެ ވާހަކަ ކިޔައިދޭނަމެވެ. އޭނާ އަށް ދިމާވީ އަދި މާ ހިތްދަތި ގޮތެކެވެ. އެ ވާހަކަ ފަށަމާ ހިނގާށެވެ!\nހައުސިން މިނިސްޓްރީން މީގެ ހަތަރު ވަރަކަށް އަހަރު ކުރިން ފްލެޓް ފޯމް ދޫކުރަން ފެށުމާ އެކު އޭނާ އަހަންނަށް ގުޅި އެވެ. އަދި ހެޔޮނުވާނޭ، މަށަށް ފޯމު ލައިދީބަލާށޭ ބުނުމުން އޭނާ އަށް ފޯމު ފުރައިދިނީމެވެ. އެކަމަކު ބައެއް ޑޮކިއުމެންޓް ހަމަނުޖެހިގެން އޭނާ ޖެހުނީ ލަންކާގައި ހުރެފައި މާލެ އަންނާށެވެ! މާލެ އައިސް ހައުސިން މިނިސްޓްރީގައި އޮތް ދިގު ކިޔޫގައި ހުއްޓެވެ. ފޯމް ލައިފި އެވެ.\n"ހިނގާ ސައި ބޯން،" އޭނާ ނުކުމެފައި ބުންޏެވެ. "މިއޮތީ ފްލެޓް ލިބިފައި."\nފްލެޓަށް އެދޭ ފޯމް ހޯދުމަށްޓަކައި ދަރުބާރުގޭގައި އިއްޔެ މީހުން ތޮއްޖެހިފައި.---ފޮޓޯ: ނިޝާން އަލީ/މިހާރު\nއޭނާ ދައްކާލީ އަތުގައި އޮތް ސްލިޕްކޮޅެވެ. ބަލާލި އިރު ރަހުމަތްތެރިޔާ އަށް 92 ޕަސެންޓް މާކްސް ލިބިފައި އޮތެވެ. ފަނަރަ ހާހެއްހާ ފްލެޓް ދޫކުރަން އޭރު އިއުލާންކޮށްފައި އޮތުމުން އެވަރުގެ މަތިން މާކްސް ލިބުނު މީހަކަށް އެންމެ ފުރަތަމަ ބުރުން ފްލެޓް ލިބޭނެ ކަމަށް އޭރު އޮތީ ބެލެވިފަ އެވެ. އޭގެ ފަހުން، މިނިސްޓްރީން ޖަވާބެއް ނަޔަސް، މިނިސްޓްރީ އަށް ގުޅައިގެން ވާނުވާ ބަރާބަރަށް ބަލަމުން ދިޔަ އެވެ. ފްލެޓޭ ބުނެފިއްޔާ އޭނަ ހުންނަނީ އެކަމާ ބެހޭ ހުރިހާ މައުލޫމާތެއް ހޯދައިގެންނެވެ. މިނިސްޓްރީގެ މުވައްޒަފުން ސާވޭ ކުރަން އެ ގެއަށް ނުދިއުމުން ވެސް، މިނިސްޓްރީ އަށް ގުޅައި، ނަންބަރެއް އެއްޗެއް ބަދަލުވެފައި އޮތްތޯ ވެސް ބަލަމުން ދިޔަ އެވެ. އުޅެމުން ދިޔަ ތަން ބަދަލު ނުކޮށް ދެ އަހަރު ވަންދެން އޭނާ މަޑުކުރި އެވެ. އެންމެ ފަހުން މިނިސްޓްރީގެ މުވައްޒަފުން ސާވޭ ވެސް ކުރަން ދިޔަ އެވެ.\nއެ ބުރުގައި ފްލެޓް ލިބޭ ފުރަތަމަ ލިސްޓް އިއުލާންް ކުރުމާ އެކު ވަގުތުން މިނިސްޓްރީ އަށް ދިޔަ އެވެ. އޭނާގެ ނަންބަރު އޮތްތޯ ބެލިއިރު ނަންބަރެއް ނެތެވެ. ކައިރީގައި އަހަރެން ހުރެގެން ވަރަށް ޖޯކު ޖެހީމެވެ. ތިއީ ލިބޭނެ އެއްޗެއް ނޫނޭ، ތިކަން ހަނދާން ނައްތާލާށޭ ބުނެ ވަރަށް މަލާމާތް ކުރީމެވެ. އަދި ފްްލެޓް ދިން ލިސްޓް ސިއްރު ކުރި ވާހަކަ އާއި ފްލެޓްތައް ދިނީ ވަކި ބަޔަކަށޭ މާލެތެރޭގައި އެބަ ކިޔައޭ ބުނުމުން ވެސް އޭނާ އުންމީދު ކަނޑައެއް ނުލަ އެވެ.\n"ސަރުކާރު ތިޔަހާ ހަރާންކޯރެއް ނުވާނެ،" އޭނާ އެ ދުވަހު ބުންޏެވެ. ދެން ހުވަފެން ދެކެން ފެށީ ދެން އަންނަ ބުރަކަށެވެ!\nއެހެން ވަރަށް ގިނަ ބަޔެކޭ އެއްގޮތަށް އޭނާ ވެސް މިހާރު ހަގީގަތާ ކުރިމަތިލާން ޖެހިއްޖެ އެވެ. އެ ފްލެޓް މަޝްރޫއަށް އެތައް ބަޔަކު ލީ ފޯމްތައް ހުރިގޮތަށް ހުއްޓައި އެހެން މަޝްރޫއެއް މިދިޔަ ނޮވެމްބަރުގައި ސަރުކާރުން އިއުލާން ކުރީ އެވެ. ދެރަ ކަމަކީ، ބޯހިޔާވަހި ކަމަށް ސަރުކާރުން އިއުލާންކުރި އެންމެ ބޮޑު މަޝްރޫއުގައި އޭނާ އަށް ބައިވެރިވެވެން ވެސް ނެތީތީ އެވެ. އޭނާގެ އުމުރުން 40 އިން މައްޗަށް ހިނގައްޖެ އެވެ. ހިޔާ މަޝްރޫއު 17 ކެޓަގަރީ އަކަށް ބަހައިލި އިރު މަގޭ ރަހުމަތްތެރިޔާ ހިމެނޭނެ ހަމަ އެއްވެސް ކެޓަގަރީއެއް ނެތެވެ. އޭނާ އަކީ މާލޭ މީހެއް ނޫނެވެ. ޑޮކްޓަރެއް، ޓީޗަރެއް ނޫނެވެ. ސިވިލް ސާވަންޓެއް ނޫނެވެ. ފުލުހެއް، ސިފައިންގެ މީހެއް ވެސް ނޫނެވެ. މާލޭ ރަށްވެއްސެއް ވެސް ނޫނެވެ. އެކަނިވެރި ބަފައެއް ވެސް ނޫނެވެ. ނުކުޅެދޭ މީހެއް ވެސް ނޫނެވެ. މިއީ، ފިހާރައެއްގެ ސޭޓެކެވެ. އެކަމަކު މާލޭގައި އެންމެ ނިކަމެތި ކަަމާ އެކު ދިރިއުޅޭތާ މިހާރު ތިރީހަކަށް އަހަރުވީ އެވެ.\nއަހަންނަށް ފެނުނީ، މި ވޭތުވެދިޔަ އަހަރުތަކުގެ ތެރޭގައި ދެ ކުދިންނާ އެކު އޭނަ އުޅެމުން ދިޔަ ދަތި ދިރިއުޅުމެވެ. އެ ދަތިކަން އިންތިހާ އަށް ގޮސް، އޭނާގެ ދަރިން ރަށަށް ފޮނުވާލައި، އޭގެ ފަހުން ލަންކާ އަށް ވެސް ބަދަލުކުރީ އެވެ. އަހަންނަށް ފެނުނީ ހަރަދު ބޮޑުވެ، ލިބޭ އާމްދަނީން ދެކޮޅު ނުޖެހިގެން އުޅެމުންދިޔަ ތަނެވެ. މިހާރު ދަރިފުޅު ކިޔަވައި އެނބުރި މާލެ އަންނަން ތައްޔާރުވެފައި އޮތް އިރު އޭނާ އަށް އޭރު އޮތް ހަމައެކަނި އުންމީދަކީ އޭނާ ފްލެޓަށް ލީ ސްލިޕްކޮޅެވެ. އޭނާ ވެސް ބުނާހެން 92 މާކްސް ލިބޭނީ ވަރަށް ހާލުގައި އުޅެފައި ހުރީމަ އެވެ. އެ ސްލިޕްްކޮޅާ އެކު އޭނާ ޔަގީންކޮށްގެން ހުރީ އެތައް އަހަރެއް ވަންދެން އުޅެމުން ދިޔަ ކުލީ ކޮޓަރިގަނޑާ އަލްވަދާއު ކިޔުމުގެ ވަގުތު ޖެހުނީ ކަމަށެވެ. އެހެން ނަމަވެސް އެއީ ވެސް ސަރުކާރަކުން ދެއްކި ހުވަފެނެއް ކަމަށް އެންމެ ފަހުން ގަބޫލު ކުރީ އެވެ.\nހިޔާ މަޝްރޫއަށް އިއްޔެ ފޯމް ދޫކުރަން ފެށުމާ އެކު އާންމުން ރޯ އަވީގައި ކިޔޫގައި -- ފޮޓޯ: މިހާރު\nމި ރަހުމަތްތެރިޔާ މިހާރު ބުނަމުންް ދަނީ މިހެންނެވެ. އަހަރެމެން 40 އިން މައްޗަށް ދިޔައީމަ ދެން މަރުވާންވީ ހެއްޔެވެ؟ ގައުމަށް އަހަރެމެންގެ ބޭނުން ކެނޑުނީ ހެއްޔެވެ؟ އަހަރެމެން ލައްވާ އެ ވަރުން ފޯމު ފުރުވައި އުންމީދުތަކެއް ގެނުވައި، ހުވަފެންތަކެއްގައި އެތައް އަހަރެއް ވަންދެން ބޭތިއްބުމުގެ ހައްގު ސަރުކާރަށް ލިބުނީ ކިހިނެއް ހެއްޔެވެ؟ އުމުރުގެ ދެން އޮތް ބައި އަދިވެސް ތިބެންވީ ކުލި ދައްކާލަ ދައްކާލަ ހެއްޔެވެ؟\nމިއީ ހަމައެކަނި އަހަރެންގެ ރަހުމަތްތެރިޔާ އަށް އެކަނި ދިމާވެފައިވާ ހާލެއް ނޫނެވެ. ފްލެޓަކަށް ލާން ޖެހޭނެ އެންމެ ފަހު ފޯމު ކަމަށް ބުނެ، ސަރުކާރުން ބޮޑެތި ހުވަފެންތައް ދައްކުވައި ގެއަށް އައިސް ސާވޭކޮށް ވެސް ހަދައި، އެ އުންމީދުތައް ފުނޑުފުނޑުކޮށްލީ އެވެ. އެ ފޯމުތައް ލީ މީހުންނަށް މިހާރު އެއްވެސް އުންމީދެއް ނެތެވެ. އެ ހުރިހާ އެންމެން އަލުން ވީ ފޯމް ލާށެވެ! އެ ފޯމުތައް ބާތިލްް ކުރީ ކީއްވެގެންކަމެއް ނުވެސް އެނގެ އެވެ. އަނެއްކޮޅުން، އަލަށް މި ހުޅުވާލި މަޝްރޫއުގައި އެތައް ބަޔަކަށް ބައިވެރިވެވޭނެ ގޮތެއް ނެތި އެ ހައްގުން މަހުރޫމް ވެސް ވީ އެވެ. އޭގެ ތެރޭގައި ވަރަށް ބޮޑު އުންމީދެއްގައި ހުރި އަހަރެންގެ ރަހުމަތްތެރިޔާ ވެސް ހިމެނެ އެވެ.\nމާލެ އަށް ކުރިމަތިވެފައިވާ ބޯހިޔާވަހިކަމުގެ މައްސަލަ އަށް ހައްލެއް ހޯދަން މި ވޭތުވެދިޔަ 10 ވަރަކަށް އަހަރުގެ ތެރޭގައި ސަރުކާރުން ފްލެޓޭ ނުކިޔާ މަހެއް، ނުކިޔާ ދުވަހެއް ނާދެ އެވެ. އެކަމަކު ފްލެޓް ލިބޭ ތަނެއް ދުވަހަކު ވެސް ނާދެ އެވެ. ފްލެޓަށްް ފޯމް ލާ ވަރަށް މީހުން ފޯމް ލަމުން ދެ އެވެ. އެ ވަރަށް އެ ފޯމްތައް ބާތިލް ކުރަމުން ވެސް ދެ އެވެ. ހަގީގަތަކީ، އަހަރެމެން މި ޖެހެނީ ފޯމް ފުރާލަ ފުރާލައި ތިބެ ރޯއަވީގައި އެ ލާން ކިޔޫގައި ތިބެން ކަމެވެ.\nފޯމް ފުރާށެވެ. ފޯމް ފުރާށެވެ! ދުނިޔެ އުމުރަށް އެކަން ކޮށްލަކޮށްލަ ތިބެން ހިނގާށެވެ. ސަރުކާރުން ބުނާހެން މާޔޫސް ވާނެ ކަމެއް ނެތެވެ. ފްލެޓް ލިބޭނެ އެވެ.-- އެކަމަކު ކޮން ދުވަހަކުން ހެއްޔެވެ؟ މި އުންމީދެއްގައި ތިއްބާ ކިތައް މީހުން މަރުވެއްޖެ ހެއްޔެވެ؟\nއިތުރު ލިޔުންތައް ހުޅުމާލެ ބޯހިޔާވަހިކަން ފްލެޓް ކޮލަމް7ހިޔާ މަޝްރޫއު ކޮލަމް ހުޅުމާލެ ހައުސިން


Yameen rasheed ge maru:3meehaku hekibas dheyn dhekolhu, hukum ivvun January mahu | Mihaaru\nޔާމީން ރަޝީދަށް ހަމަލާދިން މީހުން އެ ގޭގެ ސިޑި ގޮޅި ތެރޭގައި ހަރަކާތްތެރިވާ މަންޒަރު ފެންނަ ފޮޓޯ: އެ މައްސަލާގައި ތިން މީހަކު ހެކިބަސް ދޭން ދެކޮޅު ހެދުމުން ދައުލަތުން ހުށަހެޅި ހެކިންގެ ހެކިބަސް ވަނީ ނަގައި ނިމިފައި\nޔާމީން ރަޝީދުގެ މަރު: ތިން މީހަކު ހެކިބަސް ދޭން ދެކޮޅު، ހުކުމް އިއްވުން ޖެނުއަރީ މަހު\n25 ނޮވެމްބަރ 2019 - 15:377comments\nއޭޕްރީލް، 2017 ގައި ޔާމީން ދިރިއުޅުނު ގޭގެ ސިޑި ގޮޅި ތެރޭގައި ތޫނު އެއްޗެހިން ހަމަލާދީ ޔާމީން މަރާލި މައްސަލާގައި ދައުލަތުން ދައުވާ ކުރަނީ ހ. އަންނާރުމާގޭ އިސްމާއިލް ހައިޝަމް ރަޝީދާއި މ. އިރަސްމިކުގޭ އަހުމަދު ޒިހާން އިސްމާއިލާއި ގދ. ގައްދޫ ސިންދުބާދުގޭ މުހައްމަދު ދިފްރާނާއި މ. ކުދެހިގޭ ހަސަން ޝިފާޒްގެ އިތުރުން މ. ތާއިފް އިސްމާއިލް ރަޝީދު އަދި މ. ކޮޅުފުށީ އީސްޓް ހުސައިން ޒިޔާދުގެ މައްޗަށެވެ. އެ މީހުންގެ މައްޗަށް ކުރަނީ ތޫނު އެއްޗެއް ބޭނުން ކޮށްގެން ގަސްދުގައި މީހަކު މެރުމުގެ ދައުވާ އެވެ.\nއެ މައްސަލާގައި މިއަދު ބޭއްވި އަޑުއެހުމުގައި ދައުލަތުން ބުނީ ދައުލަތުން ހުށަހެޅި ސިއްރު ހެކިވެރިންގެ ތެރެއިން ބާކީ ތިބި ތިން މީހުން ހެކިބަސް ދޭން ދެކޮޅު ހަދާފައިވާ ކަމަށާއި އެހެންވެ، އެ މީހުންގެ ހެކިބަސް ނުނަގައި އެ މައްސަލަ ކުރިއަށް ގެންދަން އެދޭ ކަމަށެވެ.\nސިއްރު ތިން ހެކިވެރިންގެ ހެކިބަސް ދޭން ދެކޮޅު ހެދުމުން ދައުލަތުގެ ހެކިންގެ ގޮތުގައި ބާކީ ތިބީ ދެ ފުލުހެކެވެ. އެއީ ދައުވާލިބޭ އިސްމާއިލް ރަޝީދުގެ ގެ ފާސްކުރި ފުލުހަކާއި ޒިޔާދު ދިރިއުޅުނު ގެ ފާސްކުރި ފުލުހެކެވެ.\nއިސްމާއިލް ރަޝީދުގެ ގެ ފާސްކުރި ފާސްކޮށް، ރިޕޯޓް ތައްޔާރުކުރި ފުލުސް މީހާގެ ހެކިބަސް ދެމުން ބުނިގޮތުގައި ކޯޓު އަމުރެއްގެ ދަށުން އެ ގެ ފާސް ކުރިއިރު ގަމީހަކާއި ފަޓުލޫނަކާއި ތޮއްޕެއްގެ އިތުރުން ލެޕްޓޮޕަކާއި ފޯނެއް އެ ގޭގެ ކޮޓަރިއަކުން ފެނުނު ކަމަށެވެ.\nޒިޔާދު ދިރިއުޅުނު ގެ ފާސްކޮށް ފުލުހުން ތައްޔާރުކުރި ރިޕޯޓާ މެދު ސުވާލު އުފައްދަން ބޭނުންނުވާ ކަމަށް ޒިޔާދުގެ ވަކީލް ވިދާޅުވުމުން އެ ރިޕޯޯޓް ހެދި ފުލުސް މީހާގެ ހެކިބަސް ނުނަގަން ނިންމި އެވެ.\nދިފާއީ ހެކިބަސް ނެގުން އަންނަ މަހު\nދައުލަތުގެ ހެކިންގެ ހެކިބަސް ނަގައި ނިމިފައިވާތީ ދެން އޮންނާނީ ދިފާއީ ހެކިންގެ ހެކިބަސް ނެގުން ކަން އެ މައްސަލަ ބައްލަވާ ގާޒީ އަލީ ރަޝީދު ހުސައިން މިއަދު އިއުލާން ކުރެއްވި އެވެ. ގާޒީ ވިދާޅުވީ ދައުވާ ލިބޭ އިސްމާއިލް ރަޝީދާއި ޒިހާންގެ އިތުރުން ހައިޝަމްގެ ފަރާތުން ވެސް ދިފާއީ ހެކިން ހުށަހަޅާފައިވާ ކަމަށާއި އެންމެ ފުރަތަމަ އޮންނާނީ އިސްމާއިލް ރަޝީދުގެ ދިފާއީ ހެކިންގެ ހެކިބަސް ނެގުން ކަމަށް ގާޒީ ވިދާޅުވި އެވެ.\nއަންނަ މަހު ފެށޭ ކޯޓުގެ ރިސެސް މުއްދަތުގެ ތެރޭގައި ވެސް އެ މައްސަލާގެ އަޑުއެހުންތައް ބާއްވައި، ދިފާއީ ހެކިބަސް ނަގާނެ ކަމަށް ގާޒީ ވިދާޅުވި އެވެ. އެކަމަށް ތިން އަޑުއެހުމެއް އަންނަ މަހު ބާއްވާނެ ކަމަށް ގާޒީ ވިދާޅުވި އެވެ.\nއޭގެފަހުން، އަންނަ ޖެނުއަރީ މަހުގެ ކުރީކޮޅު ބާއްވާ އަޑުއެހުމުގައި ކިތާބީ ހެކިތަކާ ބެހޭގޮތުން ދެ ފަރާތުން ވެސް ވާހަކަ ދެއްކުން އޮންނާނެ ކަމަށާއި އަދި ޖެނުއަރީ މަހުގެ 15 ވަނަ ދުވަހު ޚުލާސާ ބަޔާން ހުށަހެޅުމުގެ އަޑުއެހުން އޮންނާނެ ކަމަށް ގާޒީ ވިދާޅުވި އެވެ. އެ ތާވަލާ އެއްގޮތަށް ކުރިއަށް ގެންގޮސް، ޖެނުއަރީ މަހުގެ 30 ވަނަ ދުވަހު އެ މައްސަލާގެ ހުކުމް އިއްވާނެ ކަމަށް ވެސް ގާޒީ އަލީ ރަޝީދު ވިދާޅުވި އެވެ.


Sanjay Dutt faruvaa hoadhamjun "Shamshera" nimmalaifi\nކެންސަރު ބަލި ހުރިކަން އެނގިގެން ފިލްމީ މަސައްކަތާ ކުޑަ ދުވަސްކޮޅަކަށް ދުރަން ދާން ގަސްތުކުރާ ކަން ސަންޖޭ ދަތު އިއުލާން ކުރީ މިދިޔަ އޮގަސްޓް މަހުގެ ތެރޭގަ އެވެ. އޭނާ އޭރު ބުނެފައި ވަނީ ފަރުވާ ހޯދަން ދުވަސްކޮޅަކަށް ފިލްމު ކުޅުން ހުއްޓާލަން ނިންމީ ކަމަށެވެ.\nނަމަވެސް ކުރިން ބުނި ގޮތަށް ސަންޖޭ ދަތު އެމެރިކާއަށް ފަރުވާ ހޯދާކަށް ނުދެ އެވެ. އޭގެ ބަދަލުގައި މުމްބައިގައި ހުރެގެން އޭނާ ފަރުވާ ހޯދަމުން ސޮއިކޮށްފައި ހުރި ފިލްމުތައް ނިންމުމުގެ މަސައްކަތް ދަނީ ކުރަމުންނެވެ. އެގޮތުން ޔާޝްރާޖް ފިލްމްސް (ވައިއާރްއެފް) ގެ "ޝަމްޝޭރާ" ގެ ޝޫޓިން ސަންޖޭ މިހާރު ވަނީ ފުރިހަމަ ކޮށްފަ އެވެ.\nމި ފިލްމުގެ ބަތަލު ރަންބީރު ކަޕޫރު ވަނީ ތަންކޮޅެއް ކުރިން ފިލްމުގައި އޭނާ ކުޅެން ޖެހޭ ބައިގެ މަސައްކަތް ނިންމާފަ އެވެ. ސަންޖޭ ދަތު ކުރަން ޖެހޭ މަސައްކަތުން ބާކީ އޮތީ ދެ ދުވަހެވެ. އެ ދެ ދުވަހުގެ މަސައްކަތް އޭނާ ވެސް މިހާރު ވަނީ ފުރިހަމަ ކޮށްފަ އެވެ.\nމި ފިލްމާ ގުޅުންހުރި މީހަކު މައުލޫމާތު ދިން ގޮތުގައި މި ފިލްމުގެ މަސައްކަތްތައް ކުރިޔަށް ގެންދިޔައިރު ވައިއާރްއެފުން ވަރަށް ވަރުގަދަޔަށް ރައްކާތެރިކަމުގެ ފިޔަވަޅުތައް އަޅާފައި ވެއެވެ. ޝޫޓިންގް ހިނގަމުން ދާއިރު އެ ތަނުގައި ތިބެން ޖެހޭ އެންމެން ހޯމް ކަރަންޓީނުގައި ބައިތިއްބާފައި ކޮވިޑް-19 އިގެ ޓެސްޓްކޮށް ނެގެޓިވް ވުމުން ނޫނީ ޝޫޓިންގަށް ނުނެރެ އެވެ. ސަބަބަކީ ސަންޖޭ އަކީ ވަރަށް ނާޒުކު ފައްތަރެއްގައި ހުރި ބަލި މީހަކަށް ވާތީ އޭނާއަށް ކޮވިޑްގެ ނުރައްކަލެއް ކުރިމަތިވިޔަ ނުދިނުމަށެވެ.\n"ޝަމްޝޭރާ"ގައި ސަންޖޭ އާއި ރަންބީރުގެ އިތުރުން ވާނީ ކަޕޫރު ބަތަލާގެ ބައި ކުޅެފައި ވެއެވެ. ކުރިން ހަމަޖައްސާފައި އޮތީ މި ފިލްމު ޖުލައި މަހު ރިލީޒް ކުރުމަށެވެ. ނަމަވެސް ކޮވިޑްގެ ސަބަބުން ފިލްމު ރިލީޒްކުރެވޭ ގޮތް ނުވީ އެވެ. މިހާރު ބެލެވެނީ ފިލްމު ރިލީޒްކުރާނީ އަންނަ އަހަރުގެ ކުރީކޮޅު ކަމަށެވެ.\nސަންޖޭ ބުނެފައިވަނީ އޭނާ މިވަގުތު މުމްބައިގައި ހުރެގެން ކެންސަރަށް ފަރުވާކުރަން ގަސްތުކުރާ ކަމަށެވެ. އަދި އެމެރިކާއަށް ދާނީ ކޮވިޑް ކަންތައް ކުޑަކޮށް މައިތިރިވެ އަދި އޭނާ ކުޅެން ހުރި ފިލްމުތަކުގެ މަސައްކަތްތައް ވެސް ނިންމާފަ ކަމަށެވެ.


ރަސްމީ ދަތުރުފުޅެއްގައި މިހާރު ރާއްޖެ ވަޑައިގެން އުޅުއްވާ ސްރީލަންކާގެ ބޮޑުވަޒީރު ރަނިލް ވިކްރަމަސިންހައާއި ސްރީލަންކާގެ އިސްވެރިންގެ ވަފްދުގެ ޝަރަފުގައި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ރަސްމީ ޖާފަތެއް ބާއްވަވައިފިއެވެ. މި ޖާފަތް ބާއްވާފައިވަނީ މިއަދު މެންދުރު ކުރުނބާ މޯލްޑިވްސްގައެވެ.\nމި ޖާފަތުގައި ރައީސުލްޖުމްހޫރިއްޔާ ދެޤައުމުގެ ޒަމާންވީ ބަދަހި ގުޅުމުގެ މައްޗަށް އަލިއަޅުއްވާލައްވައި ވާހަކަފުޅުދައްކަވާފައިވެއެވެ. މިގޮތުން، ރައީސުލްޖުމްހޫރިއްޔާ ވަނީ ދެޤައުމުގެ ދެމެދުގައިވާ އެކުވެރި ގުޅުން ދެމެހެއްޓުމަށްޓަކައި ބޮޑުވަޒީރު ރަނިލް ވިކްރަމަސިންހަ ސިޔާސީ ލީޑަރެއްގެ ހައިސިއްޔަތުން އަދާކުރެއްވި ދައުރު ފާހަގަކުރައްވާފައެވެ.\nމިމޭރުމުން ވާހަކަފުޅުދައްކަވަމުން އެމަނިކުފާނު ވަނީ، ރާއްޖެއާއި ސްރީލަންކާގެ ގުޅުމަކީ އެތަކެއް ޖީލުތަކަށް ޚާއްޞަކޮށް ވިޔަފާރިއާއި، ދަތުރުފަތުރުގެ ދާއިރާއިން ދެމިގެންގޮސްފައިވާ ގުޅުމެއްކަން ފާހަގަކުރައްވާފައެވެ. އަދި، މިގުޅުން މިއަދު ވަނީ ޒަމާނީ އޮއިވަރަށް އައި ބަދަލުތަށް ކަޑައްތުކޮށް ބޭރު ދުނިޔޭގައި އަދި ދެޤައުމުގެ ދޭދޭ ގުޅުމަށް ބަލާއިރު އިތުރަށް ބަދަހިވެފައިކަމުގައި ރައީސުލްޖުމްހޫރިއްޔާ ހާމަކުރެއްވިއެވެ.\nއެމަނިކުފާނު އިތުރަށް ދެއްކެވި ވާހަކަފުޅުގައި ވަނީ، ސްރީލަންކާގެ ބޮޑުވަޒީރު އިސްވެ ހުންނަވައިގެން މާދަމާ ކުރިޔަށް ގެންދިޔުމަށް ހަމަޖެފައިވާ އޮތް4ވަނަ އިންޑިއަން އޯޝަން ކޮންފަރަންސްގެ މުހިންމުކަމުގެ މައްޗަށް އަލިއަޅުއްވާލައްވާ ވާހަކަފުޅުދައްކަވާފައެވެ. މިގޮތުން، މި ކޮންފަރެންސްގައި މަޝްވަރާކުރާ މައިގަނޑު މަޤްޞަދު ކަމުގައިވާ އިންޑިއާ ކަނޑުގެ ސަރަޙައްދަށް ދިމާވާ ނުރައްކާތަކުން ރައްކާތެރިވުމަށް އިތުރަށް ކުރެވިދާނެ ކަންތައްތަކަކީ ކޮބައިތޯ ބެލުން ވެގެންދާނީ ރާއްޖޭއާއި ސްރީލަންކާ އާ ދެމެދުގައި އިތުރަށް ގުޅުން ބަދަހިވެގެންދާނެކަމެއްކަމުގައި ރައީސުލްޖުމްހޫރިއްޔާވ ވަނީ ވިދާޅުވެފައެވެ.\nރައީސުލްޖުމްހޫރިއްޔާގެ ވާހަކަފުޅު ނިންމަވާލައްވަމުން އެމަނިކުފާނު ވަނީ ރާއްޖެއާއި ސްރީލަންކާގެ ގުޅުން އިތުރަށް ވަރުގަދަކުރުމަށް ބޮޑުވަޒީރު ރަނިލް ވިކްރަމަސިންހަ ކޮށްދެއްވާފައިވާ މަސައްކަތްޕުޅުތަކަށް ޝުކުރުއަދާކުރައްވާފައެވެ. އަދި އެމަނިކުފާނު ވަނީ ސްރީލަންކާގެ ސަރުކާރަށާއި ރައްޔިތުންނަށް އުފާ ފާގަތިކަން އެދިލައްވާކަމުގައި ވިދާޅުވެފައެވެ.


Beykaaru meeting thakun rangalhu kameh fenijje | Mihaaru\n18 ނޮވެމްބަރ 2019 - 07:29 1 comment\nނަމަވެސް މީޓިންތަކާ ބެހޭ ގޮތުން މިފަހަރު ރަނގަޅު ވާހަކައެކެވެ.\nސްވިޑްންގެ މަލްމޯ ޔުނިވަސިޓީން ހަދާފައިވާ ދިރާސާގައި ބުނާ ގޮތުގައި މީޓިންތަކަކީ ބޭކާރު ކަމެއްގެ ގޮތުގައި ބެލެވުނަސް ހަގީގަތުގައި އެއީ މުވައްޒަފުންނަށް ލިބޭ "ތެރަޕީއެކެވެ." މައިގަނޑު ސަބަބަކީ މަސައްކަތުގެ މާހައުލުގައި ހުންނަ ހިތްހަމަނުޖެހޭ ކަންތައްތަކާ ބެހޭ ގޮތުން ޝަކުވާކުރަން ވެސް ފުރުސަތު ލިބުމެވެ.\nއޭގެ ތެރޭގައި އެކީގައި މަސައްކަތްކުރާ މުވައްޒަފަކާ ދޭތެރޭ ހިތްހަމަނުޖެހުމެއް އޮތަސް އަދި އޮފީހުގެ މަސަައްކަތްތައް ރޭވިފައި ހުންނަ ގޮތާ ދޭތެރޭ ޝަކުވާތަކެއް ހުއްޓަސް، މީޓިންތަކުގެ ތެރެއިން އެ އުދާސްތައް ބޭރުކޮށްލުމުގެ ހިތްވަރު މުވައްޒަފުންނަށް ލިބުމެވެ.\nދިރާސާގައި އިސްކޮށް މަސައްކަތްކުރެއްވި ޕްރޮފެސަރު ޕެޓްރިކް ހޯލް ވިދާޅުވިގޮތުގައި ވޯކްފޯސް މިހާރު ބައްޓަންވަމުން އަންނަ ގޮތަށް ބަލާއިރު ވެސް ބޮޑަށް ހުރީ "ވާހަކަތައް ގިނަ ކުރުމުގެ" އުސޫލުތަކާ ދިމާލަށެވެ. އެގޮތުން އޮފީސްތަކުގައި މިހާރު އެންމެ ނަގާކިޔާ ބަޔަކަށް ވަނީ ސްޓްރެޓެޖިސްޓުންނާއި އެޑްވައިޒަރުންނާއި މެނޭޖަރުންނާއި ކޮންސަލްޓަންޓުން ކަމަށް ވިދާޅުވި އެވެ.\n"އެހެންވެ ހަގީގަތުގައި މިހާރު މާ ބޮޑަށް ބިނާކުރުވަނި މަސައްކަތްތަކެއް ކުރެވޭ ތަނެއް ނުފެނޭ. ބަދަލުގައި މި އޮންނަނީ ވީހާ ވެސް ގިނައިން މީޓިންތައް ބާއްވައި ބައިސާކެނޑުން،" ޕެޓްރިކް ވިދާޅުވި އެވެ "މި ބުނާ ކަހަލަ މަގާމުތަކުގައި ތިބޭ މީހުންނަށް ގިނަ ފަހަރަކަށް ނޭނގޭ އެ މީހުން ކުރަން ޖެހޭ މަސައްކަތެއް އަދާކުރަން ޖެހޭ ޒިންމާތަކެއް. އެހެންވެ ކަމަކަށް މި އޮންނަނީ މުވައްޒަފުން އެއްތަންކޮށްގެން މީޓިން ބޭއްވުން."\nއޭނާ ވިދާޅުވި ގޮތުގައި މުވައްޒަފުންގެ ރަސްމީ ވަގުތުގެ ތެރޭގަ އާއި އޭގެ ފަހުން ވެސް މީޓިންއަކަށް ގޮވާލައިފި ނަމަ އެންމެ ރަނގަޅު ގޮތަކީ އެކަމަށް އިޖާބަދިނުމެވެ. އަދި އެކަމުގެ ސަބަބުން މުވައްޒަފުންނަށް "ޕޮޒިޓިވިޓީ" ލިބޭ ކަމަށް ބުންޏެވެ.\n"މީޓިންތަކަކީ ތެރަޕީއެކޭ މި ބުނަނީ އުދާސްތައް ބޭރުކޮށްލަން ފުރުސަތު ލިބުމުން އަމިއްލަ މީހާގެ ނަފުސަށް ލިބޭ ހިތްހަމަޖެހުމާއި ލުއިކަމުގެ ސަބަބުން،" ޕެޓްރިކް ވިދާޅުވި އެވެ. "އެހެންވެ މީގައި އެންމެ މުހިއްމު ކަމަކީ މީޓިންތަކަކީ މާނައެއް ނެތް ބޭކާރު ކަމެއްގެ ގޮތުގައި މުވައްޒަފުން ނުދެކުން. އަދި މީޓިން ދިގުވި ވަރަކަށް މުވައްޒަފުންނަށް މިކަން ތެރަޕީއަކަށްވޭ."\nއިތުރު ލިޔުންތައް ދިރާސާ މުވައްޒަފުން ވަޒީފާ ސްވިޑެން


Bodethi inaamuthakaa eku Red wave ge aharee baazaaru fashaifi | Mihaaru\nރެޑްވޭވްގެ ފިހާރައެއް: މިހާރު ފަށާފައިވާ އަހަރީ ޕްރޮމޯޝަންގައި ބޮޑު ޑިސްކައުންޓް ލިބޭ. -- ފޮޓޯ:ރެޑްވޭވް\nބޮޑެތި އިނާމްތަކާ އެކު ރެޑްވޭވްގެ އަހަރީ ބާޒާރު ފަށައިފި\n06 އޮކްޓޯބަރ 2019 - 19:442comments\nއަހަރުގެ ފަހުކޮޅަށް އަމާޒުކޮށްގެން "ރެޑްވޭވް އަހަރީ ބާޒާރު" ގެ ނަމުގައި ހާއްސަ ޕްރޮމޯޝަނެއް މިއަދު ފަށައިފި އެވެ.\nމިދިޔަ އަހަރެކޭ އެއްގޮތަށް ރެޑްވޭވުން ފެށި މިޕްރޮމޯޝަންގައި މާލެ އާއި ހުޅުމާލޭގައި ހުންނަ ރެޑްވޭވްގެ ހުރިހާ ފިހާރައަކުން ބޮޑު ޑިސްކައުންޓެއް ލިބޭނެ އެވެ. ފައިސާގެ އިނާމުގެ ގޮތުގައި 500،000ރ. ކަނޑައަޅާފައިވާ މި ޕްރޮމޯޝަން ކުރިއަށް ގެންދަން ހަމަޖައްސާފައި އޮތީ މިއަދުން ފެށިގެން އަންނަ އަހަރުގެ ޖެނުއަރީ 15ގެ ނިޔަލަށެވެ.\nމި މުއްދަތުގައި ރެޑް ވޭވްގެ ފިހާރަތަކުން ކުރާ 500ރ.ގެ ވިޔަފާރިއަކަށް ކޫޕަނެއް ލިބޭނެ އެވެ. އަގު ބޮޑު އިނާމްތަކެއް ހުށަހަޅާފައިވާ މި ޕްރޮމޯޝަންގައި ގިނަ ބަޔަކަށް ފައިސާގެ އިނާމް ވެސް ލިބޭނެ ކަމަށް ރެޑް ވޭވުން ބުންޏެވެ.\nގުރުއަތުގައި ފަސް މީހަކަށް ފައިސާގެ އިނާމު ދޭ އިރު، ކޮންމެ މީހަކަށް 10،000ރ. ލިބޭނެ އެވެ. މީގެ އިތުރުން ރެޑްވޭވުން ވިއްކާ ފަރުނީޗަރާއި އިލެކްޓްރޯނިކް އެޕްލައިންސް އިނާމެއްގެ ގޮތުގައި 10 މީހަކަށް ލިބޭނެ ކަމަށް އެތަނުން ބުންޏެވެ.\nރެޑްވޭވުން ބުނިގޮތުގައި ބޮޑެތި އިނާމްތަކެއް ލިބިގެންދާ ހާއްސަ ޕްރޮމޯޝަންތަކެއް ސޯޝަލް މީޑިއާގައި ވެސް ކުރިއަށް ދާނެ އެވެ. ރެޑް ވޭވްގެ ޕްރޮމޯޝަންގައި މޯލްޑިވްސް އިސްލާމިކް ބޭންކް، އެމްއެފްއެލްސީ އަދި ބީއެމްއެލް އިސްލާމިކް މެދުވެރިކޮށް، ވިޔަފާރިކުރާ މީހުންނަށް ވެސް ބައިވެރިވެވޭނެ އެވެ.މި ޕްރޮމޯޝަނަށް މިދިޔަ އަހަރު ލިބުނު ފަދަ ބޮޑު ތަރުހީބެއް މިއަހަރު ވެސް ލިބޭނެ ކަމަށް ރެޑްވޭވުން އުއްމީދު ކުރެ އެވެ.


Herethere aai Shangri-La resort hulhuveyne gotheh hoadhaidheyn govaalaifi\nބަންދުކޮށްފައިވާ ހެރެތެރެ ރިސޯޓު. މި ރިސޯޓު ހުޅުވޭނެގޮތެއް ހޯދައިދޭން މެމްބަރު އިލިޔާސް މިއަދު ގޮވާލެއްވި---\nއިލިޔާސް ވިދާޅުވީ އައްޑޫ ސިޓީގައި ތިން ރިސޯޓު އޮންނައިރު ދެ ރިސޯޓު --ކެނެރީފް އަދި ޝަންގްރިއްލާ މިހާރު އޮތީ ބަންދުކޮށްފައި ކަމަށެވެ. އަދި ޝަންގްރިއްލާގެ ކުންފުނި އުވާލަން ސަރުކާރުން ވިސްނުން ގެންގުޅޭތީ ކަންބޮޑުވުން ފާޅުކުރެއްވި އެވެ.\n"ހެރަތެރަ ހިންގެން ޖެހޭ. އަޅުގަނޑުމެންނަކަށް ނެތް ނެގޯޝިއޭޓް ކޮށްކޮށް ތިބެވޭކަށް. އެއް އަހަރަށް ވުރެ ގިނަ ވެއްޖެ ނެގޯޝިއޭޓް ކޮށްކޮށް، އަޅުގަނޑުމެން ބަލަބަލައި ތިބޭތާ. ހެރެތެރެއާ ޝަންގްރިއްލާ އަކީ ގާތްގަނޑަކަށް 1000 މީހުންގެ ވަޒީފާ. އައްޑޫއާ ހާއްސަކޮށް އެ ސަރަހައްދުގެ މީހުން ވަޒީފާ ބޭނުންވޭ. ވަޒީފާގައި އެތައް ބަޔަކު މަހުރޫމުވެގެން ތިބީ ކޮވިޑާއެކީ" އިލްޔާސް ވިދާޅުވި އެވެ.\nޝަންގްރިއްލާ ރިސޯޓު. މި ރިސޯޓު ހުޅުވޭނެގޮތެއް ހޯދައިދޭން މެމްބަރު އިލިޔާސް މިއަދު ގޮވާލެއްވި---\nރައްޔިތުންގެ މަޖިލިސް ޓޫރިޒަމް އައްޑޫ ސިޓީ\nއައްޑޫގެ ޓޫރިޒަމް ޕްރޮޖެކްޓަކަށް 11 މިލިއަން ރުފިޔާ\nރިއަލް އެސްޓޭޓް ޓޫރިޒަމަށް ހަންކެޑެއާ ގާފަރުފަޅު


Covid-19: Jehigen maruvefaiva meeheh magumathin fenijje\nރޭ މަގުމައްޗަށް ވެއްޓިފައި އޮތް ބިދޭސީއަކު އައިޖީއެމްއެޗަށް ގެންދިޔަ އިރު މަރުވެފައިވާ ކަމަށާއި އޭނާ ކޮވިޑް-19 އަށް ޕޮޒިޓިވްވެފައިވާ ކަމަށް މަބުރޫކު އަޒީޒު ވިދާޅުވެއްޖެއެވެ. މަގު މައްޗަށް ވެއްޓިފައި އޮއްވައި ފެނިގެން އައިޖީއެމްއެޗަށް ގެންދިޔައީ 10:45 ހާއިރެވެ. އެކަން ހާމަކޮށްފައިވަނީ ނެޝަނަލް އިމަރޖެންސީ އޮޕަރޭޝަން ސެންޓަރުގައި މިރޭބޭއްވި ނޫސްވެރިންގެ ބައްދަލުވުމުގައި މަބުރޫކު އަޒީޒެވެ.\n"މިއީ ރާއްޖޭގެ ފަސް ވަނަ ކޮވިޑް މަރު ކަމަށް ވެސް މިހާރު މި ވަނީ ނިންމާފައި،" މަބްރޫކް ވިދާޅުވި އެވެ.\nކޮވިޑް-19 އަށް ރާއްޖޭން ޕޮޒިޓިވްވި މީހުންގެ ޖުމްލަ އަކީ 1438 ކެވެ. ކޮވިޑް-19 އަށް ރާއްޖޭން މިހާތަނަށް ނިޔާވެފައިވަނީ ފަސް މީހެކެވެ. މިބަލިން ރަގަނޅުވެފައިވަނީ 232 މީހުންނެވެ.


ރައީސް ޔާމީންގެ ވިލިމާލެ-2 މަޝްރޫއުން ރައްޔިތުންނަށް މާ ފައިދާ ބޮޑުވާނެ: މުއިއްޒު – Dhen.mv\nރައީސް ޔާމީންގެ ވިލިމާލެ-2 މަޝްރޫއުން ރައްޔިތުންނަށް މާ ފައިދާ ބޮޑުވާނެ: މުއިއްޒު\nJune 7, 2020 - 2:24 pm\nރައީސް އަބުދުﷲ ޔާމީންގެ ވެރިކަމުގައި ގުޅީފަޅާއި ފުށިދިއްގަރު ފަޅު ގުޅުވާލައިގެން ތަރައްގީ ކުރަން ނިންމި ވިލިމާލޭ ދޭއް މަޝްރޫއިން ރައްޔިތުންނަށް މާ ފައިދާ ކުރާނެ ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nމުއިއްޒު މިގޮތަށް ވިދާޅުވީ ރައީސް އަބްދުﷲ ޔާމީންގެ ސަރުކާރުގައި މާލެ ސަރަހައްދުގެ އިންޓަނޭޝަނަލް ޕޯޓް އަޅަން ތިލަފުށީގައި ނިންމާފައިވާ ނިންމުން ބަދަލުކޮށް ގުޅީފަޅުގައި ޕޯޓް އަަޅަން މި ސަރުކާރުން ނިންމުމާއި ގުޅިގެނެވެ.\nމުއިއްޒު މިއަދު ކުރެއްވި ޓްވީޓެއްގައި ވިދާޅުވީ ގުޅީފަޅުގެ ބޯހިޔާވަހިކަމުގެ "ޓޯޓަލް ސޮލިއުޝަނެ"އްގެ ގޮތުގައި ވިލިމާލެ ދޭއް މަޝްރޫއު ރައީސް ޔާމީންގެ ސަރުކާރުން ވަނީ ލޯންޗް ކޮށްފައި ކަމަށެވެ.\n"އިސާހިތަކު ޖާގަ ފުލްވާނެ ޕޯޓެއް ގުޅީފަޅުގައި ހެދުމަށްވުރެ ރައީސް ޔާމީން ސަރުކާރުން ފައްޓާފައި އޮތް ވިޝަނަރީ ސޮލިއުޝަން ކުރިއަށް ގެންދިއުން ރައްޔިތުންނަށް މާ ފައިދާ ބޮޑު،" މުއިއްޒު ވިދާޅުވި އެވެ.\nމުއިއްޒުގެ ޓްވީޓްގައި އެމަޝްރޫއުގެ ޕްލޭން ހިމެނޭ ވީޑިއޯއެއް ވަނީ ހިމަނާފަ އެވެ. އެވީޑިއޯގައި ގުޅީފަޅާއި ވިލިމާލެ އަދި މާލެ ގުޅާލާ ބްރިޖާއި އެސަރަަހައްދު ތަރައްގީ ކުރާނެ ޕްލޭން ދައްކުވައިދެ އެވެ.\nރައީސް އަބުދުﷲ ޔާމީން ތަރައްގީ ކުރަން ނިންމާފައިވާ ވިލިމާލެ ދޭއްގެ މަޝްރޫއުގެ ދަށުން ގުޅީފަޅާއި ފުށިދިއްގަރު ފަޅު ގުޅުވާލައިގެން ތަރައްގީ ކުރަން ނިންމި މަޝްރޫއަކީ 86 މިލިއަން ޑޮލަރު (1.3 ބިލިއަން) ރުފިޔާގެ މަޝްރޫއެކެވެ. ނަމަވެސް އެމަޝްރޫއަށް 400 މިލިއަން ޑޮލަރަށް ވުރެ މަތިން ހަރަދުވާނެކަމަށް ލަފާކުރި އެވެ. އެ މަޝްރޫއުގެ ދަށުން ތަރައްގީކޮށް ރާއްޖޭގައި 18 އަހަރު ފުރޭ ކޮންމެ މީހަކަށް ގޯތި ދޭނެ ކަމަށް ރައީސް އަބްދުﷲ ޔާމީން ވައުދުވެ ވަޑައިގެންނެވި އެވެ.\nއެކަމާ ގުޅިގެން ނަޝީދުވެސް ވަނީ ޓްވީޓެއް ކުރައްވާފަ އެވެ. ނަޝީދު ވިދާޅުވީ ތަރައްގީގެ ގިނަ މަސައްކަތްތަކުން ތިމާވެއްޓަށް ނުރަނގަޅު އަސަރު ކުރާ ކަމަށެވެ. އަދި މާލެ ސަރަހައްދަށް އިތުރު ހިކިފަސް ބޭނުންވަނީ މާލޭގައި ދިރިއުޅޭ ރައްޔިތުންނަށް ބޯހިޔާވަހިކަން ހޯދައި ދިނުމަށެވެ. އަދި ސަރަހައްދު ތޮއްޖެއްސުން ހުއްޓުވުން ވެސް މުހިންމު ކަމަށް ނަޝީދު ވިދާޅުވި އެވެ.\nޕީއެންސީގެ ނައިބް ރައީސް އަދި މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު ވިދާޅުވީ ރާއްޖޭގެ ގައުމީ ތަރައްގީގެ މުހިންމު ނިންމުންތައް ވެރިކަން ބަދަލުވާ ކޮންމެ ފަހަރަު ބަދަލު ނުކުރެވޭ ގޮތަށް ގާނޫނެއް ހަދަންޖެހޭ ކަމަށެވެ. އެފަދަ ބިލެއް ބަލައި ގަންނާނެ ދުވަހަކުން ހުށަހަޅާނެ ކަމަށާއި މިހާރު އޮތީ އެކަހަލަ ހާލަތެއް ނޫން ކަމަށް އޭނާ ވިދާޅުވި އެވެ.


Covid-19: Juventus Ge Midfielder Matuidi Virahah Fassi (Positive) Vehjje - Vaguthu\nކޮވިޑް-19: ޔުވެންޓަސްގެ މިޑްފީލްޑަރު މަޓުއިޑީ ވައިރަހަށް ފައްސި ވެއްޖެ\nއިޓަލީގެ ޔުވެންޓަސް އަށް ކުޅެމުން އަންނަ ފްރާންސްގެ މިޑްފީލްޑަރު ބްލެއިޒް މަޓުއިޑީ ކޮވިޑް-19 އަށް ޕޮޒިޓިވްވެއްޖެއެވެ.\nމަޓުއިޑީ ކޮވިޑް-19 ވައިރަހަށް ޕޮޒިޓިވްވިކަން ޔުވެންޓަސް އިން ވަނީ ކަށަވަރުކޮށްދީފައެވެ. މިއީ އެ ކްލަބުން މި ވައިރަހަށް ޕޮޒިޓިވްވި ދެވަނަ ކުޅުންތެރިޔާއެވެ. މީގެ ކުރިން މިދިޔަ ހަފުތާގެ ބުދަ ދުވަހު ޑިފެންޑަރު ޑެނިއެލް ރުގާނީ ވައިރަހަށް ޕޮޒިޓިވްވެ ވަނީ އެކަހެރިކޮށްފައެވެ.\nޔުވެންޓަސްގެ ދެ ކުޅުންތެރިންގެ އިތުރުން ވެސް އިޓާލިއަން ލީގުން ވަނީ ވައިރަހުގެ ގިނަ ކޭސްތަކެއް ފެނިފައެވެ. އެގޮތުން ފިރޮރެންޓީނާގެ ދުސަން ވްލާހޮވިޗް އާއި ޕެޓްރިކް ކުޓްރޯނޭގެ އިތުރުން ސަމްޑޯރިއާގެ އޮމަރް ކޮލީ، އަލްބިން އެކްދަލް، އެންޓޯނިއޯ ލާ ގުމީނާ، މޯޓެން ތޯސްބައި އަދި މަނޯލޯ ގަބިއާޑިނީ އަށް ވަނީ ކޮވިޑް-19 ބަލި ޖެހިފައެވެ. ޔޫރަޕްގެ ބޮޑު ފަސް ލީގުގެ ތެރެއިން ވައިރަހުގެ އެންމެ ގިނަ ކޭސް ފެނިފައިވަނީ އިޓާލިއަން ލީގުންނެވެ. އިޓަލީ އަކީ ޔޫރަޕް ސަރަހައްދުން ވައިރަހުގެ އަސަރު އެންމެ ބޮޑަށް ކުރަމުން އަންނަ ގައުމެވެ. އެގައުމުން މިހާތަނަށް ކޮވިޑް-19 އަށް ޕޮޒިޓިވްވި މީހުންގެ އަދަދު 31506 އަށް އަރާފައިވާއިރު މި ބަލީގައި މަރުވި މީހުންގެ އަދަދު އުޅެނީ 2500 އަށްވުރެ މަތީގައެވެ.\nއެއްވެސް ކޮންޓްރޯލެއް ނެތި ފެތުރެމުންދާ ކޮވިޑް-19 މުޅި ދުނިޔެ އަށް ފެތުރިފައިވާ ބަލިމަޑުކަމަކަށް މިހާރު ބަދަލުވެފައިވާ ކަމަށް ދުނިޔޭގެ ސިއްހަތު ޖަމިއްޔާ (ޑަބްލިޔު.އެޗް.އޯ) އިން ހާމަކޮށްފައިވާއިރު މިކަމުގެ ސަބަބުން ކުޅިވަރުގެ ހަރަކާތްތައް ކުރިއަށް ގެންދިއުމުގައި ބޮޑެތި ގޮންޖެހުންތަކަކާ ވަނީ ކުރިމަތިވެފައެވެ. ވައިރަހުގެ ސަބަބުން މުޅި އިޓަލީ ލޮކްޑައުން ކޮށްފައިވާއިރު އެގައުމުގައި ވަނީ ކުޅިވަރުގެ ހުރިހާ ހަރަކާތްތައް އަންނަ އެޕްރީލް މަހުގެ ތިންވަނަ ދުވަހުގެ ނިޔަލަށް ހުއްޓާލާފައެވެ. ޔޫރަޕުގެ ބޮޑު ފަސް ލީގުގެ ތެރޭގައި ދެން ހިމެނޭ އިނގިރޭސި ޕްރެމިއާ ލީގާއި، ސްޕެނިޝް ލީގާއި، ފްރެންޗު ލީގުގެ އިތުރުން ޖަރުމަން ލީގުވެސް ވަނީ އަންނަ އެޕްރިލް މަހުގެ4ގެ ނިޔަލަށް މެދުކަނޑާލާފައެެވެ.\nބޮޑެތި ހުރިހާ ލީގުތަކެއްހެން ފަސްކޮށްފައިވާއިރު، ޔޫރަޕްގެ ގިނަ ގައުމުތަކުގައި ވައިރަސް ޖެހޭ މީހުންގެ އަދަދު ކޮންޓްރޯލް ނުކުރެވި ބައްޔަށް ޕޮޒިޓިވްވާ މީހުން ދުވަހެއް ދުވަހަަކަށް އިތުރު ވަމުންދާތީ ލީގުތައް އަލުން ހުޅުވުމަށް ކަނޑައަޅާފައިވާ ތާރީހުގައި ފެށުން ނާދިރު ކަމަށް އެކި ފަރާތްތަކުން އަންނަނީ ތަކުރާރުކޮށް ބުނަމުންނެވެ.\nލީގުތައް ފުރިހަމަ ނުކުރެވުމުގެ ބިރު އޮތްއިރު އެކަމަށް ހައްލެއް ހޯދައިދިނުމުގެ ގޮތުން ޔުއެފާ އިން ވަނީ އަންނަ ޖޫން މަހު ފެށުމަށް ތާވަލުކޮށްފައި އޮތް ޔޫރޯ ފުޓްބޯޅަ މުބާރާތް އަންނަ އަހަރަށް ފަސްކޮށްފައެވެ. ޔުއެފާގެ މި ނިންމުމާއެކު އަންނަ ޖޫން މަހުގެ 30ގެ ނިޔަލަށް ލީގުތަކުގެ ބާކީ ހުރި މެޗުތައް ފުރިހަމަ ކުރުމުގެ ފުރުސަތު ގައުމުތަކަށް ލިބިގެންދާނެ އެވެ. ޔުއެފާ އިން މިހެން ނިންމީ ވީޑިއޯ ކޮންފަރެންސުގެ އެހީގައި މެންބަރު ގައުމުތަކާއެކު އިއްޔެ ބޭއްވި ކުއްލި ބައްދަލުވުމެއްގައެވެ.


OLHUNBOLHUN- Majilis ge raees kamah rangalhuvaanee kon beyfulheh? | Mihaaru\nރައްޔިތުންގެ މަޖިލީހުގެ ޖަލްސާއެއް ކުރިއަށް ގެންދަނީ: ނަވާރަ ވަނަ ރައްޔިތުންގެ މަޖިލިހުގެ މެމްބަރުން ހުވާކުރެއްވުން މި މަހުގެ 28 ގައި އޮންނާނެ.---ފޮޓޯ: މަޖިލިހުގެ އިދާރާ\nއޮޅުންބޮޅުން: މަޖިލިހުގެ ރައީސް ކަމަށް ރަނގަޅު ވާނީ ކޮން ބޭފުޅެއް؟\n14 މެއި 2019 - 08:43 41 comments\nވެރިކަން ކުރާ ޕާޓީން، ރައްޔިތުންގެ މަޖިލިހުގެ ގިނަ ގޮނޑިތަކެއް ތާރީޚީ އަދަދަކަށް ކާމިޔާބު ކުރުމަށް ފަހު، އާ މަޖިލީހުގެ ފުރަތަމަ ޖަލްސާ މި މަހުގެ ފަހުކޮޅު ބޭއްވުމަށް ތައްޔާރު ވަނީ އެވެ. އެ ޕާޓީގެ ތެރެއިން ވަރަށް ގިނަ މެމްބަރުން މަޖިލިހުގެ ރައީސްކަން ކުރެއްވުމަށް ޝަޢުޤުވެރިވެ ވަޑައިގަންނަވާކަން ފާޅުކުރައްވާފައި ވެ އެވެ. މަޖިލިހުގެ ރައީސްކަމަށް ކުރިމަތިލައްވަން ޝަޢުޤުވެރިކަން ފާޅުކުރައްވާފައިވާ ހުރިހާ މެމްބަރުންނަކީ ވެސް މަޖިލީހުގެ ތަޖުރިބާ ލިބިވަޑައިގަންނަވާފައިވާ ގާބިލް ބޭފުޅުންނެވެ. މަޖިލީހުގެ މަސައްކަތުގައި ވަރަށް ޙަރަކާތްތެރިވެ ވަޑައިގެންފައިވާ ބޭފުޅުންނެވެ.\nމަޖިލީހުގެ މަސައްކަތުގައި ބައިވެރިވާ ކަމަށް ބައެއް މީހުން ދެކެނީ ހުށަހަޅާ ކޮންމެ ބިލަކަށް ވާހަކަ ދައްކައި، އެހެން މެމްބަރުން ވާހަކަ ދައްކަވާ އިރު އެ މެމްބަރަކު ދައްކަވާ ވާހަކައަކާ ބެހި، ވާހަކައިގެ މެދުތެރޭގައި އަމިއްލަ ޚިޔާލު ފާޅުކޮށް، މަޖިލީސްގެ ޖަލްސާ ކުރިއަށް ގެންދިއުމަށް، މަޖިލީހުގެ ރައީސަށް އުނދަގޫ ކުރާ މެމްބަރުންނެވެ. ގިނަ ފަހަރަށް މި ދެންނެވި ފާޑުގެ މެމްބަރުންނަކީ އެ ބޭފުޅުން މަޖިލީހުގައި ކުރައްވާ މަސައްކަތްތައް ޓީވީގެ ޒަރީޢާ އިން ބަލާ މީހުން އުފާކުރުވާ، ވަގުތީ މަޝްހޫރުކަން ހޯއްދެވުމަށް، މަޖިލީހުގެ ތެރޭގައި، ކުދި "ތަމްސީލުތައް" ބާއްވާ މެމްބަރުންނެވެ.\nމަޖިލީހުގެ މަސައްކަތަށް ސީރިއަސްކަން ދެއްވާ ބައެއް މެމްބަރުން މި ގޮތަށް ކަންތައް ކުރައްވަން ބޭނުންފުޅު ނުވެ އެވެ. އެ ބޭފުޅުން މަޖިލީހުގެ ޖަލްސާގައި ވާހަކަ ދައްކަވަނީ ހުށަހެޅިފައި އޮންނަ މައްސަލައެއްގެ ޢިލްމީ މަޢުލޫމާތުގެ އަލީގަ އެވެ. ނުވަތަ އަމިއްލަ ތަޖުރިބާގެ މައްޗަށް ބިނާކޮށެވެ. ނުވަތަ އެ ކަމެއް ތަންފީޒު ވެއްޖެ ނަމަ އެކަމުގެ ސަބަބުން ރައްޔިތުންނަށް ލިބިދާނެ ގެއްލުމެއް އެ ބޭފުޅުންނަށް އެނގިވަޑައިގަންނަވާ މައްސަލަތަކުގަ އެވެ. މިހެން ވުމާ އެކު، މަޖިލީހުގެ ކޮންމެ ޖަލްސާއެއްގައި ވާހަކަ ދައްކަވައި، ހަޅޭފުޅު ނުލައްވާ މެމްބަރަކީ މަޖިލީހުގެ ޖަލްސާތަކުގައި ވާހަކަ ނުދައްކަވާ މެމްބަރަކު ކަމަށް ބެލުމަކީ ކަމުގެ ދެކޮޅު ނުބަލައި އަވަސް އަރައިގެން އެ މެމްބަރުގެ މަސައްކަތާ މެދު ނިންމާ އިންސާފުވެރި ނިންމުމަކަށް ނުވާނެ އެވެ.\nބައެއް ބޭފުޅުން ދެކެވަޑައިގަންނަވާ ގޮތުގައި ރައްޔިތުންގެ މަޖިލީހުގެ ރައީސް ކަމުގައި ހުންނަވަން ވާނީ ރައީސުލްޖުމްހޫރިއްޔާ ބޭނުންފުޅުވާ ބޭފުޅެކެވެ. ރައީސުލްޖުމްހޫރިއްޔާގެ ޕާޓީން ވޯޓުގެ ޒަރީޢާ އިން މަޖިލީހުގެ ރައީސްކަމަށް ހޮވޭނީ ރައީސުލްޖުމްހޫރިއްޔާ ބޭނުންފުޅުވާ ބޭފުޅެކެވެ. އަދި ކޮންމެ ބޭފުޅަކު ރައީސްކަމަށް ހޮވިވަޑައި ގެންނެވިއަސް، މަޖިލީހުގެ ރައީސްކަމުގެ ގޮނޑީގައި އިށީދެވަޑައިގެންނެވުމަށް ފަހު، އެ ބޭފުޅަކު ކުރިއަށް ވަޑައިގަތުމަށް މަގުދައްކައި ދޭ އެއްޗަކަށް ވާން ވާނީ މަޖިލީހުގެ ޤަވައިދެވެ. ޤާނޫނުއަސާސީ އެވެ. ބިލްތައް ހުށަހެޅެން ވާނީ ޤަވައިދުގައި ބުނާ ގޮތަށެވެ. ބިލްތައް ހުށަހެޅުމަށް ވަގުތު ދެވެން ވާނީ ވެސް ގަވައިދުގައި ބުނާ ގޮތަށެވެ. މިހެން ވުމާ އެކު، ވަކި މީހެއްގެ ތަރުޙީބު ލިބިގެން ރައްޔިތުންގެ މަޖިލީހުގެ ރައީސްކަމަށް އާދެވުނަސް ޖަލްސާތައް ހިންގެން ވާނީ އަދި ކުރިއަށް ގެންދެވެން ވާނީ މަޖިލީހުގެ ޤަވައިދު ބުނާ ގޮތަށެވެ. އިތުބާރު ނެތްކަމުގެ ވޯޓަކަށް ވިޔަސް ނުވަތަ ސަރުކާރާ ޚިޔާލު ތަފާތު ފަރާތަކުން ހުށަހަޅާ މައްސަލައަކަށް ވިޔަސް އެ މައްސަލައެއް ފޭލްކޮށްލަން ބޭނުންވިޔަސް އެ މައްސަލައެއް ފޭލްކޮށްލަން ވާނީ އެންމެނަށް ފެންނަ ގޮތަށް މަޖިލީހުން ފާސްކޮށްފައި އޮންނަ، ޤަވައިދުގެ ތެރެއިންނެވެ. މައްސަލައެއް ހުށަހެޅިފައި އޮއްވައި، އެ މައްސަލައެއް ފޭލް ކޮށްލަން، އެ މައްސަލައެއް ހުށަހެޅުމުގެ ކުރިން މަޖިލީހުގެ ގަވައިދައް އިސްލާހުތައް ހުށަހެޅިގެން ނުވާނެ އެވެ. އަދި އެފަދަ އިޞްލާހާއް ހުށަހެޅިގެން ފާސްވިޔަސް، އެފަދަ އިޞްލާހަކަށް އަމަލުކުރަން ފެށެން ވާނީ މަޖިލީހުގެ އާ ދައުރެއްގަ އެވެ. ކުރިން ހުށަހެޅިފައި ހުރި މައްސަލަތައް އިސްތިސްނާ ކުރެވިގެންނެވެ. މި ވާހަކަ، އާ މަޖިލީސް ފެށުމުގެ ކުރިން މި ދަންނަވަނީ މިހާރު ދައުރު ހަމަވެގެން ދާ މަޖިލީހުގެ ރިޔާސަތުން ކަންތައް ކޮށްފައި ހުރި ގޮތުންނެވެ.\nމަޖިލީހުގެ ބޮޑު އަޣްލަބިއްޔަތު މި ފަހަރު ލިބިފައި މި އޮތީ ޑިމޮކްރަސީގެ ހަމަތަކަށް ހިންގާ އަދި ބޯ ލަނބާ ޕާޓީއެއްގެ ގޮތުގައި އަބަދުވެސް އަޑު އުފުލަމުންދާ ޕާޓީއަކަށެވެ. ޑެމޮކްރަސީ އަށް އެ ބޭފުޅުންގެ ހުރި ކުލުނާއި ލޯތްބާއި އިޚްލާސްތެރިކަން ދައްކަން، މި ފަހަރު މި އޮތީ ރަނުގެ ފުރުސަތެއް ލިބިފަ އެވެ. ހަނދުމަފުޅު ބަހައްޓަވަން ވީ ފަސް އަހަރު ދުވަހަށް ފަހު އެ ބޭފުޅުންގެ މަސައްކަތާ މެދު ރައްޔިތުން ގޮތެއް ނިންމާނެ ފުރުސަތު ލިބޭނެ ކަމެވެ. މިހާރުގެ ތަޖުރިބާ އިން ދެންނެވޭނީ ދިވެހި ރައްޔިތުން މިހާރު ވަނީ ސިޔާސީ ގޮތުން ތަސައްރަފް ފުދިފަ އެވެ.\nތެދުތެދަށް ދަންނަވާ ނަމަ އަޅުގަނޑަށް ބޮޑަށް ތާއީދު ކުރެވެނީ މަޖިލީހުގެ ރައީސް ކަމާއި ނައިބް ރައީސްކަން ވެސް އަންހެން ބޭފުޅުންނަށް ދިއުމެވެ.\nމި ވެރިކަމުގައި ރައީސުލްޖުމްހޫރިއްޔާ ވަނީ ގައުމު ހިންގުމުގައި އަންހެނުންގެ ބައިވެރިވުން ކުރިއަށް ވުރެ ވަރަށް ބޮޑަށް އިތުރު ކުރައްވައިފަ އެވެ. ރާއްޖޭގެ ކެބިނެޓެއްގައި މީގެ ކުރިން ދުވަހަކު ވެސް ނުހިމެނޭހާ ގިނަ އަދަދަކަށް އަންހެން ބޭފުޅުން ވަނީ ހިމަނުއްވައިފަ އެވެ. ރާއްޖޭގެ ތާރީޚްގައި ފުރަތަމަ ފަހަރަށް ޑިފެންސް މިނިސްޓަރަކަށް އަންހެން ބޭފުޅަކު ހަމަޖެއްސެވީ ވެސް މި ވެރިކަމުގަ އެވެ. މި ވަގުތު ޕުރޮސިކިއުޓަ ޖަނަރަލްއަކަށް ހުންނެވީ ވެސް އަންހެން ބޭފުޅެކެވެ. އދ. މަޖިލީހަށް ފޮނުއްވާފައި ހުންނަ ރާއްޖޭގެ ސަފީރަކީ ވެސް އަންހެން ބޭފުޅެކެވެ. އިނގިރޭސި ވިލާތާއި އަދި ބައެއް އެހެން ގައުމުތަކަށް ވެސް އަންހެން ސަފީރުން ޢައްޔަނު ކުރައްވާފައި ވެ އެވެ. މި ފަހަރު ރައްޔިތުންގެ މަޖިލީހުގެ ރައީސަކަށް އަންހެން ބޭފުޅަކު ހަމަޖެހޭނެ ނަމަ ހާދަ ރަނގަޅު ވާނެއޭ އަޅުގަނޑުގެ ހިތަށް އަރަ އެވެ. މަޖިލީހުގެ އެ މަގާމަށް ޝަޢުޤުވެރިވާ ކަމަށް ވިދާޅުވާ ދެ އަންހެން ބޭފުޅުންނަކީ ވަރަށް އިލްމީ ބޭފުޅުންނެވެ. އަދި މިހާރު މަޖިލީހުގެ ތަޖުރިބާ ވެސް ލިބިވަޑައިގެންފައިވާ ބޭފުޅުންނެވެ. ދޫހެލޭ ބޭފުޅުންނެވެ. ކެރިގެން ކަންތައްތަކާ ކުރިމަތިލައްވާ ބޭފުޅުންނެވެ. މަޖިލީހުގެ ބަހުސްތަކުގައި އަބަދުވެސް ބައިވެރިވެވަޑައިގަންނަވާ ބޭފުޅުންނެވެ. އެ ބޭފުޅުންނަށް މަޖިލީސް ކަންޓުރޯލު ކުރެއްވުމުގެ ޤާބިލިއްޔަތު ލިބިވަޑައިގެންފައިވާ ކަމާ މެދު އެއްވެސް ޝައްކެއް ނެތެވެ. މަޖިލީހުގެ ޖަލްސާތަކުން ވެސް އެކަން އަޅުގަނޑުމެންނަށް ފެނިފައި ވެ އެވެ.\nތެދުފުޅެކެވެ. އަލަށް އެ ބޭފުޅުން މަޖިލިހުގެ މެމްބަރަކަށް ވެވަޑައިގަންނަވައިގެން މަސައްކަތް ކުރެއްވި އަހަރުތަކުގައި، މަޖިލީހުގެ ތެރޭގައި އެ ބޭފުޅުންގެ ޙަރަކާތްތައް ހުރި ގޮތް، އަޅުގަނޑުމެންގެ ތެރެއިން ބައެއް މީހުންނަށް ކަމުނުގޮސްފާނެ އެވެ. ހަމަ އެފަދައިން، މަޖިލިހުގެ ބައެއް ޖަލްސާތަކުގައި، އެ ބޭފުޅުން ވާހަކަ ދެއްކެވި ބަހުރުވަ ވެސް ކަމުނުގޮސްފާނެ އެެވެ. ނަމަވެސް އޭގެ ފަހުން އެ ބޭފުޅުން މެދުތެރޭ މަގުން ހިންގަވާތާ ކިތަންމެ ދުވަހެކެވެ. ތެދުތެދަށް ދަންނަވާ ނަމަ އަޅުގަނޑަށް ބޮޑަށް ތާއީދު ކުރެވެނީ މަޖިލީހުގެ ރައީސް ކަމާއި ނައިބް ރައީސްކަން ވެސް އަންހެން ބޭފުޅުންނަށް ދިއުމެވެ. ނަމަވެސް ޖިންސުގެ ހަމަހަމަކަން ބެހެއްޓުމަށްޓަކައި، ދެ ޖިންސުގެ ބޭފުޅުން ތިއްބެވުން އިންސާފްވެރި އެވެ. ދެ އަންހެން ބޭފުޅުން މަޖިލީހުގެ އެންމެ އިސް ދެ މގާމަށް ނުހޮވުނަސް، މަޖިލީހުގެ ޖަލްސާތަކުގައި ކަންތައްތައް ހިނގާފައި އޮތް ގޮތަށް ބަލާ އިރު މަޖްލިސްގެ ޖަލްސާތައް ކަންޓުރޯލް ކުރުމުގެ އެންމެ ގާބިލްކަން ލިބިވަޑައިގެންފައި ވަނީ އެ ބޭފުޅުންނަށެވެ.\nމިއީ އަންހެނުން ފައިދަށަށް ލާން ބޭނުންވާ މީހުން މާ ރުހޭނެ ވާހަކައަކަށް ނުވާނެ އެވެ. އަންހެނުންނަށް ކިޔަވައި ނުދީ ބަދިގެ އަށް ފޮނުވަން ބޭނުންވާ މީހުން މާ ހިތްހަމަޖެހޭ ވާހަކައަކަށް ނުވާނެ އެވެ. ނުރުހުނަސް މިއީ އަންހެނުންގެ ޖީލެވެ. އަންހެނުން 'ބަނދެގެން' ގެންގުޅޭ ބައެއް ޢަރަބި ގައުމުތަކުގެ އަންހެނުން ވެސް ފަރުދާގެ އަނެއް ފަރާތުގައި ތިބެފައި ފަރުދާ ފަޅާލާފައި ނުކުންނަނީ އެވެ. ދުނިޔެ އަށް އަންނަ ބަދަލުތަކެއް ނުހިފެހެއްޓޭނެ އެވެ. އަވަހަށް، ނުވަތަ ލަހުން ޖެހޭނީ ތަބައަވާށެވެ.\nއިތުރު ލިޔުންތައް އެމްޑީޕީ އަންހެނުން ކޮލަމް ރައްޔިތުންގެ މަޖިލިސް އަންހެނުންގެ ހައްގުތައް އަންހެނުން ބާރުވެރިކުރުން އޮޅުންބޮޅުން


Sara dheke bappa, Saif rulhi athuvejje\nސާރާ ދެކެ ސައިފް ރުޅި އަތުވެއްޖެ\nސާރާ އާއި އޭނާގެ ބައްޕަ ސައިފް އަލީ ޚާން\nސުޝާންތު ސިންގް ރާޖްޕޫތުގެ މަރުގެ މައްސަލަ ތަހުގީގު ކުރުމުގެ ތެރޭގައި ފަޅާ އަރައިގެން އުޅޭ އޭނާ ޑްރަގް ނެގި މައްސަލަތަކެއް މިހާރު އިންޑިޔާގެ ނާކޮޓިސް ކޮންޓްރޯލް ބިއުރޯއިން ބަލަމުން ދާއިރު އެ ތަހުގީގުގައި ސުވާލު ކުރަން ބޮލީވުޑް ބަތަލާ އަދި ސައިފް އަލީ ޚާނާއި އޭނާގެ ކުރީގެ އަންހެނުން އަމްރިތާ ސިންގްގެ ދަރިފުޅު ސާރާ އަލީ ޚާން ވެސް އެ އެޖެންސީއަށް ހާޒިރުކޮށް ސުވާލު ކޮށްފައި ވެއެވެ.\nމިކަމާ ސައިފް ވަނީ ސާރާ އާއި އޭނާގެ މަންމަ އަމްރިތާ ދެކެ ވަރަށް ރުޅިއައިސްފަ އެވެ.\nސާރާ އެންސީބީއަށް ހާޒިރުވާން އޮތް ދުވަހު ވެސް ސާރާއަށް ހިތްވަރުދޭން އޭނާއާ އެކު ދިއުމުގެ ބަދަލުގައި ސައިފް ވަނީ އޭނާގެ އަންހެނުން ކަރީނާ ކަޕޫރުގެ ފިލްމެއްގެ ޝޫޓިންގަށް ކައިރީ އެހެން ރަށަކަށް ދިޔައިރު އޭނާ އާއެކު ގޮއްސަ އެވެ. އެ ދުވަހު ކަރީނާ އާއި ސައިފް އަދި އެމީހުންގެ ދަރިފުޅު ތައިމޫރު އެއާޕޯޓަށް ފުރަން ގޮސް ތިއްބާ ނަގާފައިވާ ފޮޓޯތަކެއް ސޯޝަލް މީޑީއާގައި ދައުރުވެފައި ވެއެވެ.\nސައިފް ސާރާ ދެކެ އެހާ ބޮޑަށް ރުޅިއައިސްގެން އުޅެނީ ކީއްވެގެން ކަމެއް ނޭނގެ އެވެ. ނަމަވެސް ބައެއް މީޑިއާ ރިޕޯޓުތައް ބުނާ ގޮތުގައި "ކެދާރްނާތު" ކުޅެން ސާރާ އާއި އޭނާގެ މަންމަ ނިންމި ނިންމުމާ ސައިފް އެހާ ހިތްހަމައެއް ނުޖެހެ އެވެ. އެ ދުވަސްވަރު އެކަމާ މެދު ސައިފް ވަރަށް ރުޅި އައިސްގެން އުޅެފައި ވެއެވެ. މިހެން މިކަން އޮއްވާ އެ ފިލްމު ކުޅުނު ދުވަސްވަރު ސާރާ އާއި ސުޝާންތުގެ މެދުގައި ލޯބީގެ ކަންތައް ގަނޑެއް ވެސް ހިނގި ކަމަށް ވެއެވެ.\nސާރާ އެންމެ ފަހުން ސުޝާންތު އާ ރުޅިވާން ނިންމީ އާއިލާގެ ޕްރެޝަރާ ހެދި އެވެ. އަދި އޭރުވެސް ސުޝާންތަކީ ޑްރަގް ބޭނުންކުރާ މީހެއްކަން ސާރާ އަށް އޮތީ އެނގި ފައެވެ.\nސާރާ ބޮލީވުޑަށް ތައާރަފްވީ ސުޝާންތު އާއެކު ކުޅުނު "ކެދާރްނާތު" އިން 2017 ގައެވެ.\nސާރާ އަލީ ޚާން ސައިފް އަލީ ޚާން\nސާރާ ކައިވެނި ކުރާނީ މަންމައާއެކު ދިރިއުޅެވޭ ގޮތަށް!\nވަރިއަށްފަހު މަންމައަށް އުފާވެރިކަން ލިބުނު: ސާރާ\nމަންމައާއި ބައްޕަ ވަރިވާން ނިންމި ނިންމުން ރަނގަޅު


ގަޑީގެކަށި ދަނީ ހިނގަމުންނެވެ. | Naares\nލިޔުނީ މުޙައްމަދު ދީދީ\nގަޑީގެކަށި ދަނީ ހިނގަމުންނެވެ ޢާލަމީ ވަބާ ކޯވިޑް-19 އަކީ ކިހާވަރެއްގެ ގެއްލުމެއް މުޅި ދުނިޔޭގެ އިޤްތިޞާދަށާ، އިންސާނުންގެ މުޅި ޙަޔާތަށް ދެމުންދާ ނުރައްކާތެރި ވިގަންޏެއްފަދަ ވަބާއެއްކަން ނޭނގޭނެ، ހަމަބުއްދިވާ ހަމަ އެކަކުވެސް މިއަދު ދުނިޔޭގައި ހުންނާނެހެނެއް ހިއެއްނުވެއެވެ. އެހެނީ، މި ވިގަނީގެ އުނދަގުލާ ބިރުވެރިކަން ނުފޯރާ އެކަކުވެސް އުޑުދަށުގައި ނުހުންނާނެއެވެ.\nދުނިޔޭގެ ވަރުގަދަ އިޤުތިޞާދުތައް އެދަނީ އިނދަޖެހެމުންނެވެ. ވަޒީފާތަކުން ވަކިކުރާ މީހުންގެ ޢަދަދު ކޮންމެ ދުވަހަކު އެދަނީ އިތުރުވަމުންނެވެ. ވަރުނެތުމުންނެވެ. އާޚިރު ނަތިޖާއަކަށްވާނީ ދުނިޔޭގެ އެތައް މިލިޔަން މީހުންނެއް ބަނޑަށްޖެހުމެވެ. އެއްއިރު ކާނެފަދަވެސް ނެތި ހައިހޫނުގައި ތިބެންޖެހުމެވެ. މިހާރުވެސް ގިނަ ޤައުމުތަކަކުން ފެންނަމުންނެވެ. އެ ޤައުމުތަކަކީ، ކޯވިޑް ވަބާ ފެތުރުމުގެ ކުރިން ވަރަށް ފުއްދުންތެރި ޤައުމުތަކެވެ. ވިޔަފާރިތައް ބަނގުރޫޓުވެ، މީހުންގެ ވަޒީފާ ގެއްލުމުގެ ސަބަބުން އެއްއިރު ކާނެފަދަވެސް ނެތި، ހަދާނެގޮތްހުސްވެ މަގުމައްޗަށް ނުކުމެ އަޑު އުފުލަނީއެވެ. ބިލުތައް ދެއްކޭކަށް ނެތެވެ. އަރަށްލާ ފެންފޮދުވެސް ފައިސާނެތި ނުލިބޭވަރަށް ދުނިޔެ މިވަނީ ތަރައްޤީވެފައެވެ. ކަނުއަނދިރީގައި ޅަދަރިންނާ މުސްކުޅި މައިންބަފައިން ބައިތިއްބަން ޖެހުނީއެވެ.\nކޯވިޑް ވަބާ އާއި ގުޅިގެން ސަރުކާރުތަކުން އަޅަމުންގެންދާ ޞިއްޙީ ރައްކާތެރިކަމުގެ ފިޔަވަޅުތައް އެޅުން ހުއްޓާލުމަށް އެދި ގޮވަނީއެވެ. ޙާލަތު އޮތީ އެވެސްމަރޭ މިވެސްމަރޭ ބުނާ ދަރަޖައަށް ވެއްޓިފައެވެ. ޙަޤީޤަތުގައި މިދަރަޖައަށް ދާންޖެހުނީ، ޗައިނާގެ މޫހާން ސިޓީއިން މި ފެނިއްޖެކަން ދުނިޔޭގެ ސަމާލުކަމަށް އައިހިސާބުން ފެށިގެން ޞިއްޙީ މާހިރުންގެ އިރުޝާދުތަކަށް އާއްމު ރައްޔަތުގެ ގިނަ ބަޔަކު ފަރުވާ މިހާރުވެސް ފަރުވާލެއް ނުބަހައްޓައެވެ. ރާއްޖޭގެ ޙާލަތަކީތޯއެވެ؟ މިތަން ވާނީ ވަކިކޮން ތަފާތެއްތޯއެވެ؟ މިތަނުގެ ޙާލަތު މާގޯސްވާނެއެވެ.\nބަޔަކު ޤަބޫލުކުރިޔަސް ނުކުރިޔަސް، ދުނިޔެއަށް މިތަނަށްވެސް ބަވަނަ ދުނިޔެއެއްގައި އެކަން ހިނގާނީ އެގޮތަށެވެ. ދުނިޔޭގެ ކޮންމެ ސަރުކާރަކުންވެސް ބަލަމުން ގެންދަނީ ފުރަބަންދަށް ނުގޮސް ވަބާ ހަމަޔަކަށް އެޅުވޭތޯއެވެ. އެއީ، ފުރަބަންދުގެ ސަބަބުން ދިމާވާ އިޤުތިޞާދީ، އިޖްތިމާއީ މަސްއަލަތައް ބޮޑުކަމުންނެވެ. ޚާއްޞަކޮށް އިޤުތިޞާދަށް ލިބޭ ލިބޭ ގެއްލުން ބޮޑުކަމުންނެވެ. ރާއްޖޭންވެސް ކަންތައްކުރަމުން އެގެންދަނީ އެހެން އެކަން ކުރެވޭތޯއެވެ. ނަމަވެސް، ފުރަބަންދު ދޫކޮށްލުމުން ފެންނަ މަންޒަރު މުޅިން ބަދަލުވެއްޖެއެވެ. ބައްޔަށް ފައްސިވާ ޢަދަދު އެތައް ޕަސެންޓެއް މައްޗަށް ހިނގައްޖެއެވެ. މިހާރުދާ ރޭޓުން މިކަން ދާނަމަ ދެ ހަފުތާއެއްހާ ދުވަހު ތެރޭގައި ރާއްޖޭގެ ޞިއްޙީ ނިޒާމަށް އޮބިނޯންނަ ހިސާބަށް ދާނެކަން ޔަޤީނެވެ. ޑަކުޓަރުން އެގެންދަނީ ކޮންމެ ދުވަހަކު އެވާކަތައް ތައް ތަކުރާރުކޮށް ދައްކަމުންނެވެ. އެއްވެސް ދިވެއްސަކަށް ރާއްޖޭގައި ޞިއްޙީ ދެވެންހުރި މިންވަރާ ފެންވަރު ނޭނގިއެއް ނުހުންނާނެއެވެ. ރާއްޖޭގެ އިޤުތިޞާދީ ޙާލަތުވެސް ރަނަގަޅަށް އެނގޭނެއެވެ. ދައުލަތު ހަކަތަޔާ ފަންވަރުވެސް ހުންނާނީ ވަކިވަރަކަށްކަން އެނގެން އެބަޖެހެއެވެ. އިންސާނީ ވަސީލަތް ހުރިވަރުވެސް އެނގެން އެބަޖެހެއެވެ.\nމި ވަބާޔާ މެދުގައި ފަރުވާ ކުޑަކުރަނީ، ކޮންމެ ސަބަބަކާ ހުރެ ނަމަވެސް މި ޤައުމު ހަލާކުގެ ތެރެއަށް ދުއްވާލުމުގެ ނިޔަތުގައި ކަމަށްވާނަމަ ބުނާނެ އިތުރު އެހިސާބަށް ދިއުމުން، އެކަމެއްނުވި، މިކަމެއްނުވި، މިތައް މީހުން ބަނޑަށް މަރުވެއްޖެ، ކަށްތައް ހުރީ ވަޅުނުލެވި. މިވެނި އެންމެން ބައްޔަށް ފައްސިވެއްޖެ. ކާނެ އެއްޗެއްނެތް، ހޮސްޕިޓަލުގައި އެނދެއްނެތް، ބަލިމީހާ އޮތީ ތަޅުންގަނޑު މަތީ، އަޅާލާނެ މީހަކުނެތް. ވެންޓިލޭޓަރެއްނެތް. ހައިހޫނު ބޮޑުވެގެން ރޮމުންދާ ޅަދަރިންގެ ރުއިމުގެ އަޑު ރަށުތެރެއިން ކެނޑިގެނެއް ނުދޭ. މިފަދަ ވޭނީ ޝަކުވާތައް މި މަންޒަރު މިއަދު ދުނިޔެއިން ފެންނަމުން އެބަދެއެވެ. އަމިއްލަޔަށް ކޮނެގެން އެރުނު އަނދަވަޅުގައި ތިބެގެން ދެންކޮން އެއްޗެއް ކިޔާކަށްތޯއެވެ. އަޅުގަނޑުމެން އެންމެން އެކުގައި އަތުގުޅާލައި މިކަމަށް ސަމާލުވެ ރައްކާތެރި ނުވެއްޖެނަމަ، އެހިސާބަށް ކޯވިޑް ވަބާގެ ނުރައްކާ ދިއުމީ މާ ދުރުގައިއޮތް ކަމެއް ނޫނެވެ. ވިސްނަވާށެވެ. ވަގުތު ފާއިތުވެ ނުދަނީހެވެ. ގަޑި އެދަނީ ހިނގަމުންނެވެ.\nޓެގްތައް: ކޮވިޑް19ފަރުދީ ޚިޔާލު


Nepal furathama faharah Saff Championship ge final ah Nepal furathama faharah Saff Championship ge final ah\nބަނގްލަދޭޝްއިން ލީޑް ނެގުމަށްފަހު، ފައިނަލަސް ދިޔައީ ނޭޕާލް: ފޮޓޯ-ޕީއެސްއެމް ނިއުސް\nނޭޕާލް ފުރަތަމަ ފަހަރަށް ސާފްޗެމްޕިއަންޝިޕްގެ ފައިނަލަށް\nޞަރަހައްދީ ފުޓްބޯޅަ މުބާރާތް، ސާފްޗެމްޕިއަންޝިޕްގެ ފައިނަލުން ނޭޕާލް ފުރަތަމަ ފަހަރަށް ޖާގަ ހޯދައިފިއެވެ. ނޭޕާލް މުބާރާތުގެ ފައިނަލްގެ ޖާގަ ކަށަވަރުކުރީ މިއަދު ބަނގްލަދޭޝްއާ ވާދަކުރި މެޗުން ހޯދި ޕޮއިންޓާއެކު7ޕޮއިންޓް ހޯދައިގެންނެވެ.\nމެޗުން ނޭޕާލް ޕޮއިންޓެއް ހޯދީ މެޗުގެ ވަރަށް ކުރީކޮޅު ބަނގްލަދޭޝްއިން ލަނޑެއް ޖަހާފައިވަނިކޮށް، ފަހު ތިން މިނިޓްގެ ތެރޭގައި ލިބުނު ޕެނަލްޓީއަކުން ނަތީޖާ ހަމަހަމަކޮށްގެންނެވެ. ބަނގްލަދޭޝްގެ ސަޕޯރޓަރުންގެ ތަރުހީބުގެ އަޑުން ގުގުމާލާފައި އޮތް ސްޓޭޑިއަމްގައި އެޓީމުން ލީޑްނެގީ އެމް ޑީ ސުމަން ރެޒާ9ވަނަ މިނިޓްގައި ކާމިޔާބުކުރި ލަނޑުންނެވެ.\nނޭޕާލުން މެޗުގެ ނަތީޖާ ހަމަހަމަކޮށް، ފައިނަލްގެ ޖާގަ ޔަޤީންކުރީ ބަނގްލަދޭޝްއިން 10 ކުޅުންތެރިންނާއެކު ކުޅެމުންދަނިކޮށް ލިބުނު ޕެނަލްޓީއަކުންނެވެ. ނޭޕާލްގެ ބިސްޓާއަށް އޭރިޔާތެރެއިން ކުރި ފައުލަކަށް ރެފްރީ ދިން ޕެނަލްޓީ ކާމިޔާބުކުރީވެސް އޭނާއެވެ. އޭގެކުރިން ބަނގްލަދޭޝްގެ ކީޕަރު އޭރިޔާ ބޭރުން ފައުލުކޮށް، ބޯޅައިގައި އަތްލުމުން ރެފްރީ ވަނީ ރަތްކާޑެއް ދައްކާފައެވެ.\nމުބާރާތުގެ ފައިނަލަށް ނޭޕާލް ދަތުރު މިކުރީ މުބާރާތުގައި ކުޅުނު4މެޗުގެ ތެރެއިން2މެޗުން މޮޅުވެ، އެއް މެޗުން އެއްވަރުވެގެންނެވެ. ބަލިވީ ހަމައެކަނި އިންޑިޔާ އަތުންނެވެ. ފައިނަލްގައި ނޭޕާލް ވާދަކުރާނެ ޓީމެއް ޔަޤީން ވާނީ މިރޭ ރާއްޖެއާއި އިންޑިޔާ ވާދަކުރާ މެޗުންނެވެ.


Dho?! Depression ge Loabeege Vaahakaeh\nމީހުން ބުނެ އުޅެއެވެ. އަމިއްލަ ނަފުސު ދެކެ ލޯބިވާން ދަސްނުވަނީސް އެހެން މީހަކަށް ތިބާ ދެކެ ލޯތްބެއްނުވެވޭނެއެވެ. މިއީ ހިތުގެ އެންމެ ފުންމިނުން ގަބޫލުކުރަން ބޭނުންވާ ވަރަށް ފަށުވިކޮށްފައި އޮތް، އެހާމެ ލޯބި އިބާރާތްކޮޅެކެވެ. އެކަމަކު ބިރުވެރި އިންޒާރެއް ވެސް އޭގައި އެބައޮތެވެ. އަދި ހާއްސަކޮށް ޑިޕްރެޝަންގެ ދާންޏަށް ވެއްޓި ބަލިކަށިވެފައިވާ ނަފުސަކަށް މި ވާހަކައިގެ ބިރުވެރިކަން ވަކިން ބޮޑެވެ. މިސާލަކަށް މި ސަބަބާ ހެދިއެވެ. – އެ ބުނާ އަމިއްލަ ނަފުސު ދެކެ ލޯބިވާން މަށަށް ނޭނގިއްޖެ ނަމަ ދެން ވާނީ ކިހިނެތް ހެއްޔެވެ؟ މި ހިތުގައި އަމިއްލަ ނަފުސަށް ދުވަހަކުވެސް އެ ބުނާ ލޯބި ނުއުފެދި ވެސް ހިނގައިދާނެ ނޫން ހެއްޔެވެ؟ -- ފުރާވަރުގެ ހިޔާލުތަކުން ގޮފިތައް ފަޅަމުން އެ ގޮފިތައް ކަފިވަމުން ބޮޑުވަމުން އައިއިރު އަހަރެން އެންމެ ބިރުގަތް އެއް ކަމަކީ މިއީއެވެ. އެންމެ ބިރުގަތީ، ފުރާވަރު ފަހަނަޅައި ގޮސް ޒިންމާ އުފުލަން ޖެހޭ ބޮޑު މީހަކަށްވާ ދުވަހު އަހަރެންގެ މުށުތެރެއިން އެ ދިރިއުޅުން ބީވެގެން ގޮސް ގެއްލިދާނެތީއެވެ. އެކަމަކު އަހަރެއް ދެ އަހަރެއް ފަހުން ދެން ހީވީ އެ ހުރިހާ ވިސްނުމެއް ކުށްހީތަކަކަށް ބަދަލުވި ހެންނެވެ. – އަހަރެން ދެކެ ވަރަށް، ހަމަ އަސްލަށް ވެސް، ވަރަށް، ވަރަށް ބޮޑަށް ލޯބިވާ ބައިވެރިޔަކު ކުއްލިއަކަށް އަހަރެންގެ މި ހަޔާތަށް ވަދެ ނިކަން ބާރަށް މި ޖިސްމުގައި ބައްދައިގަތީއެވެ.\nއެހިސާބުން ހިތަށް އެރީ މިހެންނެވެ. – އެންމެފަހުން އަހަންނަށް އަހަރެންގެ އަމިއްލަ ނަފުސު ދެކެ ލޯބިވެވުނީތާއެވެ. -- އެކަމަކު އަސްލު ކުށްހީއަކަށް ބަދަލުވީ އެ ހިޔާލެވެ. އަހަރެންގެ އަސްލު ބައިވެރިޔަކަށްވީ ދެން ވެސް ޑިޕްރެޝަން އެވެ. އަދި އަހަރެން ދެކެ އިންތިހާ އަށް ލޯބިވާ، ލޯބި ލޯބި މީހަކު އަހަރެންގެ އުނގަށް ވެއްޓި އޮތްއިރު އަހަރެންގެ ގައިގައި ބައްދައި ވަކި އަޅުވައިގެން އޮތް ޑިޕްރެޝަން އެކަމަށް ދިން ފަރުވާލެއް އަދި ސަމާލުކަމެއް ވެސް ނެތެވެ. ކަހިރުވަކެކޭ ވެސް ހިތަކަށް ނާރައެވެ.\nބައިވެރިޔާގެ ހުރިހާ ވަގުތެއްހެން އަހަންނަށެވެ. އަހަރެން ހެއްވަން އޭނާ ޖޯކުތައް ހުސްކުރެއެވެ. އަހަރެން އުފާކޮށްދޭން ކުލަތައް ހުސްކޮށް އެންމެ ހިތްގައިމު މާތައް ގެނެސްދެއެވެ. އަހަންނަކީ އޭނާ އަށް އެންމެ ރީތި އިންސާނާއޭ ނުބުނާ ރެއެއް ދުވާލެއް ފާއިތުވެ ނުދެއެވެ. އެތައް ސަތޭކަ ފަހަރު ކޮންމެ ދުވަހަކު އެ ވާހަކަ ތަކުރާރުކުރެއެވެ. އަދި އަހަރެން ބޭނުންވާހާ އިރަކަށް ބޭނުން ކޮންމެ ތަނަކަށް ގެންގޮސްދެއެވެ. ކޮނޑުގައި ބޯއަޅައިގެން އޮވެ އަހަރެން ކިތަންމެ އިރެއް ހޭދަކުރިޔަސް އެއްވެސް ޝަކުވާއެއް ވެސް ނުކުރެއެވެ. އަހަރެން ރޯކަން އެނގިއްޖެ ނަމަ ބައްދާލައިގެން އެގޮތަށް ކިތަންމެ އިރަކުވެސް ހުރެފާނެއެވެ. އަހަންނާ ހެދި އޭނާ ވަރުބައްޔެއް ނުވެއެވެ. ދުވަހަކުވެސް އޭނާ ވަރުބަލިނުވާނެއޭ ބުނެއެވެ. އަބަދުވެސް އަހަންނަށް މި ހިމާޔަތާއި ލޯބި ދޭނަމޭ ބުނެއެވެ. ވައުދުވެއެވެ. ތަރި ހަނދު ހެކިކޮށް ހުވާކުރެއެވެ. – އެކަމަކު ދެން ވެސް އަހަރެންގެ ބައިވެރިޔަކަށްވީ ޑިޕްރެޝަންއެވެ. އަހަންނަށް އަޅާނުލި އެހާލާތެވެ. އަހަރެން ބަލިކަށިކޮށް ނިކަމެތިކޮށްލި އެ އިހުސާސްތަކެވެ.\nނަމަވެސް ހިތަށް އެރީ މިހެންނެވެ. – އެންމެފަހުން އަހަރެން ދެކެ ލޯބިވާ މީހަކު އަހަންނަށް ލިބުނީއެވެ. – ދެން ހިތަށް އެރީ މިހެންނެވެ. – އެ ލޯބީގެ ބަދަލު އަހަރެން އޭނާ އަށް ދޭނީ ކިހިނެތް ހެއްޔެވެ؟ އޭގެ ބަދަލު އަހަންނަށް ދުވަހަކުވެސް އަދާކުރެވިދާނެ ހެއްޔެވެ؟\nދެ މީހުން ދިމާވެއްޖެ ނަމަ އަބަދުވެސް ވާހަކަ ދައްކަނީ އޭނާއެވެ. ފެންކަޅިވެ އެނދު މައްޗަށް ވެއްޓި އޮވެ ކަރުނައިން އެ ދާން ތެންމަމުން ގެންދާއިރު އަހަރެންގެ ބޮލުގައި ފިރުމާލަދޭ މީހަކީ އޭނާ އެވެ. ނަމަވެސް އަހަރެންގެ ހިތް ބުނަނީ އެ ލޯތްބާއި އޯގާތެރިކަން ފޮޅައި ކޮއްޕައި ފައްސާލުމަށެވެ. އެންމެ ބިރު ގަންނަނީ އެހެން ވެދާނެތީއެވެ. ކޮއްޕައި އޭނާ ވައްޓައިލެވިދާނެތީއެވެ. އަނެއްކޮޅުން މި ހިޔާލުތައް ބޮލުގައި އެނބުރޭ ކޮންމެ ވަގުތަކީ އަމިއްލަ ނަފުސުގެ ހާލާތު ހިތަށް ތަސައްވުރުކުރެވި އެ ނަފުސު ދެކެ އިންތިހާ އަށް ރުޅިއާދެވޭ ހިނދުކޮޅުތަކެވެ. ނަމަވެސް އެންމެ ނުރައްކާތެރި ހާލަތުގައި ވެސް އަހަންނަށް ލިބެނީ އޭނާގެ އޯގާވެރިކަމެވެ. އިރުއަރަން ދެން އަހަރެންގެ ގައިގައި ބައްދައިގެން ފިރުމާލަ ފިރުމާލަ އޮވެދާނެއެވެ. އަބަދުވެސް އަހަރެންގެ ކިބައިން މައާފަށް އެދޭނީ އޭނާއެވެ. އޭނާގެ އަތުތެރޭގައި އެ އަޑު އަހަން އޮވެ އަހަންނަށް ނިދެ އެވެ. ހޭލުމުން ދެން ކިޔައިދޭން ފަށަނީ ލޯބިވާ ވަރެވެ. އެކަމަކު ކޮންމެ ދުވަހަކީ ވެސް އަހަރެމެން ދެ މީހުންގެ ގުޅުމުގައި މުޅިން އާ ގޮންޖެހުމެކެވެ.\nއަބަދުވެސް ހީވަނީ އުސް އިމާރާތެއްގެ އެންމެ މަތިން ވެއްޓޭ ހެންނެވެ. ވެއްޓިގެންދާ މި ނަފުސު ސަލާމަތްކުރަން އަންނާނެ މީހަކު ނުވާނެ ހެންނެވެ. އެކަމަކު ވެއްޓިގެންދާ މި ނަފުސު، ބިމުގައި ގޮސް ނުޖެހެނީސް، އަބަދުވެސް ހިފަނީ އޭނާއެވެ. ލޯބިވާ ވާހަކަ ކިޔައިދެނީ އޭނާއެވެ. އުފާވެރި ހަނދާނެއް ނެތަސް އުފާކޮށްދެނީ އޭނާއެވެ. އަމިއްލަ ނަފުސު ދެކެ ލޯބިވާން އަހަންނަށް ނޭނގުނަސް، އަހަރެން ދެކެ އިންތިހާ އަށް ލޯބިވަނީ އޭނާއެެވެ.\nއެހެންވީމަ، މީހުން ނުބުނަނީ މިހެންނެވެ. އަމިއްލަ ނަފުސު ދެކެ ލޯބިވާން ނޭނގުނަސް، އެހެން މީހަކަށް ތިބާ ދެކެ އިންތިހާ އަށް ލޯބިވެވިދާނެއެވެ.\nމީހުން ނުކިޔައިދެނީ މި ވާހަކައެވެ. ޑިޕްރެޝަން ތިބާ އަށް އޮޅުވާލަފާނެއެވެ. އެކަމަކު ހަޔާތަކީ ކެއްސެއް ނޫނެވެ.\nބައިވެރިޔާ އަކީ ޑިޕްރެޝަން ހުންނަ މީހެއް ނަމަ، ހަނދާނުގައި ބަހައްޓާތި!\n1- ޑިޕްރެޝަން އަކީ އޭނާގެ އިހްތިޔާރެއް ނޫން\n2- ތިއީ އެއްވެސް ކަމެއް ނޫނޭ ނުބުނާތި\n3- މާދަން ތިކަންތައް ރަނގަޅުވެދާނެއޭ ވެސް ނުބުނާތި\n4- ގާތަށް ގެންދިއުމުގެ ކުރިން އޭނާ ތިބާ ކޮއްޕައި ދުރުކޮށްލާނެ\n5- އަމިއްލަ އުފާތައް ގުރުބާންކުރަން ޖެހިދާނެ\n6- ވާހަކަ ދައްކައިގެން ދެ މީހުން ލޯބީގެ އިމެއް ކަނޑައެޅުން\n7- ފަސޭހައިން ހިޔާލު ބަދަލުވެ ކަންކަމަށް ފޫހިވެދާނެ\n8- އެކަމަކު ހުރިހާ މައްސަލައެއްގެ ކުށްވެރިޔަކީ ތިބާއެއް ނޫން\n9- ގަދަކަމުން އޭނާގެ ލޯބި ހޯދަން ނޫޅޭތި\n10- އަމިއްލަ ހިތި ތަޖުރިބާތަކާ އޭނާގެ އިހުސާސްތައް އަޅާނުކިޔާތި\n11- ދެ މީހުންގެ ވަގުތުތައް ހޭދަކުރާނެ ގޮތް ރާވާލުން ބުއްދިވެރި


ޕާކިން ސިސްޓަމްތައް ހުރީ ބާ ދަގަނޑަށްވެ، އުކާލަންޖެހިފައި: އައިޝާ - Dhivehi Post\nޕާކިން ސިސްޓަމްތައް ހުރީ ބާ ދަގަނޑަށްވެ، އުކާލަންޖެހިފައި: އައިޝާ\nއާޓިކަލް ޕޯސްޓްކުރީ ދިވެހި ޕޯސްޓް5މަސް ކުރިން غشت 7, 2019 01694\nކުރީގެ ސަރުކާރުން ބެހެއްޓި ޕާކިން ސިސްޓަމްތައް “ބާ ދަގަނޑަށްވެ” އުކާލަންޖެހިފައިވާ ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ ރައްޔިތުންގެ މަޖިލިހުގައި މިއަދު ވިދާޅުވެއްޖެ އެވެ.\nޕާކިން މައްސަލަ އަށް ހައްލު ނުހޯދައި، ފުލުހުން ސްޓިކާ ޖަހާ ކަމަށް ބުނެ ކާށިދޫ ދާއިރާގެ އަމިއްލަ މެމްބަރު އަބްދުﷲ ޖާބިރު ކުރެއްވި ސުވާލާ ގުޅިގެން އައިޝާ ވިދާޅުވީ، ވޭތުވެދިޔަ އަހަރުތަކުގައި މެކޭނިކަލް ޕާކިން ސިސްޓަމްތަކެއް ހަދާފައި ހުއްޓަސް، ރައްޔިތުންނަށް ލިބުނު ފައިދާއެއް ނެތް ކަމަށެވެ.\n“އެއީ ގެއްލިގެން ދިޔަ ލާރިތަކެކޭ އަޅުގަނޑު ދަންނަވާނީ،” އައިޝާ ވިދާޅުވި އެވެ.\nއައިޝާ ވިދާޅުވި ގޮތުގައި މެކޭނިކަލް ސިސްޓަމްތައް ހުރީ ބާ ދަގަނޑަށްވެފަ އެވެ. އަދި ސަރުކާރުން ބޮޑެތި ހަރަދުތަކެއް ކޮށްގެން އެ ސިސްޓަމްތައް ނަގައި ބޭރުކުރަން ޖެހޭ ކަމަށް އޭނާ ވިދާޅުވި އެވެ.\n“ޕާކިން ޖާގަ ހެދުމުގައި ދަތިތަކެއް ދިމާވެގެން އުޅެނީ ވެސް މިކަހަލަ ސަބަބުތަކާ ހުރެ. އެހެންވީމަ އެއިން (ޕާކިން ސިސްޓަމްތައް) އެއްވެސް ފައިދާއެއް ނުވޭ،” އައިޝާ ވިދާޅުވި އެވެ.\nވެލާނާގޭ ސަރަހައްދުގައި ބަހައްޓާފައި ހުރި ޕާކިން ސިސްޓަމް\nމާލޭގެ އެކި ހިސާބުތަކުގައި 20 ޕާކިން ސިސްޓަމް ބަހައްޓަން ނިންމައި 2016 ގައި ކުރީގެ ރައީސް އަބްދުﷲ ޔާމީންގެ ސަރުކާރުގެ ހައުސިން މިނިސްޓްރީން އިއުލާންކުރި އެވެ. އެކަން އެސްޓީއޯއާ ހަވާލުކުރުމުން ބައެއް ތަންތަނުގައި ސިސްޓަމްތައް ބެހެއްޓި އެވެ. ވެލާނާ ބިލްޑިން ކައިރީގައި ބެހެއްޓީ ކާރަށް ހާއްސަ މެކޭނިކަލް ޕާކިން ސިސްޓަމެކެވެ. ކުރިން ހީނާމާގޭ ހުރި ހުސް ބިމުގައި ބެހެއްޓީ ސައިކަލަށް ހާއްސަ ސިސްޓަމެކެވެ.\nއެއްފަހަރާ 10 ކާރު ޕާކްކުރެވޭ ސިސްޓަމް ބޭނުންކުރަން ފެށި ނަމަވެސް ވަކި ހިސާބަކުން އެކަން ހުއްޓުނީ އެވެ. ހީނާމާގޭ ބިމުގައި ސަތޭކަ ސައިކަލް ޕާކްކުރެވޭ ގޮތަށް ސިސްޓަމެއް ބެހެއްޓި ނަމަވެސް ބޭނުމެއް ނުކުރެ އެވެ. އެ މަރާމާތު ކުރުމުގެ ޒިންމާ ނަގާނެ ބަޔަކު ނުވި އެވެ.\nމިނިސްޓަރު ވިދާޅުވީ ޕާކިން ސިސްޓަމްތައް ނަގަން ނިންމި ނަމަވެސް، މި އަހަރުގެ ނިޔަލަށް މާލޭގެ އެކި ސަރަހައްދުތަކުގައި ސައިކަލަށް 1،000-1،500 އާއި ދެމެދުގެ އަދަދެއްގެ ހަމަޖައްސައި، ހަތަރު ފުރޮޅުލީ އުޅަނދުތަކަށް 100 އަށް ވުރެ ގިނަ ޕާކިން ސްލޮޓް ހަމަޖެހޭނެ ކަމަށެވެ.\nއެކަމަކު، އެ ތަންތަން ހަދަނީ ކޮން ތާކު ކަމެއް އޭނާ ވިދާޅެއް ނުވެ އެވެ.\nތޮއްޖެހިފައިވާ މާލެ އަށް ފަސޭހަ ބަދަލުތަކެއް ގެނައުމަށް މި ސަރުކާރުން ވަރަށް ބޮޑު އިސްކަމެއް ދޭ ކަން ފާހަގަކުރައްވައި އައިޝާ ވިދާޅުވީ ސަރުކާރުން އެންމެ މުހިންމު އެއް ކަމެއްގެ ގޮތުގައި ކުރަނީ އެއްގަމު އުޅަނދުތައް ޕާކް ކުރުމަށް ހާއްސަ އިންތިޒާމުތަކެއް ހަމަޖައްސަން ކަމަށެވެ. އަދި މާލޭގެ އެކި ސަރަހައްދުތަކުގައި މިހާރު ވެސް ޕާކް ކުރާނެ ޖާގަތައް ތަނަވަސްކޮށްދީފައިވާ ކަމަށް ވެސް އޭނާ ވިދާޅުވި އެވެ.\nޓްރާންސްޕޯޓް މިނިސްޓަރު އައިޝަތު ނަހުލާ މިއަދު މަޖިލިހުގައި ވާހަކަ ދައްކަވަނީ. ޕާކިން އިތުރު ޖާގަތަކެއް ހަދަމުން އަންނަ ކަމަށް ވިދާޅުވި.\nމާލޭގައި ޕާކިން ޒޯނުގެ ގޮތުގައި ހެދި ތަންތަން\n– މަޖީދިއްޔާ ސްކޫލް ކުރިމަތީގައި އޮންނަ ޕާކިން ޒޯން.\n– ފިނޭންސް މިނިސްޓްރީ ކުރިމަތީގައި އޮންނަ ޕާކިން ޒޯން.\n– ވެލާނާގޭ ކައިރީގައި އޮންނަ ޕާކިން ޒޯން.\n– އެމްއެމްއޭ ކައިރީގައި ހެދި ޕާކިން ޒޯން.\n– މާފަންނު ސަހަރާ ކައިރީގައި ހެދި ޕާކިން ޒޯން.\nމީގެއިތުރުން ވެލާނާ އިންޓަނޭޝަނަލް އެއާޕޯޓުގައި ވެހިކަލް ޕާކް ކުރާނެ ދެ ސަރަހައްދެއް ހެދުމުން ބޮޑުތަކުރުފާނު މަގުގައި ޕާކް ކުރާ ވެހިކަލްތަކުގެ އަދަދު މަދުވެފައިވާ ކަމަށް އައިޝާ ވިދާޅުވި އެވެ. އެއީ އޭނާ ވިދާޅުވި ގޮތުގައި ރައްޔިތުންނަށް ލިބުނު ބޮޑު ފަސޭހައެކެވެ.\nމިނިސްޓަރު ވިދާޅުވީ މާލޭގައި ޕާކް ކުރެވޭނެ ތަންތަން ހެދި ކަމުގައިވިޔަސް ޕާކިން މައްސަލަ އަށް ހައްލު ލިބޭނީ ރަޖިސްޓްރީ ކުރާ ވެހިކަލްތައް ކޮންޓްރޯލް ކުރެވިގެން ކަމަށެވެ. އަދި މާލެ، ވެހިކަލުން ތޮއްޖެހޭތީ އެ މައްސަލަ އަށް ހައްލު ހޯދަން ކެބިނެޓްގައި މަޝްވަރާކުރަން ހުށަހަޅާފައިވާ ކަމަށް ވިދާޅުވި އެވެ.\nއައިޝާ ވިދާޅުވި ގޮތުގައި ޕާކް ކުރާނެ ތިން އިމާރާތެއް އެޅުމަށް މި އަހަރުގެ ބަޖެޓުގައި ހިމަނާފައިވެ އެވެ. އެ ތަންތަން ހެދުމުން މާލޭގައި މިހާރު އޮތް ހާލަތަށް ބަދަލު އަންނާނެ ކަމަށް އޭނާ ވިދާޅުވި އެވެ. އެކަމަކު، އެ އިމާރާތުގެ މާ ބޮޑު ތަފްސީލެއް އޭނާ ނުދެއްވަ އެވެ.\nކުރީގެ ރައީސް ޔާމީންގެ ސަރުކާރަށް އިޝާރާތް ކުރައްވައި މިނިސްޓަރު ވިދާޅުވީ “ކުރިން ހާވާފައި ހުރި ހަޑިތައް” ސާފުކުރަން ޖެހިފައިވާ ކަމަށެވެ. އަދި ތަނެއް ސާފުކޮށްގެން ނޫނީ ކަންކަން ކުރިއަށް ބައްޓަން ނުކުރެވޭނެ ކަމަށާއި “މުޑުދާރުވެފައި” ހުރި އެއްޗެހީގެ ސަބަބުން ޓްރާންސްޕޯޓުން ކަންކަން ރޭވުމަށް ދަތިތަކާ ކުރިމަތިވެފައިވާ ކަމަށް ވެސް މިނިސްޓަރު އައިޝާ ވިދާޅުވި އެވެ. އެކަމަކު، ކުރިއަށް އޮތް ތަނުގައި އާ ކަންކަން ޓްރާންސްޕޯޓު ތެރެއިން ފެންނާނެ ކަމަށް އޭނާ ވިދާޅުވި އެވެ.\nމިނިސްޓަރު ވިދާޅުވީ މިދިޔަ ފަސް އަހަރު ޓްރާންސްޕޯޓް މިނިސްޓްރީން ގަވައިދާ ހިލާފަށް ކުރި ކަންކަން ގިނަ ކަމަށެވެ. އެ ތަނުގައި ހުރި މައްސަލަތައް ބަލައި ދިރާސާކޮށް އެ މައްސަލަތައް ހައްލު ކުރާނެ ކަމުގެ ޔަގީން މިނިސްޓަރު ވަނީ ދެއްވައިފަ އެވެ.\nވެރިކަން ކުރަނީ ކާކު؟\nއެމްޑީޕީއިން ހުސްވެފައިވާ ބައެއް މަގާމުތަކަށް މެމްބަރުން އިންތިހާބުކޮށްފި އެވެ.\nސަލާންޖަހަންޖެހޭނަމަ، ނިޒާމު ރަނގަޅެއްނޫނެވެ!\nދިވެހި ޕޯސްޓް6މަސް ކުރިން يوليوز 10, 2019\nގާނޫނުން ލާޒިމު ނުކުރިޔަސް ރައީސް އޮފީހުގެ ސިޔާސީ ބޭފުޅުންގެ މާލީ ބަޔާން އާންމުކުރަނީ!\nދިވެހި ޕޯސްޓް 1 އަހަރު ކުރިން يناير 3, 2019


މިރަށު ހުކުރުމިސްކިތުގެ ބައެއް މަރާމާތުތައް ކޮށްދޭނެ ފަރާތެއް ހޯދަން ބޭނުންވެއްޖެ - R. Fainu Council\nމިރަށު ހުކުރުމިސްކިތުގެ ބައެއް މަރާމާތުތައް ކޮށްދޭނެ ފަރާތެއް ހޯދަން ބޭނުންވެއްޖެ\nމިރަށު ހުކުރުމިސްކިތުގެ ބައެއް މަރާމާތުތައް އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް މިއިދާރާއިން ކުރި ނަމްބަރ (IUL)311/311/2020/12 (10 ފެބުރުއަރީ 2020) ގެ އިޢުލާނާއި ގުޅިގެން އެއްވެސް ފަރާތަކުން މަޢުލޫމާތު ސާފުކުރުމަށް ޙާޟިރުވެފައިނުވާތީ، އެއިޢުލާނު ބާޠިލްކޮށް އަލުން އެފުރުސަތު ހުޅުވާލަމެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 19 ފެބުރުއަރީ 2020 ވާ ބުދަ ދުވަހުގެ މެންދުރު 13:00 ގައި މިއިދާރާގައެވެ. އަދި އަންދާސީ ހިސާބުތައް ކެނޑުން އޮންނާނީ 23 ފެބުރުއަރީ 2020 އާދީއްތަ ދުވަހުގެ މެންދުރު 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 22 ޖުމާދުލްއާހިރާ 1441 ތާރީޚް މ: 16 ފެބްރުއަރީ 2020\nމިރަށު ހުކުރުމިސްކިތުގެ ބައެއް މަރާމާތުތައް ކޮށްދޭނެ ފަރާތެއް ހޯދަން ބޭނުންވެއްޖެ Reviewed by ފައިނު ކައުންސިލް އިދާރާ on 10:27 PM Rating: 5


އޭޑީކޭގެ ހިތާނު ކޭމްޕް ބުރާސްފަތީގައި\nއޭޑީކޭގެ ހިތާނު ކޭމްޕް އަންނަ ބުރާސްފަތި ދުވަހު އެ ހޮސްޕިޓަލުގައި ފަށާނެ ކަމަށް އެތަނުން ބުނެފި އެވެ.\nOctober 22, 2017 35\nއުއްމީދު ކަނޑާލި ޒުވާނަކަށް ފަރުވާދީ ރަނގަޅުކޮށްފި\nފުވައްމުލަކުގައި ހިނގި އެކްސިޑެންޓެއްގައި ފުއްޕާމެއަށް ލޭ އެޅި ފުރާނަ ސަލާމަތްކުރެވިދާނެ ކަމާ މެދު އުއްމީދު ކަނޑާލާފައި އޮތް ދިވެހި ޒުވާނަކަށް އޭޑީކޭ އިން ފަރުވާދީ ރަނގަޅުކޮށްފި އެވެ.\nސަމާ އައިލެންޑް އެކްސިޑެންޓުގައި އަނިޔާވި މީހަކު މަރު\nމިދިޔަ މެއި މަހުގެ ތެރޭގައި ސަމާ އައިލެންޑް ރިސޯޓުން މާލެ ދަތުރު ކުރި ލޯންޗެއް، ސަޕްލައި ދޯންޏެއްގައި ޖެހި ހިނގި އެކްސިޑެންޓްގައި އަނިޔާވި އެކަކު، އިންޑިއާގައި ފަރުވާ ދެމުން އަންނަނިކޮށް މިއަދު މަރުވެއްޖެ އެވެ.\nއަލަމްގެ ފައިގެ އިންފެކްޝަން ނައްތާލެވިއްޖެ: އާއިލާ\nތ. އަތޮޅު ހޮސްޕިޓަލުން ޕްލާސްޓަރު އެޅުމުން އިންފެކްޝަން އުފެދި ކަނާތު ފައިގެ ބައެއް ގިރުނު ތ. ތިމަރަފުށީ ޒުވާނާގެ ހާލު މިހާރު ރަނގަޅު ވަމުން އަންނަ ކަމަށް އޭނާގެ އާއިލާ އިން މިއަދު ބުނެފި އެވެ.\nއެލައިޑްގެ ބިލިން ސިސްޓަމަށް ބަދަލުތަކެއް ގެނެސްފި\nއެލައިޑް އިންޝުއަރެންސް ކުންފުނީގެ އާ ބިލިން ސިސްޓަމް ބޭނުން ނުކުރާ ހޮސްޕިޓަލް، ކްލިނިކްތަކުން ޚިދުމަތް ހޯދުމުގައި ދަތިތަކާ ކުރިމަތިވެއްޖެ އެވެ.\nފުޓްބޯޅަ ކުޅެނިކޮށް ކުޑަ ހުޅަށް ލިބުނު ގެއްލުމަކާ ގުޅިގެން ތ. އަތޮޅު ހޮސްޕިޓަލުން ޕްލާސްޓަރު އެޅި ޒުވާނެއްގެ ފައިން ތަންގަނޑެއް ގިރި، އެ ފައި ބުރިކޮށްލަން ޖެހިދާނެކަމުގެ ބިރު...\nނޯވޯ ނޯޑިސްކް އިންސިއުލިން ތައާރަފް ކޮށްފި\nޔޫރަޕްގެ މަޝްހޫރު "ނޯވޯ ނޯޑިސްކް" އިންސިއުލިން ރާއްޖެއަށް ތައާރަފް ކޮށްފި އެވެ.\nއޭޑީކޭގެ ކެތު ލެބް ގާއިމުކޮށް ޓެސްޓްކުރަނީ\nއޭޑީކޭ ހޮސްޕިޓަލުގައި ހިތުގެ ބަލިތަކަށް ފަރުވާދޭން ކެތު ލެބް ގާއިމުކޮށް ޓެސްޓްކުރަން ފަށައިފި އެވެ.\nAugust 08, 2017 2\nއޭޑީކޭ ހެލްތު ސްކޫލުގެ ކޯސްތައް މި މަހު ފަށަނީ\nއޭޑީކޭ ހޮސްޕިޓަލްގައި ގާއިމްކުރި ހެލްތު ސައިންސަސް ސްކޫލުގެ ކޯސްތައް މި މަހު ފަށާ ގޮތަށް ހަމަޖައްސައިފި އެވެ.\nAugust 06, 2017 81\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ހާލުކޮޅު ސީރަސްވެ، އަނެއްކާވެސް މިއަދު ފަތިހުން ފެށިގެން އޭޑީކޭ ހޮސްޕިޓަލުގައި އެޑްމިޓްކޮށް ފަރުވާ ދޭން ފަށައިފި އެވެ.\nއޭޑީކޭ ހޮސްޕިޓަލްގެ ސްކޮލަޝިޕް ހަތަރު ޑޮކްޓަރަކަށް ދީފި\nއޭޑީކޭ ހޮސްޕިޓަލްގެ ސްކޮލަޝިޕް ހަތަރު ޑޮކްޓަރަކަށް މިއަދު ދީފި އެވެ.\nދިގު މުއްދަތެއްގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ޕްރޮސެކިއުޓާ ޖެނެރަލް (ޕީޖީ) މުހުތާޒު މުހުސިން އަށް އޭޑީކޭ ހޮސްޕިޓަލުގައި ފަރުވާދެމުން އަންނައިރު، އޭނާގެ ހާލު ރަނގަޅު ކަމަށް މޯލްޑިވްސް ކަރެކްޝަނަލް ސާވިސް އިން މިއަދު ބުނެފި އެވެ.


Hadhiyaa badhalukurumekee vaki munaasabaa eh gai kuraa kamakah nuhadhamaa! - vNews.mv\nހަދިޔާ ބަދަުލުކުރުމަށް ރަސޫލާގެ ހަދީޘް ބަސްފުޅުގައި ވެސް ބާރުއެޅުއްވި\nހަދިޔާ ބަދަލުކުރުމަކީ ވަކި މުނާސަބާއެއްގައި ކުރާ ކަމަށް ނުހަދަމާ!\nޒިދާން މުޙައްމަދު 30 April 2022, 13:19\nހަދިޔާ ބަދިޔާ ބަދަލުކުރުމަކީ އިސްލާމީ ރިވެތި ސިފައެކެވެ. އެކަން ކުރުމަށް ދީން ނުހަނު ބާރު އަޅާ ކަމެކެވެ. އެކަކު އަނެކަކަށް އޮތް ލޯބި ރަމްޒުކޮށްދޭ ކަމެކެވެ.\nހަދިޔާ ބަދަލުކުރުމަށް ވަކި އިރެއް، ސާއަތެއް، ވަގުތެއް، މުނާސަބާއެއް ނޯވެއެވެ. ކޮންމެ އިރަކު ވެސް ކުރެވިދާނެ ކަމެކެވެ. އެކަމަކު މުނާސަބާއަކާ ގުޅުން ނެތް ގޮތަކަށް ހަދިޔާ ބަދަލުކުރުމުގެ ސަގާފަތެއް އަހަރެމެންގެ ތެރޭގައެއް މިހާރު ނޯވެއެވެ. ފަހަރުގައި މި ކަމުގެ މުހިންމުކަމާއި ކުރާ މަންފާ އެނގިފައި ނެތީއެެވެ. ކަމުގެ ރަނގަޅުކަން އެނގިފައި ނެތީއެވެ.\nހިތުގެ އަޑިން އިހުލާސްތެރިކަމާއެކު ދޭ ހަދިޔާއަކަށް ވުރެ ވަކި އަގު ބޮޑު އެއްޗެއް ނެތެވެ. މިސާލެއް ދަންނަވަންތޯއެވެ؟ ކައިވެނީގެ ހަފުލާއަކަށް ދާއިރު އެހެން މީހުން ވެސް ހަދިޔާ ގެންދާނެތީ ހަދިޔާއެއް ހިފައިގެން ދިއުމާއި، އެކަކު ނުދިނަސް ތިބާގެ ހިތްހެޔޮ ކަމުން ދޭ އެއްޗެއްގެ ގޮތުގައި ހަދިޔާއެއް ދިނުން ހާސްބައި ތަފާތެވެ.\nދެން ކުރިން ފާހަގަކުރި ނުކުތާއަށް އަނެއްކާ ވެސް ޖެހިލާނަމެވެ. ހަދިޔާ ދޭންޖެހެނީ ކޮންމެހެން މުނާސަބާއަކާއި ގުޅިގެން ހެއްޔެވެ؟ ނޫނެކެވެ. ހަދިޔާ ދިނުމަކަށް އީދެއް، ހުކުރެއް، ހޮނިހިރެއް ނޯވެއެވެ. ގާތްތިމާގެ މީހަކަށް ނުވަތަ އެކުވެރިޔަކަށް ހަދިޔާ ދިނުމަށް ކައިވެނި ހަފުލާއަށް ނުވަތަ ދަރިއަކަށް ނަން ކިޔުމުގެ އުފަލުގައި ބާއްވާ ހަފުލާއަށް ނޫނީ އީދު ދުވަހަކަށް މަޑުކުރާކަށް ނުޖެހެއެވެ. ތިބާއަށް ލިބޭ މިންވަރަކުން އަބަދުވެސް ހަދިޔާ ދިނުމުގެ އާދަ ގެންގުޅެން ޖެހެއެވެ.\nﷲ އަށްޓަކައި މީހުންދެކެ ލޯބިވުމަކީ ނުހަނު ފަސޭޙަ އަޅުކަމެކެވެ. އަދި އެއީ ހިތްހަމަޖެހުމާއި އެކަނިވެރިކަން ފިލުންވެސް އޭގައި އެކުލެވިގެންވާ ކަމެކެވެ. އީމާންކަން އިތުރުވާ ވަރަކަށް އެކަންވެސް އިތުރުވެއެވެ. އަދި ނަސޭޙަތްތެރިވުމާއި ސިއްރު ރައްކާތެރިކޮށްދިނުމާއި ތިބާގެ އަޚާއަށް ފައިދާކޮށްދިނުމާ އަދި ގެއްލުން އެއްކިބާކޮށްދިނުމުންވެސް އެކަން އިތުރުވެއެވެ.\nއެލޯބީގެ ތެދުވެރިކަމުގެ ހެއްކަކީ ވަފާތެރިކަމާއި އަމާނާތްތެރިކަމާ އަދި ހަދިޔާ ބަދަލުކުރުން އޭގައި ހިމެނުމެވެ.\n((تَهَادُوا تَحَابُّوا)) [رواه البخاري في الأدب المفرد]\nމާނައީ: “ތިޔަބައިމީހުން އެއްބަޔަކު އަނެއްބަޔަކަށް ހަދިޔާ ބަދަލުކުރާށެވެ. އޭރުން އެއްބަޔަކު އަނެއްބަޔަކު ދެކެ ލޯބިވާނެއެވެ.”\nމުއުމިނުންނަކީ އަޚުންތަކަކަށްވީ ހިނދު އެބައިމީހުންނަށް އަމުރުވެވިގެންވަނީ އެބައިމީހުންގެ ހިތްތައް އެކުވެރިވެ އެއްބައިވާ ފަދަ ކަންކަންކުރުމަށެވެ. އަދި ހިތްތައް ނަފުރަތުވެ ބައިބައިވާފަދަ ކަންކަމުން ދުރުހެލިވުމަށްވެސް އަމުރުވެވިގެންވެއެވެ.\nހަދިޔާ ބަދަލުކުރުގެ ރީތި އާދަ އަލުން އަށަގަންނަވައި ހިފަހައްޓަމާ ހިނގާށެވެ.


Loa Kairi Kalhuvany Keehve? - Hali News\nލޯކައިރި ކަޅުވުން، ހައްލަކީ ކޮބާ؟\nލޯ ކައިރި ކަޅުވުމަކީ ވަރަށް ގިނަ މީހުނަށް ދިމާވާ މައްސަލަ އެކެވެ. މި މައްސަލަ ދިމާވުމުން ލޯ ކައިރި ކަޅުވެ އެހިސާބުގެ ހަންގަނޑުގައި ރޫޖެހި ހަންގަނޑު ހިކިގެން ދެއެވެ. މިއީ ލޮލުގެ ވަށައިގެންވާ ދާއިރާގައި ރަނގަޅަށް ލޭ ދައުރު ނުވާތީވެ ދިމާވުމުން އަންނަ މައްސަލައެކެވެ.\nލޯ ކައިރި ކަޅުވުމަށް މެދުވެރިވާ ސަބަބު ތަކުގެ ތެރޭގައި ރަނގަޅު ކާނާ ބޭނުން ނުކުރުމާއި ހަށިގަނޑު ބޭނުންވާ ވަރަށް ވުރެ އިތުރަށް ނުވަތަ ގިނައިން ކެއިން ބުއިމާއި އެކަށީގެންވާ މިންވަރަށް ނުނިދުމާއި ދުންފަތުގެ އިސްތިއުމާލު ކުރުން ހިމެނެއެވެ. ބައެއް އަންހެނުން ބަލިވެ އިނުމުންވެސް މިކަން ދިމާވެއެވެ.\nމިކަމަށް ސެލޫން ތަކުން ފަރުވާ ހޯދުމަށްވުރެ ގޭގައި އަމިއްލައަށް ކުރެވޭ ފަރުވާ އެއް ހޯދައިގެން ކެމިކަލް ފްރީ އެއްޗެހިން ހަންގަނޑު ސަލާމަތްކުރުން ބުއްދިވެރިއެވެ. އެހެން ކަމުން ލޯކައިރި ކަޅުވުމަށް ކުރެވިދާނެ ފަރުވާތައް ބަލަމާ ހިނގާށެވެ.\nކިއުކަންބާއަކީ މޫނު ރީތި ކުރުމަށް އެކި ގޮތްގޮތަށް ބޭނުން ކުރެވޭ އެއްޗެކެވެ. އެގޮތުން ލޯކައިރި ކަޅުވުމުން އެކަމުގެ ފަރުވާއަށް ވެސް ކިއުކަންބާ އަކީ މުހިއްމު އަދި ބޭނުންތެރި އެއްޗެކެވެ.\n1. ކިއުކަންބާ އެއް ތުނިކޮށް ފޮތިކޮށްލާފައި އައިސް އަލަމާރީގައި ފިނިކުރަން ބަހައްޓާށެވެ. ރަނގަޅަށް ފިނި ވުމުން ލޯމަތީގައި އަޅައިގެން 10-15 މިނިޓް ވަންދެން އޮށޯވެލައިގެން އޮންނާށެވެ. އެއަށް ފަހު ތާފަނާ ފެންފޮދަކުން ލޯ ކައިރި ރީތިކޮށް ދޮވެލާށެވެ. މިގޮތަށް ދުވާލަކު ދެއިރު ކަންތައް ކޮށްލުމުން ހަފްތާއެއްގެ ތެރޭގައި ރަނގަޅު ބަދަލު ފެންނާނެއެވެ.\n2. ކުޑަ ކިއުކަންބާއެއް ގާނާލާށެވެ. އެއިން އޮލަކޮށް ޖޫސް ހަދައިގެން އައިސް އަލާމާރީގައި ފިނި ކުރުމަށްފަހު ކޮޓްން ބޯލް އަކުން ލޮލުގެ ވަށައިގެން ހާކާށެވެ. 15 ވަރަކަށް މިނިޓް ވާއިރު ހުންނާނީ ހިކިފައެވެ. ދެން ތާފަތާ ފެނުން މޫނު ދޮވެލާށެވެ.\n3. ކިއުކަންބާއާއި ލުނބޯ ޖޫސް އެއްކޮށްފައި ކޮޓަންބޯލް އަކުން ލޯކައިރީގައި ވަށައިގެން އުގުޅާލާށެވެ. 15 މިނިޓް ވުމުން ފެންފޮދަކުން ދޮވެލާށެވެ. 10 ދުވަސް ވަންދެން ދުވާލަކު 1 ފަހަރު ހަދަން ވާނެއެވެ.\nއަލުތްވަކީ އޭގެ ޒާތުގައިވެސް ބްލީޗެކެވެ. ލޯކައިރި ކަޅުވުން ރަނގަޅު ކޮށްދިނުމުގެ އިތުރުން މޫނުގައި ހުންނަ ލައްތައް ފިލުވާލުމަށްވެސް އަލުވި ވަރެއް ނެތޭ ބުނެވިދާނެ އެވެ.\n1. އަލުވި، އައިސް އަލަމާރިއަށް ލާފައި ފިނިކުރަން ގަޑިއެއްހައި އިރުވަންދެން ބާއްވާށެވެ. ދެން ތޮށި ނޮޅާފައި ގާނައިގެން އެއިން ޖޫސް ތައްޔާރު ކުރާށެވެ.\nނިދަން ތައްޔާރުވުމުން ކޮޓަން ބޯލް އަކުން މި ޖޫސް ލޮލުގެ ވަށައިގެން ހާކާލާށެވެ. ސާފުކުރާނީ އަނެއް ދުވަހު ހެނދުނު ތާފަނާ ފެނުންނެވެ.\nގްރީން ޓީއަކީ އެންޓި އޮކްސިޑެންޓުން މުއްސަނދި ވެފައިވާ އެއްޗަކަށްވާތީ އެއީ ލޯ ކައިރި ކަޅުވުމާއި ލޯ ރީދޫ ވުން ފަދަ ކަންކަމަށްވެސް ރަނގަޅު ފަރުވާއެކެވެ.\nފިނިފެން .(ރޯސް ވޯޓަރ)\n1. ގަވާއިދުން މޫނުގައި ރޯސްވޯޓަރު ހާކާ ނަމަ ލޯކައިރީގައި ކަޅުވެފައި ހުންނަ ހުރުން ފިލުވާލުމަށް އެހީއަކަށް ވެގެންދެ އެވެ.\n2. ފިނިފެންކޮޅެއް (ރޯސް ވޯޓާ) ކައްކާލުމަށްފަހު ކިއުކަންބާ ދިޔަ އެއާ އެއްކުރާށެވެ. މި އައިސްކިއުބް ތަށްޓަކަށް އަޅައިގެން ގަނޑުކޮށްފައި ލޮލުގެ ތިރީގައި ހާކާށެވެ.\nމެދު ސައިޒްގެ ޓޮމާޓޯއެއް ބްލެންޑަރަކުން މިކްސް ކޮށްލާށެވެ. ދެން ބައިސަމުސާ ލެމަން ޖޫސް އަދި ރީދޫ ކޮޅަކާއެކު 2ސައިސަމުސާ ގްރޭމް ފުށް ( ގޮދަން ފުށް ވައްތަރުގެ ފުށެއް) އެއްކޮށްލައިގެން ލޯކައިރީގައި ހާކާލާށެވެ. 15 މިނިޓް ވަންދެން ބެހެއްޓުމަށްފަހު ތާފަނާ ފެނުން ދޮވެލާށެވެ. ހަފްތާއެއްގެ ތެރޭގައި އެއްކޮށް ފޮހެވިގެން ދާނެއެވެ.\nނިދަން ވުމުން ކާށި ތެޔޮކޮޅަކުން ލޯވަށައިގެން މަސާޖްކޮށްލާށެވެ. މަސާޖް ކުރާނީ ފުރަތަމަ ގަޑީގެ ކަށި އެނބުރޭ ގޮތަށެވެ. ދެން އޭގެ އަނެއް ކޮޅަށެވެ. އަނެއްދުވަހު ހެނދުނު މޫނު ދޮންނާނީ ތާފަނާ ފެނުންނެވެ.\nމަތީގައި ބަޔާން ކުރި ހުރިހާ ކަންކަމަކީވެސް ވަކި މުއްދަތެއް ނެތި ނަތީޖާ ފެންނަންދެން ކުރުން މުހިންމު ކަންކަމެވެ. ޤަވައިދުން މިކަންކަން ކުރެވޭނަމަ ވަރަށް އަވަހަށް ނަތީޖާ ފެންނާނެއެވެ. މިއީ ގޭތެރެއިން ފަސޭހައިން ހޯދޭނެ ފަރުޥާތަކެވެ.


Gender Ministry ge eki department thakuge verin badhalu koffi | Mihaaru\nކަނޑުހުޅުދޫގައި ދެ އަހަރު ނުވާ އަންހެން ކުއްޖަކު ރޭޕް ކުރި މައްސަލައާ ގުޅިގެން މިދިޔަ ހަފުތާގައި ބޭއްވި އެއްވުމުގައި، ޖެންޑާ މިނިސްޓަރު ޝިދާތާ ވާހަކަދައްކަވަނީ: އެ މިނިސްޓްރީގެ އެކި ޑިޕާޓްމަންޓުތަކުގެ ވެރިން ވަނީ ބަދަލުކޮށްފައި--. ފޮޓޯ:ނިޝާން އަލީ/މިހާރު\nޖެންޑާ މިނިސްޓްރީގެ އެކި ޑިޕާޓްމަންޓުތަކުގެ ވެރިން ބަދަލުކޮށްފި\n22 ޖެނުއަރީ 2020 - 10:30 34 comments\nގއ. ކަނޑުހުޅުދޫގައި އުމުރުން ދެ އަހަރު ވެސް ނުވާ އަންހެންކުއްޖަކަށް އެ ކުއްޖާގެ މުނިކާފަ އާއި އާއި ކާފަގެ ފަރާތުން ޖިންސީ ގޯނާ ކުރިމަތިވުމުގެ ތުހުމަތާ އެކު، ކުޑަކުދިންނާ ގުޅޭ އެފަދަ ކަންކަން ބެލުމުގައި ޖެންޑާ މިނިސްޓްރީ ވަރަށް ބޮޑަށް އިހުމާލުވެފައިވާ ކަމުގެ ފާޑުކިޔުން ބޮޑުވެފައި ވަނިކޮށް، އެ މިނިސްޓްރީގެ އެކި ޑިޕާޓްމަންޓުތަކުގެ ވެރިން ބަދަލުކޮށްފި އެވެ.\nއެ މިނިސްޓްރީގެ ޑިރެކްޓަރު ކޮމިއުނިކޭޝަން އިިބްރާހިމް މުހައްމަދު ރޭ ވިދާޅުވީ، އެ ފިޔަވަޅު އެޅީ ހިންގުން ހަރުދަނާ ކުރުމަށް ކަމަށެވެ. ނަމަވެސް ގެނައި ބަދަލުތަކުގެ ތަފްސީލެއް ނުދެއްވަ އެވެ.\n"މިހާރު" އަށް އެނގިފައިވާ ގޮތުގައި ބަދަލުކުރި ވެރިންގެ ތެރޭގައި، ޖެންޑާ މިނިސްޓްރީގެ އެންމެ ބޮޑު އެއް ޑިވިޝަން، ސޯޝަލް ސާވިސް ޑިވިޝަން ހިމެނެ އެވެ. އެ ޑިޕާޓްމަންޓުގެ ޑެޕިއުޓީ ޑިރެކްޓަރު ޖެނެރަލް އަކްރަމް ހުސައިން އަދި ޑިރެކްޓަރަކަށް ހުންނެވި އަބްދުﷲ އަޝްރަފު ވަނީ އެހެން ޑިޕާޓްމަންޓަކަށް ބަދަލުކޮށްފަ އެވެ.\nއަކްރަމް މިހާތަނަށް ހުންނެވީ ސޯޝަލް ސާވިސް ޑިޕާޓްމަންޓުގެ އެންމެ އިސްވެރިޔާގެ މަގާމުގަ އެވެ. އަޝްރަފު ހުންނެވީ އެ ޑިވިޝަންގެ ސުޕަވައިޒަރަކަށެވެ.\nއެ ދެ ބޭފުޅުންގެ ބަދަލުގައި، ޖެންޑާ މިނިސްޓްރީގެ އެހެން ދެ މުވައްޒަފަކާ ވަނީ، ސޯޝަލް ޑިވިޝަންގެ ހިންގުން ހަވާލުކޮށްފަ އެވެ.\nސޯޝަލް ޑިވިޝަންގެ މަސައްކަތްތަކުގެ ތެރޭގައި ރާއްޖޭގެ އިޖުތިމާއީ ހާލަތު ބެލެހެއްޓުމާއި މެންޑޭޓާ ގުޅިގެން ހުށަހަޅާ މައްސަލަތައް، ގުޅުން ހުރި އިދާރާތަކާ ގުޅިގެން ބެލެހެއްޓުން ހިމެނެ އެވެ. އޭގެ ތެރޭގައި ކުޑަކުދިންނާ ގުޅޭ މައްސަލަތަކާއި އުމުރުން ދުވަސްވީ މީހުންގެ ހައްގުތަކާއި އަންހެނުން އަދި ގެވެށި އަނިޔާގެ މައްސަލަތައް ހިމެނެ އެވެ.\nރަށްރަށުން ހުށަހަޅާ މައްސަލަތައް ބަލާނީ އެ އަތޮޅެއްގައި ހުންނަ ޖެންޑާ މިނިސްޓްރީގެ ސެންޓަރުންނެވެ. އަތޮޅުތައް ސުޕަވައިޒު ކުރާނީ އެ މިނިސްޓްރީގައި ތިބޭ ސުޕަވައިޒަރުންނެވެ. މާނަ އަކީ އަތޮޅުތަކަށް ހުށަހަޅާ މައްސަލަތަކުގައި އެންމެ ފަހުގެ ނިންމުން ނިންމާނީ މިނިސްޓްރިން އެ އަތޮޅަކަށް ކަނޑައަޅާފައި ހުންނަ ސުޕަވައިޒަރެވެ.\nސޯޝަލް ޑިވިޝަންގައި ދެ ސުޕަވައިޒަރުން ތިބޭ ކަމަށް ވެ އެވެ. އަޝްރަފަކީ އޭގެ ތެރެއިން އެކަކެވެ.\nކަނޑުހުޅުދޫގެ ކުއްޖާ އަށް ޖިންސީ ގޯނާކުރި މައްސަލައާ އެކު، ކުޑަކުދިންނާ ގުޅޭ މިފަދަ ކަންކަމުގައި މުޅި ގައުމު "ހޭލައި" ރައްޔިތުންގެ މަޖިލީހުގެ ސަމާލުކަމަށް ވެސް ޖެންޑާ މިނިސްޓްރީ ވަނީ އައިސްފަ އެވެ. އެހެންވެ، އެ މިނިސްޓްރީގެ ތެރެއިން ރަނގަޅު ކުރުމަށް ރައްޔިތުންގެ މަޖިލީހުގެ ޖެންޑާ، ހިއުމަން ރައިޓްސް ކޮމިޓީން ނިންމި ކަންކަން ތަންފީޒު ކުރުމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ ޖެންޑާ މިިނިސްޓަރު ޝިދާތާ ޝަރީފަށް އަންގަވައިފަ އެވެ. އެކި ކަންކަން ރަނގަޅު ކުރުމަށް ދީފައި ވަނީ އެކި މުއްދަތު ތަކެވެ.\nAniyaa libidhaane kudhin dhenegannaane mingandu kanda alhaifi\nރައްޔިތުންގެ މަޖިލީހުގެ ކަމާ ގުޅޭ ކޮމިޓީގެ އެންގުމާ އެއްގޮތަށް ޖެންޑާ މިނިސްޓްރީން އިއްޔެ ވަނީ ފުރަތަމަ ކުރަންޖެހޭ ކަންކަން ނިންމައިފަ އެވެ. އެއީ ނުރައްކަލަށް ހުށަހެޅޭނެ އާއިލާތަކާއި ކުޑަކުދިން ދެނެގަންނާނެ މިންގަނޑު އެކުލަވައިލުމެވެ. އެ މިންގަނޑު ހެދުމަށް މަޖިލީހުގެ ކޮމިޓީން ދީފައި އޮތީ ދެ ދުވަހެވެ. އެހެންވެ، އެ މުއްދަތުގެ ތެރޭގައި އެކަން ފުރިހަމަކޮށް، މަޖިލީހަށް ޖެންޑާ މިނިސްޓްރީން ހުށަހެޅީ އިއްޔެ އެވެ.\nއިތުރު ލިޔުންތައް ރައީސް މުހައްމަދު ނަޝީދު ރައްޔިތުންގެ މަޖިލިސް ޖިންސީ އަނިޔާ ކުޑަކުދިންގެ ހައްގުތައް ގއ. ކަނޑުހުޅުދޫ ޝިދާތާ ޝަރީފް، ކުރީގެ ޖެންޑާ މިނިސްޓަރު ކުދިންނަށް ޖިންސީ ގޯނާކުރުން ޖިންސީ ގޯނާކުރުން ޖެންޑާ މިނިސްޓްރީ


ކޯމާއެއްގައި އޮންނެވި ޔޫސުފް ދީދާތު ނިޔާވެއްޖެ - Sandhaanu\nއިސްލާމް ދީން ދިރާސާކުރައްވައި ދީނީ ޢިލްމު ފެތުރުއްވުމަށް މަޝްހޫރު ޢިލްމުވެރިޔާ އަޙްމަދު ދީދާތުގެ ދަރިފުޅު، ޔޫސުފް ދީދާތު ނިޔާވެއްޖެއެވެ. އޭނާގެ ގަޔަށް ބަޑި ޖަހާފައިވަނީ އިއްޔެގެ ވަގުތެއްގައި ކޯޓުރޫމެއްގެ ބޭރުގައި ހުންނަވަނިކޮށެވެ.\nދީންތަކާބެހޭ މަޢުލޫމާތު ހޯއްދަވައި ދިރާސާ ކުރައްވާ ފަރާތެއްކަމަށްވާ ޔޫސުފް ދީދަތު ނިޔާވީ ޑާބަންގެ ހޮސްޕިޓަލެއްގައި ކޯމާއެއްގައި އޮންނަވަނިކޮށްނެވެ. އޭނާ ހޮސްޕިޓަލަށް ގެންދެވުނީ ބަޔަކު ދިން ބަޑީގެ ޙަމަލާއެއްގައި ޒަޚަމްވުމާ ގުޅިގެންނެވެ. ހަމަލާ ދިނީ ކޮންބައެއްކަމެއް ނޭނގެއެވެ.\n“ޔޫސުފް ހަމަހިމޭން އަމާން މަރަކުން ނިޔާވި އިރު އެނދުކައިރީގައި އޭނާގެ ޢާއިލާގެ ބޭކަލުންނާއި ރަޙުމަތްތެރިން ތިއްބެވި.” ޔޫސުފްގެ ބޭބެ ރައީސް ދީދާތު ބުނުއްވިއެވެ. “ޢާއިލާގެ އެހެން މެމްބަރުންނާއި ރައްޓެހިންގެ އިތުރުން މުޖުތަމަޢުގެ ފަރާތުން ލިބިގެން ދިޔަ އެހީތެރިކަމަށް ޢާއިލާގެ ފަރާތުން އިޚްލާޞްތެރި ޝުކުރެއް ދަންނަވަން. ޔޫސުފްގެ ފުރާނައަށް ރަޙްމަތް ލައްވާށި!”\nވެރުލަމްގައި ހުންނަ އިމާމް ހުޞައިން މިސްކިތުގެ ޗެއާޕާސަން އަޒާން ސީދަތު ވަނީ ޔޫސުފު ދީދާތަށް ތަޢުޒިޔާ ވިދާޅުވެފައެވެ. އޭނާ ވިދާޅުވީ ދީދާތަކީ އެންމެންނާ ގުޅޭ ރަނގަޅު އަޚްލާޤެއްގެ ވެރި އަޅުވެރިއެއްކަމަށެވެ. އަދި އެހީތެރިކަމަށް ބޭނުންވި ކޮންމެ ދަނޑިވަޅެއްގައި އަބަދުވެސް އެހީވެދެއްވި ބޭކަލެއްކަން ފާހަގަކުރެއްވިއެވެ.\n“ދީދަތު ނިޔާވުމުގެ ސަބަބުން ވަރަށް ބޮޑު ސިހުމެއް ލިބިފައިވަނީ.” އޭނާ ވިދާޅުވިއެވެ.\nޔޫސުފު ދީދާތުގެ ކުރީގެ އަވައްޓެރިއެއް ކަމަށްވާ ޝިއުޝަންކަރު ބުނި ގޮތުގައި ޔޫސުފަކީ އަބަދުވެސް އެހީތެރިކަން ފޯރުކޮށްދެއްވަން ތައްޔާރަށް ހުންނަވާ، މަޝްހޫރު ކޮމިޔުނިޓީ އެކްޓިވިސްޓެއްކަމަށެވެ. “ދުވަހަކުވެސް އެހީއަށް އެދި އޭނާ ގާތަށް ދިޔަ އެއްވެސް މީހަކު ހުސްއަތާ އަނބުރާ ފޮނުވާލާފައެއް ނުވޭ. އޭނާ އަބަދުވެސް ކަންތައް ކޮށްދެއްވަނީ އެންމެ ރަނގަޅަށް.”\nއެމެރިކާގެ މުސްލިމް ދީނީ ޢިލްމުވެރިޔެއް ކަމަށްވާ ޔާސިރު ޤާދީ ވިދާޅުވިއެވެ. “މި ދަށު ދަރަޖައިގެ ޢަމަލު ހިންގި ޤާތިލު ހޯދައި ޢަދުލު އިންސާފުގެ ކުރިމައްޗަށް ގެނައުމަށް ދެކުނު އެފްރިކާގެ އިދާރާތަކަށް ގޮވާލަން. އެންމެ ޢަދުލުވެރި އިންސާފްގެ ޤާނޫނު، ހިސާބު ބެއްލެވޭ ދުވަހު (ޤިޔާމަތް ދުވަހު) ތަންފީޒު ކުރެވިގެންދާނެ.”\nﷲ ސުބުޙާނަހޫ ވަތަޢާލާ ޔޫސުފް ދީދާތަށް ޝަހީދެއްގެ ދަރަޖަ ދެއްވައި އޭނާގެ ފާފަތައް ފުއްސަވާނދޭނވެ. އޭނާގެ ދަރަޖަ މަތި ކުރައްވައި ޢާއިލާއަށް ކެތްތެރިކަން ދެއްވާނދޭވެ. އާމީން.\nDhon ޖެނުއަރީ 19, 2021 At 1:26 ޕމ


Haraam "Normalize" ve, Halal "Extreme" Vejje! | Dhiislam\nއައިޝަތު އަހުނާ ޖޫން 10, 2020\nތެދެއް ބުނަން ހެއްޔެވެ؟ އަހަރުމެން ކުޑައިރު އަޑުއެހިވާހަކަތައް މިފަދައިން ހަމަލޮލަށް ފެންނާނެކަމަކަށް ކުޑަކޮށްވެސް ހިތަކަށް ނާރައެވެ. މިދައްކަނީ ރަންނަމާރި، ފޫޅުދިގުހަންޑި، ސަފަރުކަތްދަ ނޫނީ ސަންތި މަރިޔަބުވާހަކައެއް ނޫނެވެ. އެއަށްވުރެ މާތަފާތު ވާހަކަތަކެކެވެ.\nއާއެކެވެ. އެދުވަހު ބުނާތީ އެހީމެވެ. މަގުމަތީވެސް ޒިނޭކުރާނެ ޒަމާނެއް އަންނާނެއެވެ. މަރާލި މީހާއަށް މަރާލެވުނީ ކީއްވެކަން ނޭނގި މީހުން މަރާނެ ޒަމާނެއް އަންނާނެއެވެ. ހެދުން ލައިގެން އޮރިޔާމާ އުޅޭ އަންހެނުންތަކެއް އުޅޭނެ ޒަމާނެއް އަންނާނެއެވެ. ވައްކަން ރޯމާދުވާލު ކުރާނެ ޒަމާނެއް އަންނާނެއެވެ. ބޭނުން ދީނަކަށް ބޭނުން މީހަކު އުޅޭނެ ޒަމާނެއް އަންނާނެއެވެ. އަންހެންދަރިން ބަނޑުން އަމިއްލަ ބައްޕަގެ ދަރިން އުފަންކުރާނެ ޒަމާނެއް އަންނާނެއެވެ. ހަޔާތެއް، ލަދެއް، އަގެއް ނެތް ޒަމާނެެއް އަންނާނެއެވެ. އެދުވަހު ހިތަށްއެރިއެވެ. 'އެއީ ހަމަ ވެދާނެކަމެއްބާއެވެ؟ އެހާ ލަދުކުޑަ ދަރަޖައަކަށް މީހުން ވެއްޓޭނެ ޒަމާނެއް އަންނާނެބާއެވެ؟' މިއަދު މިއޮތީ އެޒަމާނެއް އައިސްފައެވެ.\nއެކަމަކު އެހުރިހާ ނުބައެއް ހިންގަނީ ރީތި ނަމެއް ކިޔާ ލޭބަލް ތަތްކޮށްގެންނެވެ. ބޭނުންވަނީ އެއީ ސިމްޕަލް ކަމެއްކަން އަންގާށެވެ. މިއަދު ބިޓުކަމަށް ބުނެ ހަރާމް ގުޅުމެއް އުފައްދާ، ކުރާ އިތުބާރެއްގެ ބޮޑުކަމުން ބަރަހަނާ ފޮޓޯ ފޮނުވުން އާދައިގެ ކަމަކަށް ވެއްޖެއެވެ. ދެމީހުން އެއްކޮށް ނިދާ އެއްކޮށް ދިރިއުޅެނީ 'ލިވިން ރިލޭޝަން ޝިޕް'ކަމަށް ބުނެއެވެ. 'މިއީ ތިމަންނަ އިންނަން އުޅޭ ކުއްޖާއޭ އޯކޭވާނޭ' ބުނެ އެއީ އާދައިގެ ކަމަކަށް ހަދައިފިއެވެ. ބައްދާ އޮޅުލައިގެން އެއްވެސް ލަދެއް ހަޔާތެއްނެތި ސައިކަލުގައި ބުރުޖަހާއިރު ހީވަނީ ވެއްޓިދާނެތީ ބިރުން އުޅޭހެންނެވެ. ޒިނޭ އާދައިގެ ކަމަކަށް ވީލެއް ބޮޑުކަމުން ކާރޫބާރޫ ބޮޑު މަގުމަތީވެސް، މީހުން ފުރިފަ އޮންނަ ބީޗްތަކުގައިވެސް ޒިނޭ ކުރުމަކީ މިއަދު އެއްވެސް ކަމެއްނޫނެވެ. ސިއްރާއި ފާޅުގައި ހަށިވިއްކުން މާރުކޭޓުގައި ކަނޑުމަސް ވިއްކުންފަދައެވެ. ނަމުގައި ފޭރާމެއްލާފަ ތިއްބަސް އައުރަ ނިވާނުވެއެވެ. ބުރުގާއެއް ބޯމަތީ އޮތަސް އެއީ ބުރުގާއެޅުމަށް ނުވާދަރަޖައިގައެވެ. ރަނގަޅަށްވެސް ހެދުން ލައިގެން އެތިބެނީ އޮރިޔާމުންނެވެ. އެހެނަސް އެއީ ފަހުގެ ޓްރެންޑެވެ.\nބުރާސްފަތި ދުވަހުގެ ރެއަކީ ބިރަކާ ނުލާ މަޖާކޮށް ހަމައިން ނެއްޓޭ ރެއަކަށް ހަދައިފިއެވެ. އިއްފަތާއި އިއްޒަތުގެ ވެރި އަންހެނުން އިއްޒަތް ބަށިބޯޅައެއް ފަދައިން ބޯމަތިން އެއްލާލާ ޖެންޑާ އީކުއަލިޓީއޭ، އަންހެނުންގެ ހައްގުތަކޭ ގޮވަމުން ގަދަވެފަ މޭދިއްކޮށް ނިކުންނަނީ ފިރިހެނަކުވެސް 'ގަޓު' ނުވާހާ ފެންވަރަށް 'ގަޓު'ވެފައެވެ. ތަޅާފޮޅުމާއި، ކަޓަރުއެޅުމާއި، ވަޅިޖެހުމާއި މާރާމާރީއަކީ މިއަދު ފެޝަނެކެވެ. ވައްކަމާއި ފޭރުމަކީ މިހެން ބުނެލެވޭ ވަރަށް ވުރެވެސް އާދައިގެ ކަންކަމެކެވެ. ކުޑަވެސް ބިރެއްނެތި އެއްވެސް ހައްޤަކާ ނުލާ ރަހުމެއްނެތި މީހުންގެ އަބުރު ކަތިލުމަކީވެސް 'ނޯމަލް'ކަމެކެވެ.\nމުސްތަޤުބަލަށް ފޮނި އުންމީދުތަކެއް ކުރަމުންދާ މައުސޫމު ތުއްތުޅަދަރިންގެ އިއްފަތް އެއްވެސް ރަހުމެއްނެތި ނަގާލަނީ ކައިފަ ފެންތައްޓެއް ބޯލާފަދައިންނެވެ. ކުއްޖާގެ ހިމާޔަތަށްް ވާންޖެހޭ އޯގާތެރި އަތްތަށް އަނިޔާވެރި ވަކިތަކަށް ވެއްޖެއެވެ. ލޭ ލެއަށް ދަހިވެތިވުމުގެ ނަތީޖާއެވެ. ދަރިންގެ ބަނޑުން އެއްބަނޑުއެއްބަފާ ބޭބެއިންނަށް ބައްޕަކިޔާނެ، އަމިއްލަ ބައްޕައަށް ބައްޕަކިޔާނެ ދަރިންވެސް ވިހަނީއެވެ. ވިހަވިހާފަ މަރަންވެސް ކަމެއްނޫނެވެ. ހަމަ ސިމްޕަލްކަމެކެވެ.\nޑްރަގްސް ވިއްކަނީ މަގުމަތީ ހުރެފަ 'ބުރޯ.. އަން ސުޕާރީއެއް' ބުނެލާހެން އަތުން އަތަށް ފާޅުގައެވެ. ރޯނުގައި އަންނައުނު ހިއްކަން އަޅާފަ ތިބޭހެން މަސްތުވެ ގުދަށްތިބޭ ޒުވާނުން ހީނުކުރާހާ ގިނަވެއްޖެއެވެ. އެއްޖިންސުން ގުޅުން ހިންގުން ހިތަށްވެސް ނުގެނެވޭހާ ޢާންމުވެއްޖެއެވެ. ރިޝްވަތާއި ޙިޔާނާތްވަނީ މުޅި ގައުމުގައި މޫހިފާފައެވެ. ﷲ އާއި ރަސޫލާ ﷺއަށް ފުރައްސާރަކޮށް ހަޖޫޖަހަނީ އެއްވެސް ޚިޔާލެއް ފިކުރެއް ނެތިއެވެ. މާތްވެގެންވާ އިސްލާމްދީންދޫކޮށް މުރުތައްދުވަނީ ފާޅުގައެވެ.\nމިއީ މި ލިސްޓުން އަދި ކުޑަމިންވަރެކެވެ. މިދުވަސް އަންނާނެ ކަމަށް ތިބާ ކުޑަކޮށްވެސް ހިތަށް އެރީމު ހެއްޔެވެ؟ އެހެނަސް މިއީ މިއަދުގެ 'ނޯމަލް ލައިފް'އެވެ.\nނަމަވެސް މިއަދު ގޯސް ވަނީ މިބުނާ ނޯމަލް ލައިފް ކަޑަކަމަށް ބުނާ މީހާއެވެ. އެކަމާ އެއްޗެއް ބުނާނެ މީހެއް ނެތެވެ. ހަރާމްކަން ކަމަށް ވިސްނަންވެސް ބޭނުންނުވާފަދައެވެ.\nއިނގޭ ހެއްޔެވެ؟ ﷲ ތަޢާލާގެ ވަޙީ ބަސްފުޅުގައި ވެއެވެ.\n”لُعِنَ الَّذِينَ كَفَرُ‌وا مِن بَنِي إِسْرَ‌ائِيلَ عَلَىٰ لِسَانِ دَاوُودَ وَعِيسَى ابْنِ مَرْ‌يَمَ ۚ ذَٰلِكَ بِمَا عَصَوا وَّكَانُوا يَعْتَدُونَ ﴿٧٨﴾ كَانُوا لَا يَتَنَاهَوْنَ عَن مُّنكَرٍ فَعَلُوهُ ۚ لَبِئْسَ مَا كَانُوا يَفْعَلُونَ ﴿٧٩﴾ ” سورة المائدة\nމާނަ : ”އިސްރާއީލުގެދަރިންގެ ތެރެއިން، ކާފަރުވި މީހުންނަށް، ދާވޫދުގެފާނާއި، މަރްޔަމުގެފާނުގެ ދަރިކަލުން ޢީސާގެފާނުގެ ދޫފުޅުމަތިން ލަޢުނަތް ލައްވާފައިވެއެވެ. އެއީ އެއުރެން އުރެދުނު ކަމަށްޓަކައެވެ. އަދި އުރެދުމުގައި ހައްދުފަހަނަޅައިދާކަމުގައި އެއުރެން ވީކަމަށްޓަކައެވެ. އެއުރެންކުޅަ ނުބައިކަންތައް، އެއްބަޔަކު އަނެއްބަޔަކަށް ނަހީކޮށެއް ނުއުޅެތެވެ. އެއުރެން ކޮށްއުޅުނު ކަންތަކުގެ ނުބައިކަމާއެވެ!“ މިހާރު ބުނެބަލާށެވެ. އެއާޔަތާއި މިއަދާއި ހާލަތުގެ ތަފާތެއް ވޭހެއްޔެވެ؟ ސުބްޙާނަ ﷲ!\nކޮންމެއަކަސް ކުރެވޭނެ ކަމަކަށް އޮތީ ލޮލުން ކަރުނަ އޮހޮރޭ ހާލު ހިތުން އެކަން މަނާކުރުމެވެ. ދުލުން ބުނެވޭނެ ޖާގަވެސް ނެތަތީއެވެ. އަދި އިނގޭހެއްޔެވެ؟ ފާފައާއި މުންކަރާތް އާންމުވުމަށްވުރެ އަޖައިބުވާވަރު އަނެއް ކަމެއްވެއެވެ. ހަލާލަކީ ހައްދުފަހަނައެޅުން ކަމަށް ދެކުމެވެ. އިސްލާމްކަމާއި ކާފިރުކަމުގެ ފަރަޤު، ނަމާދުކޮށްލުން އެކަނިވެސް މިއަދުގެ މުޖުތަމަޢުގައި ވަރަށް ދީންވެރިވުމަށް ވެއްޖެއެވެ. ބައެއްމީހުން ޖެއްސުމަށް ބުނެއެވެ. 'އެއްކަލަސޮރު ކުއްލިއަކަށް ނަމާދުކުރަން ފަށައިފިއެވެ. ފޭސްބުކްއަށްވެސް ދީނީ އެއްޗެހި ލާންފަށައިފިއެވެ. އޭނާ މުޅިން އަނެއް އަތަށް އަޅައިފިއެވެ.'\nإِنَّ ٱلَّذِينَ أَجْرَمُوا۟ كَانُوا۟ مِنَ ٱلَّذِينَ ءَامَنُوا۟ يَضْحَكُونَ (29:32)\nމާނައީ: 'ހަމަކަށަވަރުން، ކުށްވެރި، ފާފަވެރިން إيمان ވި މީހުންނާ ދިމާޔަށް (މަލާމާތުގެގޮތުން) ހީނއުޅޭ ކަމުގައިވޫއެވެ.'\nނުވިތާކަށް މިއަދުގެ މުޖުތަމަޢު ވަނީ މީހުން ޖަޖްކުރަން ކެޓަގަރީތަކެއްވެސް ކަނޑައަޅާ ނިންމާފައެވެ. ހިތުހުރިގޮތަކަށް އުޅުން އެއީ ކޫލްވުމެވެ. ގޯސްމަގު ދޫކޮށް މީހާ އިސްލާޙުވުމުން އެއީ އޯވާރވުމެވެ. ﷲ ގެ ދީނަށް ލޯބިޖެހި، އަމަލުތަކުގައި ހީވާގިވާންފެށުމުން އެއީ ހައްދުފަހަނަ އަޅާދިޔުމެވެ. 7އުޑުމަތިން ބާވާލެއްވި ޤުރުއާނާއި ނަބިއްޔާ ﷺގެ ސުންނަތުގައި ހިފާ، ތައުހީދު އުގެނި، ސައްހަ އަޤީދާ ގަބޫލުކޮށް، ބާތިލް ފިކުރުތަކަށް ފުރަގަސްދިނުމުން އެއީ ހަރުކަށި ފިކުރު މީހެކެވެ. މި މުޖުޠަމައުގެ ދީނީ މިންގަނޑު ކުރުގޮތަކަށް ސިފަކޮށްދެވޭނީ މިވަރުން ކަންނޭނގެއެވެ. سبحان الله!\nމާނައީ: "ތިޔަބައިމީހުންނަށް ތިޔަތިބީ ކީއްވެފައިހެއްޔެވެ؟ ތިޔަބައިމީހުން ތިޔަ حكم ކުރަނީ ކޮންފަދައަކުން ހެއްޔެވެ؟"\nއާދޭހެވެ. ދެރަވެއެވެ. ލޮލުން ކަރުނަ އާދެއެވެ. ކިޔޭނެ އެއްޗެއް ކުރެވޭނެ ކަމެއް އަހަރުމެން ކަހަލަ ނިކަމެތި މީހަކަށް ނެތެވެ. ހަރާމް 'ނޯމަލައިޒް'ވެ، ހަލާލު 'އެކްސްޓްރީމް' ވެއްޖެކަމަށް ނިންމާ ތިމާ އަމިއްލައަށް އަމަލްތައް ސީދާކުރުން ނޫންގޮތެއް ނެތެވެ. މީ އެބުނާ ފަހު ޒަމާނެވެ. އަސަރާއެކު ދުނިޔެ އިންތިޒާރު ކުރަނީ ޤިޔާމަތަށެވެ. والله أعلم


Fukushima reactor huri thanun2vana bodu hanguraamai ge bomeh\nފުކުޝީމާ ރިއެކްޓަރު ހުރި ތަނުން ދެވަނަ ބޮޑު ހަނގުރާމައިގެ ބޮމެއް ފެނިއްޖެ\nފުކުޝީމާ ނިއުކްލިއަ ސައިޓް ޑިކޮމިޝަން ކުރުމުގެ މަސައްކަތް ކުރުމުގެ މަސަައްކަތުގައި ބަޔަކު ހަރަކާތްތެރިވަނީ. ފޮޓޯ: ބީބީސީ\nޖަޕާނަށް 2011 ވަނަ އަހަރު އައި ބިންހެލުމާއި ސުނާމީގައި ހަލާކުވި ނިއުކްލިއަ ރިއެކްޓަރު ހުރި ތަނުން ދެވަނަ ބޮޑު ހަނގުރާމައިގެ ދުވަސްވަރުގެ ބޮމެއް ފެނިއްޖެއެވެ.\nފުކުޝީމާގެ ނިއުކްލިއަ ޕަވަޕްލާންޓް ހިންގަމުން އައި ޓޯކްޔޯ އިލެކްޓްރިކް ޕަވަ ކޯ( ޓެޕްކޯ)ގެ އޮފިޝަލުންނާ ހަވާލާދީ ބީބީސީ ބުނީ ނުގޮވައި އޮތް ބޮމެއް ފެނުނީ ރިއެކްޓަރު ހުރި ސަރަހައްދުގައި ޕާކިން އޭރިއާއެއް ހަދަން މަސައްކަތް ކުރި ބަޔަކަށް ކަމަށެވެ. ފެނުނު ބޮމަކީ އެމެރިކާގައި އުފައްދާފައިވާ ބޮމެއް ކަމަށް ވަނީ ބެލެވިފައެވެ.\nބޮން ފެނިފައި މިވަނީ ހަލާކުވެފައިވާ ރިއެކްޓަރުގެ ބާރު ކަނޑައިލުމުގެ މަސައްކަތް ކުރަމުން ދަނިކޮށެވެ. އެމަސައްކަތަށް 40 އަހަރު ހޭދަވާނެއެވެ.\nޓެޕްކޯގެ ސައިޓްގައި 2011 ވަނަ އަހަރު ހިނގި ހާދިސާއަކީ 1986 ވަނަ އަހަރު އޭރުގެ ޔޫއެސްއެސްއާރުގެ ނިއުކްލިއަ ސައިޓެއް ކަމަށްވާ ޗެރްނޮބީލްގައި ހިނގި ހާދިސާގެ ފަހުން ދުނިޔޭގައި މިހައިތަނަށް ހިނގި އެންމެ ނުރައްކާތެރި ނިއުކްލިއަ އެކްސިޑެންޓެވެ. އެހާދިސާގެ ސަބަބުން ސީދާ ގޮތެއްގައި މީހަކު މަރު ނުވިޔަސް އެސަރަހައްދުން މީހުން ހުސްކުރުމުގެ ތެރޭގައި މީހުން ހައްޔަރުކޮށްފައި ވާތީ ޓެޕްކޯގެ ކުރީގެ ވެރިންނާ ދެކޮޅަށް ކޯޓުގައި ވަނީ ދައުވާ އުފުލާފައެވެ. އެމީހުންނާ ދެކޮޅަށް އުފުލާފައި ވަނީ އިހުމާލުވުމުގެ ކުށުގެ ދައުވާއެވެ.\nދެވަނަ ބޮޑުހަނގުރާމަ ނިމުނުތާ 70 އަހަރުވީ އިރު ވެސް އެ ހަނގުރާމައިގައި އަޅާފައިވާ ބޮންތަކުގެ ތެރެއިން ނުފެނި ހުރި ބޮން ފެނުމަކީ ޖަޕާނުގައި އާއްމު ކަމެކެވެ. ފުކުޝީމާއަކީ ކުރިން ޖަޕާނު ސިފައިންގެ މަރުކަޒެއް ހުރި ތަނެކެވެ.\nޗައިނާ- އިންޑިއާ ސިފައިން ގަލުގެ ހަމަލާތަކެއް ބަދަލުކޮށްފި\nމައްްކާއަށް ވަންނަން އުޅުނު 95000 މީހަކު އަނބުރާ ފޮނުވާލައިފި\nގިނިހިލަ ބަލާހިތްވަންޏާ މިރެއާއި މާދަމާރޭ ހޭލާ ތިބޭ


Blood pressure mathivanytha? Mibuinthakun dhah kohlevidhaane\nމާފުށިން ގެސްޓަކު ކޮވިޑް-19 އަށް ޕޮޒިޓިވްވެއްޖެ\n28 ޖުލައި 2020 - 09:25:57\nބްލަޑް ޕްރެޝަރު މަތިވާނަމަ މި ބުއިންތަކުގެ އަޖުމަ ބަލާލާށެވެ.\nބްލަޑް ޕޮރެޝަރު މަތިވުމަކީ ސިއްހީ ގޮތުންވެސް އޭގެ ނުރައްކާ އިންސާނާއަށް ކުރާކަމެކެވެ. އާންމު ގޮތެއްގައި ބްލަޑް ޕްރެޝަރު މަތިވަނީ އާންމު ދިރިއުޅުމުގައި އަޅާ ނުލާ ދޫކޮށްލެވޭ ބައެއް ކަންތައްތަކުގެ ސަބަބުންނެވެ. ނޫންނަމަށް ސިއްހީގޮތުން ގެންގުޅެވޭ ބައެއް ނުރަނގަޅު އާދަތަކުގެ ސަަބަބުން ވެސް ބްލަޑް ޕްރެޝަރު މަތި ވެދާނެއެެވެ.\nއާންމު ކޮށް ބޮލަޑް ޕްރެޝަރު މަތިވުމުން ޑޮކްޓަރަށް ދައްކާލައިފިނަމަ ގިނަ ދުވަސްތަކަށް ބޭސް ކާން ޖެހެއެެވެ. ބޭސް ބޭނުންކުރިނަމަވެސް އެއީ ދާއިމީ ފަރުވާއަކަށް ނުވެއެެވެ. އެހެންކަމުން ޑޮކްޓަރަށް ދައްކާ ދާއިމީ ގޮތަކަށް ބޭސް ކެއުމުގެ ކުރިން މި ބުއިންތަށް ބޭނުން ކޮށްލައިގެން ޕޮރެޝަރު ދައްކޮށްލެވޭތޯ ބަލާލުން ކީއްތޯއެވެ؟\nކޮފީއަކީ މީހާ ތާޒާ ކޮށްލާ ގައިގަ ވަރުޖައްސާލަދޭ ބުއިމެކެވެ. މިސާލަކަށް ހެދުނު ހޭލާއިރު ނިދިއައިސްފަ ހުރިނަމަ ކޮފީއެއް ބޯލުމުން ނިދިފިލާ މީހާ ތާޒާކޮށްދެއެވެ. އަދި މީހާ މުޅި ދުވަހު އެކްޓިވް ކޮށް ދިނުމުގައިވެސް ކޮފީގެ ދައުރު ބޮޑެވެ.\nބްލަޑް ޕްރެޝަރު ދައްކޯށްލުމަށް ކޮފީ އަކީ ވަރަށް ރަނގަޅު ބުއިމެއް\nބަަލަޑް ޕްރެޝަރު އެއްވަރެއްގައި ހިފަހައްޓާ ދިނުމަށް ޓޮމާޓޯ ޖޫސް ވަރަށް ބޮޑަށް އެހީތެރިވެދެއެވެ. ހަމަ މިގޮތަށް އަންނާރު ޖޫހަކީވެސް ބަލަޑް ޕްރެޝަރު ދައްކޮށްލުމަށް އެހީވެދޭ ޖޫހެއްކަން ފާހަގަކޮށްލެވެެއެވެ.\nކަޅުސައިގައި ހިމެނޭ އެންޓިއޮކްސިޑެންޓް ގެ ސަބަބުން ބޮލަޑް ޕްރެޝަރު ދަށްކޮށްލުމަށް އެހީ އަކަށް ވެއެވެ.\nއެންމެ ކާހިތްވާ ސިއްހީގޮތުުން ފައިދާ ކުރާ ތަރުކާރީއަކާއި މޭވާއެއް، ސްމޫތީއާއި އެއްކޮށް ގިރާލުމަށްފަހު ބޯލާށެވެ. އޭރުންވެސް ބްލަޑް ޕްރެޝަރު ދައްކޮށްލުމަށް އެހީ އަކަށް ވާނެއެވެ.\nއަންނާރު ޖޫހަކީވެސް ބަލަޑް ޕްރެޝަރު ދައްކޮށްލުމަށް އެހީވެދޭ ޖޫހެކެވެ.\nބްލަޑް ޕްރެޝަރު ދައްކޮށްލާ އެއްވަރެއްގައި ހިފަހައްޓާލުމަށް ސިއްހަތަށް ރަނގަޅު ކާނަ ކެއުމަކީވެސް މުހިންމު ކަމެކެވެ. ނަމަވެސް ގިނަ މީހުންނަށް ބްލަޑް ޕްރެޝަރު މަތިވާކަން އިހްސާސް ނުކުރެވޭ ކަމަށް ސިއްހީ ތަޖުރިބާކާރުން ބުނެއެވެ. އެހެންކަމުން އެންމެ ރަނގަޅު ގޮތަކީ ޑޮކްޓަރަށް ދައްކައިގެން ބްލަޑް ޕުރެޝަރު އަބަދުވެސް ޗެކް ކުރަމުން ދިޔުމެވެ.\nއޮޑިޓް އޮފީހަށް 81.7 މިލިއަން ރުފިޔާގެ ބެޖެޓެއް\nއެމެރިކާގެ އެމްބަސީއެއް ރާއްޖޭގައި ހުޅުވަނީ\nޔުވެންޓަސް ރޮނާލްޑޯއާ ނުލާ މެސީއާ ދެކޮޅަށް\nޕޮމްޕެއޯ، ރައީސް ސޯލިހްއާ ބައްދަލުކުރައްވައިފި


ސ.ގަން ޕޮލިސް ސްޓޭޝަންގައި މަސައްކަތްކުރާ ފުލުހުންނާއި ފުލުހުންގެ ބެލުމުގެދަށަށް ގެނެވޭ މީހުންނަށް ކައްކައި ކާންދޭނެ ފަރާތެއް ހޯދުން\nސ.ގަން ޕޮލިސް ސްޓޭޝަނުގައި މަސައްކަތްކުރާ މުވައްޒަފުންނާއި ކުށުގެ ތުހުމަތުގައި ފުލުހުންގެ ބެލުމުގެ ދަށަށް ގެނެވޭ މީހުންނަށް ކައްކާ ކާންދޭނެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތަށްް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަން ހުޅުވުން އޮންނާނީ 2020 ޖުލައި 16 ދުވަހުގެ 11:00 ގައި ސ.ގަން ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.


Aaa seaplane terminal ge boat maraamaathu kuraa bai nimijje\nއާ ސީޕްލޭން ޓާމިނަލްގެ ބޯޓު މަރާމާތު ކުރާ ބައި ނިމިއްޖެ\nހުޅުލެ،5އޮގަސްޓް 2018- ވީއައިއޭގައި އަލަށް ހަދާ ސީޕްލޭން ޓާމިނަލްގެ ހެނގަރު: މިތަން ހަދާފައިވަނީ ޗައިނާގެ ބީޔޫސީޖީއިން- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ އާ ސީޕްލޭން ޓާމިނަލްގައި މަތިންދާ ބޯޓު މަރާމާތު ކުރުމަށް ހެދި އިމާރާތުގެ މަސައްކަތް އެއްކޮށް ނިންމާލައިފި އެވެ.\nވީއައިއޭ ހިންގާ، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނީ ހެނގަރުގެ މަސައްކަތް އެއްކޮށް ނިމި، ސިވިލް އޭވިއޭޝަންގެ އެސެސްމަންޓެއް ހެދުމަށް ތައްޔާރު ވަމުންދާ ކަމަށެވެ.\nސީޕްލޭން ޓާމިނަލްގެ ހެނގަރު ހަދާފައިވަނީ މަރާމާތު ކުރުމަށް ގެންނަ ސީޕްލޭން ފަސޭހައިން ވެއްދޭ ގޮތަށް މޫދުގެ ބައެއްވެސް ހިމެނޭ ގޮތަށެވެ. މިފަދަ ތަންތަން ހުންނަނީ މިހެންނެވެ. ސީޕްލޭން މަރާމާތު ކުރާ ބައިގެ މަސައްކަތް ފަށާފައިވަނީ މިމަހުގެ ފެބްރުއަރީ މަހު އެވެ. މި ތަން ހަދާފައިވަނީ 14،000 އަކަމީޓަރު ސަރަހައްދެއްގަ އެވެ.\nސީޕްލޭން ޓާމިނަލްގެ މަސައްކަތް ކުރަނީ، ވީއައިއޭގެ އެންމެ މުހިންމު މަސައްކަތް ކަމަށްވާ އާ ރަންވޭގެ މަސައްކަތް ކުރާ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އިންނެވެ\nއެއާޕޯޓުގައި ކިއު ބޮޑުވާނެތީ ދުރާލާ ޗެކިން ވާން އެދިއްޖެ


MP eh Maralaan Govi Teacheraku Vazeefa in Vakikohfi އެމްޕީއެއް މަރާލަން ގޮވާލި ޓީޗަރަކު ވަޒީފާއިން ވަކިކޮށްފި – Huvadhoo News MP eh Maralaan Govi Teacheraku Vazeefa in Vakikohfi Huvadhoo News\nއެމްޕީއެއް މަރާލަން ގޮވާލި ޓީޗަރަކު ވަޒީފާއިން ވަކިކޮށްފި\nވަޒީފާއިން ވަކިކޮށްފައިވަނީ، ނ. ކުޑަފަރީ ސްކޫލްގެ އިސްލާމް ޓީޗަރެއްކަމުގައިވާ މުޙައްމަދު އަޝްރަފްއެވެ.\nއަޝްރަފް ވަޒީފާއިން ވަކިކޮށްފައިވަނީ، ރައްޔިތުންގެ މަޖިލީހުގެ އުނގޫފާރު ދާއިރާގެ އެމްޑީޕީގެ މެންބަރު މުޙައްމަދު ވަހީދު (ވައްޑެ) މަރާލަން ޖެހޭ ކަމަށް ބުނެ އޭނާގެ ފޭސްބުކްގައި ޕޯސްޓް ކުރުމުންނެވެ.\nމުޙައްމަދު އަޝްރަފް އޭނާގެ ފޭސްބުކްގައި ވައްޑޭއާ މުހާތަބުކޮށް ލިޔެފައިވަނީ ތައުބާނުވެއްޖެނަމަ މަރާލަން ޖެހޭ ކަމަށެވެ. އެމައްސަލަ ފެންމަތިވުމުން މެއި މަހުގެ 09 ވަނަ ދުވަހުން ފެށިގެން މުޙައްމަދު އަޝްރަފް ހުރީ ސަސްޕެންޑް ކޮށްފައެވެ.\nސިވިލް ސާވިސް ކޮމިޝަނުން މިރޭ ވިދާޅުވީ މުޙައްމަދު އަޝްރަފް ވަޒީފާ އިން ވަކިކުރީ އެޑިއުކޭޝަން މިނިސްޓްރީން އެ މައްސަލަ ބަލާ ނިންމުމަށް ފަހު އޭނާ ވަކިކުރުމަށް އެދުމުން ކަމަށެވެ.\nމުޙައްމަދު އަޝްރަފް ވަކިކުރީ އޭނާގެ ޕޯސްޓުގައި މަރުގެ އިންޒާރު ދީފައިވާއިރު، އެއީ ޓެރަރިޒަމް ގާނޫނުގެ ދަށުން ކުށަކަށްވާތީ ކަމަށާއި އަދި ކުޑަކުދިންތަކަކަށް ކިޔަވައިދޭ މީހަކު އެފަދަ ވާހަކަތަކެއް ދެއްކުމަށް ފަހު ދެން މަގާމުގައި ބަހައްޓައިފިނަމަ ވެދާނެ ގެއްލުމަކަށް ބަލާފައި ކަމަށް ސިވިލް ސާވިސް ކޮމިޝަނުން ވިދާޅުވެއެވެ.\nމަރުގެ އިންޒާރު ދިނުމަކީ ޓެރަރިޒަމް މަނާ ކުރުމުގެ ގާނޫނުންނާއި އަދި އެހެން ބައެއް ގާނޫނުތަކުން ވެސް ކުށެކެވެ. ނަމަވެސް މުޙައްމަދު އަޝްރަފްގެ މައްސަލަ ފުލުހުން ތަހްގީގު ކުރަމުންދާކަމެއް އެނގިފައެއް ނުވެއެވެ. ވައްޑޭ މަރާލަން ގޮވާލައި މުޙައްމަދު އަޝްރަފް ޕޯސްޓެއް ކޮށްފައިވަނީ ކައުންސިލް އިންތިޚާބުގެ ކެމްޕޭންގައި ވައްޑެ ދެއްކެވި ވާހަކައެއް ހިއްސާ ކުރަމުންނެވެ.\nއެއީ ކުރީގެ ރައީސް އަބްދުﷲ ޔާމީންގެ ވެރިކަމުގައި މަރަށް މަރު ހިފަން ކެބިނެޓްގައި މަޝްވަރާ ކުރުމުން ވައްޑެ އެ ކަމަށް ފާޑުވިދާޅުވެފައި އޮތުމުންނެވެ. އެ ކަން ކުރަން އުޅުނު މީހުން ވައްޑެ ސިފަ ކުރެއްވީ “ސިކް” ބައެއްގެ ގޮތުގައެވެ.